Produced by WanTing Gong










竹齋集


王冕



卷一

七言律詩



金陵懷古

壞牆幽徑草青青，何處園林是舊京？
海氣或生山背雨，江潮不到石頭城。
英雄消歇無人語，形勢週遭夕照明。
回首長干思無限，水風楊柳作秋聲。


建康層樓

層樓危構出層霄，把酒登臨客恨饒。
草色不羞吳地短，雁聲空落楚天遙。
江山如畫知豪傑，風月無私慰寂寥。
六代繁華在何處？敗紅殘綠野蕭蕭。


別金陵

六朝舊跡俱尋遍，千古英雄一笑休。
黃葉亂隨秋雨落，長江空帶楚天流。
樽前有客翻新調，白下無人說故侯。
明日西風天色好，吹簫騎鶴上揚州。


遇昭瑞宮次韻二首

其一

紅花翠竹滿江皋，依約仙山駕巨鰲。
月下每聽來鶴佩，雲中時復見龍袍。
西江日薄潮聲小，北極天開王氣高。
咫尺山河移版籍，書生徒爾說英豪。

其二

金屋無人玉殿開，青蒲埋沒遍莓苔。
舊愁隱隱隨煙浪，新恨綿綿入草萊。
紅葉已隨流水去，黃門空憶看華來。
東南富貴消磨盡，留得荒村古將台。


悼達兼善平章

出師未捷身先死，忠義如公更不多。
豈直文章驚宇宙？尚餘威武振山河。
中原正想劉安世，南海空思馬伏波。
老我未能操史筆，懷思時復動哀歌。


寄天台丁仲容

去年腳底生繭瘤，今年巾中華發稠。
讀書不敢略字過，得酒豈徒成醉休？
關山杳杳絕飛鳥，江海淒淒無釣舟。
好風良夜那可已，思君時復一登樓。


發古塘

秋風籬落菊花黃，滿眼江山似故鄉。
投老無家真可笑，長年為客尚能狂。
青苔蝕盡床頭劍，白日消磨鏡裡霜。
聞道中州凋弊甚，忘機不解說淒涼。


徐竹隱

連江修竹靜郊居，門外陰陰千畝餘。
直節不移高士操，息交那與俗人書。
臥聽翠雨飛瓴甋，笑挹清風過綺疏。
卻掃紅塵喧境寂，歲寒分席待樵漁。


聽秋軒

人世紅塵高沒馬，老禪方丈足清幽。
入門便覺氣侯別，歷耳似知天地秋。
不羨書生能作賦，卻憐遊子太多愁。
夜來樹影飄零盡，明月無端生屋頭。


送邊伯京之閩

邊郎辟掾南閩去，馬首春光正十分。
路夾海棠行錦障，江涵山翠擁羅文。
簡書可勵風雲會，韜略能夷虎豹群。
若向武夷山下過，為余傳語杜徵君。


漫興三首

其一

隱幾看山與世違，當門種竹亦無機。
五更驟雨隨風過，滿眼落花如雪飛。
每為注書消夜燭，亦常沽酒點春衣。
今朝急報任公子，昨日蒼苔滿釣磯。

其二

中天積翠郁層陰，雪瀑遙飛落遠岑。
白月夜分雙鶴舞，清風時聽萬松吟。
放懷盡可從詩酒，行樂何須論古今。
我欲與君飛兩舄，題詩刻竹滿山林。

其三

風花片片落瑤台，江北江南春未回。
老子胸中自瀟灑，故鄉何處卻徘徊。
海雲挾雨連天黑，江鸛如人近屋來。
景物相看只如此，沽杯且放好懷開。


寄東鄰唐彥常

桐木散陰鄰屋壁，子居巷東我巷西。
繡衣耀日輕拂袂，白馬躡雲新鑿蹄。
湖上笑歌多載酒，夜來歸去醉如泥。
春風又別四十日，安得看山同杖藜？


漫興三首

其一

白霧黃煙慘百蠻，長年不見鶴書還。
江河萬里歸滄海，山嶺千重走劍關。
白首詞臣空墮淚，青春才子強回顏。
舊愁新恨知多少？都在閒花野草間。

其二

關下險固憑三輔，隴右勾連接四川。
簇簇樓台懸日月，盈盈花草爛雲煙。
飆回海上沙飛雪，雨足江南水拍天。
可笑華山陳處士，風流文采卻貪眠。

其三

青山隱隱帶灤河，金碧光中望■娑。
五穀不生羊馬盛，二儀殊候雪霜多。
打圍陣合穹廬轉，警蹕聲傳御駕過。
渺渺黃沙天萬里，壯心未解說風波。


悼止齋王先生二首

其一

休致歸來與世違，平生所有未全施。
胸中經緯天人識，舌底風雷宰相知。
論道端然見周召，得時元不下皋夔。
南金東箭誰堪擬？綠水青山盡可悲。

其二

文采風流今已矣，夫何能見紫芝眉？
中天氣黯星河慘，南國春寒草木悲。
政事堂堂傳兩省，論談娓娓動諸司。
老成如此多關係，青瑣諸公淚亦垂。

其三

三月燕山聽子規，追思令我淚垂垂。
雖然事業能經世，可惜文章未際時。
霜慘晴窗琴獨冷，月明秋水劍雙悲。
山河萬里人情別，回首春風說向誰？


即事二首

其一

灤水城頭六月霜，東華門外草皆黃。
旌旗影動千官慘，斧鉞光沈萬馬忙。
青象不將傳國璽，紫駝只引舊氈房。
諸郎不解風塵惡，爭指紅門入建章。

其二

白草黃沙野色分，古今愁恨滿乾坤。
飛鴻點點來邊塞，寒雪紛紛落薊門。
風景淒涼只如此，人情澆薄復何論。
知機可有桑乾水，未入滄溟早自渾。


紀夢

十有一月三十夜，清夢忽然歸到家。
對母徐徐言世事，呼兒故故問生涯。
庭前修竹不改色，溪上老梅都是花。
起坐山窗聽茶鼎，又思風雨客三巴。


會友

昨夜朔風吹地動，起看長劍雪花明。
讀書空墮英雄淚，得酒時澆磊塊情。
相見抵須言客況，論交殊不愧前盟。
漢家四海承平久，何必區區論賈生。


過漁浦

十八里河船不行，江頭日日問潮生。
未同待詔於金馬，卻異看花在錦城。
萬里春風歸思好，四更寒雨一燈明。
故人湖海襟懷古，能話舊時鷗鷺盟。


即景

江北春深野草芳，江南春淺柳枝黃。
鳧鷗得水競出沒，寒雀受風相頡頏。
適意漫提如意舞，醒時不異醉時狂。
昨朝孺子攔街笑，笑殺人間馬子長。


送宇文子貞

郊居暫輟簿書勞，尚植忠良翊聖朝。
風月一壇光灩灩，天人三策錦飄飄。
清聲足重江潮望，直筆寧辭館閣招。
洛下諸郎競才俊，豈能無意說漁樵？


次韻二首

其一

老吾濩落忘機久，江湖鷗鳥弗猜疑。
黃花圍宅如元亮，白雪滿床無子期。
身後虛名定何益，世間多事不須知。
故人有約來招隱，莫待秋風老桂枝。

其二

野人住處無車馬，門外蓬蒿抵樹高。
石腳雲生三伏雨，屋頭松撼五更濤。
田園入畫真堪笑，薪水供廚只自勞。
匣底豪曹苔欲滿，夜來忽作老龍號。


雨中遣興二首

其一

黯黯陰陰沒大荒，髑髏無語劍生芒。
青山有夢客千里，明月故人天一方。
鹿走平原沙莽莽，龍飛滄海雨浪浪。
相望多少相思意，倚遍危樓尚慨慷。

其二

故人何日是歸年，又聽剛風洗瘴煙。
驕馬北馳沙似雪，冥鴻南去水如天。
莫愁弦絕蒲萄館，且喜歌生■椏田。
好在岳陽樓上望，洞庭明月正嬋娟。

註：■——「禾罷」


雪後

今日登高不見山，乾坤混混太清寒。
舊時月色無人識，新歲梅花正好看。
多苦將軍居塞北，更憐羈客在長安。
老夫欲語不忍語，倚遍危樓十二闌。


滿目青山軒

滿目青山似畫圖，道人於此即安居。
不知世上功名好，但覺門前車馬疏。
風月四時同笑傲，乾坤千古一蘧廬。
我生亦有林泉癖，欲老衡茅愧不如。


次韻

生民日日歎零丁，惟聽中朝說太平。
萬里江山雲莽蕩，五更風雨劍悲鳴。
桓溫豈解知王猛，徐庶從來識孔明。
簫管莫吹關塞曲，野花閒草不勝情。


竹西軒

青山隱隱帶江流，江上軒窗面面幽。
來客不辭三徑雨，乘涼常得四時秋。
青天影動朝陽鳳，落月光移隔水樓。
夜半夢迴環珮響，卻疑歌吹在揚州。


江月樓

永嘉城郭如斗樣，魁峰蘭若倚青霄。
江空月色上樓白，風挾海聲連地搖。
高僧居此興不淺，閒客登臨思亦饒。
我欲與君飛舞去，更呼仙子共吹簫。


林壑亭

會稽林壑東南勝，結構新亭亦壯哉。
樹密不知雲出沒，山深常聽水喧豗。
清幽可許漁樵隱，游賞豈無王謝來？
我欲題詩追李杜，風流不是出群才。


送僧歸閩

九月三吳樹葉紅，閩中渾未覺秋風。
上人忽動鄉關念，對客莫辭途路窮。
白發豈無諸老在？青山還與舊時同。
到家檢點經行處，應喜庭松雨露濃。


秋晚即事

十年湖海挾飛仙，今日憑高思窅然。
關北又添三尺雪，江南別是一般天。
紫髯老將懸清夢，白面兒郎減少年。
說與南陽諸葛道，草廬雖好莫貪眠。


有懷

故人零落各山河，觸景其如感慨何？
劍槊風生秋氣重，琴床月墮夜涼多。
傾杯且得孤懷壯，纜鏡那愁兩鬢皤。
擾擾黃塵車馬客，不知留意在南柯。


客興

鶴鳴猿嘯近如何，客裡枯衣結薜蘿。
峽石臥雲山氣重，江風翻雨樹聲多。
狂夫對酒評秦法，野老敲檀和楚歌。
誰似酸齋弄奇崛？好詩和夢寫漁蓑。


懷古

浮雲漠漠雲搖天，乳燕翻飛落野田。
軒冕盡知為上客，衣冠誰解說前賢？
閉門種菜殊無策，坐石看松不記年。
世事東風吹馬耳，錦帆金谷已茫然。


下直沽

拍河健櫓比長驅，百尺飛帆下直沽。
浩浩碧天秋氣肅，堂堂明月夜窗虛。
旌旗兩岸蘆花影，鼙鼓三聲海浪趨。
轉首狂歌望西北，淡煙荒草是幽都。


登竺峰

健步攀緣上碧峰，方知絕頂路岐通。
一生如在九霄上，萬景都歸兩目中。
老鶴獨翻珠草露，孤猿嘯落桂花風。
青箱家世君休問，江左於今事不同。


過武塘

青衫閘轉雲間路，河水分流過武塘。
客路慣經風雨惡，詩情不減少年狂。
魚鹽市井三吳俗，番島舟航十丈檣。
楊柳之堤鵝鴨聚，家家茅屋似淮鄉。


懷古

會稽巖壑今猶古，王謝經行何所之？
感慨傳人有餘思，風流異代不同時。
春來野水生蒲柳，雨過空山長蒺藜。
異代無人知禹穴，遊人來往到今疑。


雲門山圖

十年不到雲門寺，忽見若耶溪上山。
落葉不隨流水去，長松只在白雲間。
當年王謝已寂寞，終古林泉更往還。
所喜二靈多道氣，扶藜時復叩紫關。


寄吳道子

三月不見吳道子，十日兩渡錢塘江。
詩書壓架自足樂，風月滿壇誰敢降？
菖蒲青青繞石壁，薜荔密密緣山窗。
歸來不道簿書急，漫對阿戎言老龐。


看山

昨朝問竹城西去，今日看山湖來來。
酌醪數斗且盡醉，好景百年能幾回？
野草散光搖翠浪，風花移色閃蒼苔。
飛流最是東南急，乘興無辭杖履陪。


異鄉

東山西山生白雲，異鄉那忍見殘春。
野蒿得雨長過樹，海燕隔花輕笑人。
每是閉門疏世事，何曾借酒惱比鄰。
過從時有相嗔怪，不解潛夫意思真。


寄恢長老

眼底紛紛涸轍魚，道人遇地即安居。
瓦盂香軟雕胡飯，松幾晴翻貝葉書。
老到世情深脫略，年來生計亦蕭疏。
相逢休論當時事，我亦西郊結草廬。


雨中

江南江北水滔天，羈客相逢亦可憐。
坐覺青山沈席底，行驚白浪上窗前。
鵓鳩銜草棲危塔，鴛鴦飛波浴敗船。
轉首百蠻寥落甚，絕無茅屋起炊煙。


送噩長老

張公洞口雲翻海，揚子江頭雪打球。
君去興懷殊不惡，我行風雨奈何愁。
疏狂久負劉伶榼，飄薄空余季子裘。
直待明年二三月，看花騎馬過中州。


庚辰元旦

試題春帖紀新年，靄靄青雲起硯田。
展卷不知山是畫，舉頭恰喜屋如船。
梅花雪後開無數，楊柳風前困欲眠。
悵望關河無限恨，呼兒沽酒且陶然。


立春日

葭吹六管動飛灰，便覺春從地底回。
草木一時生意動，關河萬里凍雲開。
寧須生菜傳纖手，且引春風入瓦杯。
天北天南問音信，故人何處寄寒梅？


九日書懷

玉露霏涼木漸酡，每逢佳節惜年華。
青山疊疊多歸夢，白發蕭蕭不在家。
觸景漫思千古事，無錢空對一籬花。
相知相見情何已，石鼎山泉且煮茶。


秋興二首

其一

萬里山河一局棋，曠懷百感獨傷悲。
石麟夜雨生新恨，銅雀春風屬舊時。
雪卷流沙馱信遠，天沈遼海鶴書遲。
五陵年少俱零落，回首故園空夢思。

其二

鼙鼓嘈嘈夜撼山，霓裳歌舞出人間。
雲圍環珮沈斜谷，風斂旌旗入劍關。
蹶鑠野翁掀雉尾，跳■山鬼覿龍顏。
書生豪放成何事？徒步歸來供奉班。

註：■——左「足」右「肖」


水竹居

小橋流水路縈紆，竹裡茅茨是隱居。
慷慨不同時俗輩，清高多讀古人書。
好山入屋情無限，明月穿簾興有餘。
我亦山陰舊溪曲，一庭瀟灑正相如。


送本中上人

上人飛錫何方去？笑指東南咫尺間。
黃葉落時行細路，白雲生處看青山。
欲求古道殊難得，悵望高風或可攀。
朋舊相逢還道我，梅花清苦■斑斑。

註：■——上「髟」下「丐」


太平興國寺鎖翠軒

當軒種竹一萬個，清蔭滿林生綠苔。
六月不知天氣熱，長年只覺雨聲來。
豈惟鳳鳥不食實？又見龍孫漸脫胎。
計我歲寒為伴侶，屋頭更著幾株梅。


答客問

人間塵土苦囂煩，林下風生六月寒。
夜半酒醒方脫屐，日高眠起不簪冠。
笑看游蟻巡危磴，靜聽閒花落古壇。
老我自無軒冕意，尋常豈是傲時官？


過■陵

泥馬南飛王氣消，大梁昌運委蓬蒿。
兩宮旒冤沈沙漠，三國旌旗接羽毛。
衛下將軍尚頗牧，關中丞相失蕭曹。
東南多有青松樹，爭奈春風種不牢。

註：■——左「歹」右「贊」


次答王敬助

束書歸住水南村，且把犁鋤教子孫。
壘石旋成蒸藥灶，插籬將就種瓜園。
談揮麈尾風生座，醉倒壚頭月滿軒。
富貴功名只如此，何須多夢過侯門？


聽雪軒

飛來便與雨聲別，坐久甚憂天下寒。
清極自然梅有韻，夜闌卻喜竹平安。
洛陽處士門深閉，剡曲先生琴不彈。
想在此時情思好，煮茶可笑老陶酸。


次韻全忠齋

十年孤影寄天涯，冷笑傍人論左車。
白雪陽春應有價，清風明月不須賒。
交遊漸喜詩成壘，定省惟憑夢到家。
休道焰光推不出，卻愁燒殺杏園花。


偶成二首

其一

青山綠水從人愛，野鶴孤雲與我同。
所適不須論丑好，相逢漫爾說英雄。
樂游花木蕭蕭雨，梓澤亭台淡淡風。
興廢故無今昔異，幾回搔首月明中。

其二

二月江亭野色明，楊花飛散雪盈盈。
鹽煙半入海氣白，風雨忽來溪樹鳴。
離思厭聽孤語燕，客情無奈亂山青。
明朝又上長安道，卻望鹹陽舊帝京。


湖上書所見

東南富貴是神仙，日日西湖坐畫船。
繡帽擁雲籠翠羽，紫牙宣響出紅蓮。
香風宛轉珠簾動，纖手親傳玉鱠鮮。
最是好情消不得，醉挪花片撒金錢。


送頤上人歸日本

上人住近扶桑國，我家亦在蓬萊丘。
洪濤逼屋作山立，白雲繞床如水流。
問信不知誰是客？多時忘卻故園秋。
明朝相別思無限，萬里海天飛白鷗。


送欽上人

石頭城下五更秋，高掛雲帆得順流。
銕甕緣江即東府，瓊花隔岸是揚州。
作家相見本無語，在客別離殊有愁。
後夜相思好明月，老夫乘興獨登樓。


答賈太初

知己相逢貧亦好，去家未久夢來多。
讀書萬卷今何有？美酒數杯顏已酡。
越上山移新得信，江南秋老漫奔波。
故人割俸情何厚，白粲赤松從我過。


送僧歸中竺

天香閣上風如水，千歲巖前雲似苔。
明月不期穿樹出，老夫曾此聽猿來。
相逢五載無書寄，卻憶三生有夢迴。
鄉曲故人憑問信，孤山梅樹幾番開？


過京口

瓜洲正對西津渡，金山焦山江水中。
過客放船忌險阻，何人擊楫問英雄？
白雲渺渺生秋樹，黃葉蕭蕭落晚風。
銕甕城頭一登眺，天南天北思無窮。


次王元之武平寺詩

官居正與僧居近，乘興何妨日日來。
因向林泉得幽致，竟忘塵世有炎埃。
松雲隱隱當窗戶，花露■■下石苔。
對景令人重懷古，海天秋盡鶴飛回。

註：■■——三點「水」右加「專」


玄真觀

青岡直上玄真觀，即是人間小洞天。
花石掩光龍吐氣，芝田散彩玉生煙。
莓苔滿路綴行屐，楊柳夾堤維釣船。
仙客相逢更瀟灑，煮茶燒竹夜談玄。


過滄江

空江五更潮水生，櫓搖一舸隨潮行。
蘆花旋風作雪舞，水氣上天侵月明。
白發不禁遊子興，青山忽動異鄉情。
天涯淪落何多幸？賴有故人如弟兄。


與王德強

阿伯遷官之五羊，嚴尊習隱水南莊。
人生出處故有分，世道如斯徒自忙。
笑我漂流雙■雪，羨君奔走滿靴霜。
功名固是男兒志，何日歸來綠野堂？

註：■——上「髟」下「丐」


松風閣次韻

金雞峰下松風閣，記得前年五月登。
得興不辭行曲折，乘涼直上最高層。
石林過雨水爭出，溪谷轉風雲亂騰。
休問當時有王謝，風流何似竹間僧？


過徐州洪至豐沛作

落月蒼涼野色迷，過洪忽聽五更雞。
河流東海奔騰去，天近中原漸覺低。
敗壘有基棲碧草，古台無石墮青泥。
漢家住處人能識，只在豐南沛水西。


新店道中二首

其一

黃桑葉落雁聲號，野鼠蹲沙北馬驕。
萬里山河秋渺渺，一天風雨夜蕭蕭。
客懷到此何由壯？酒興於人自覺饒。
早起梳頭對明鏡，不愁雙■雪飄飄。

註：■——上「髟」下「丐」

其二

即看白雁向南飛，又見黃花落短籬。
河道便風容易上，客程過匣信難期。
新霜颯颯吹楊柳，野老離離和竹枝。
欲飲一樽難強進，且留清興漫題詩。


楚漢兩城

楚漢英雄今寂寞，兩城相倚舊封疆。
荒台落日酣紅葉，古墓秋風老白楊。
豈是有為增感慨？便令無事亦淒涼。
徘徊望盡東南地，蘆葦蕭蕭野水黃。


次韻

林宗出去滿巾雨，蘇老歸來兩屐泥。
懷古令人時默默，感時於我獨棲棲。
春風水竹連公館，落日煙華繞相堤。
景物紛紛底須論，首陽高義只夷齊。


寄張貞居

句曲山人毛發古，蒼精龍佩羽衣輕。
道高不授中黃秩，天下皆傳外史名。
石菌雲融丹氣擁，玉壺春艷紫霞生。
樓居又近林和靖，約我尋梅取次行。


曲江春望圖

簷牙隱隱出層霄，飛閣聯楹滿翠濤。
花夾御城紅霧重，春移仙仗彩雲高。
天家日月無私照，聖主山河不動搖。
正是太平文物盛，玉笙金管進蒲萄。


謝林彥廣惠酒

江南三月春始足，桃花杏花參差開。
溪雲入屋夜生雨，山瀑近床晴隱雷。
讀書弔古有何益？行道濟時無此才。
多謝奎章老文伯，時時攜酒草堂來。


濟川阻雪九月二十七日客況四首

其一

九月中原柳未枯，北風吹雪忽模糊。
瓊林玉樹連天去，綠水青山望欲無。
多喜夜光生錦帳，不傳清響到金舖。
老夫且作梅花夢，分付長年酒漫沽。

其二

濟州城南寒雪飛，濟州城北凍成圍。
客情自古不稱意，世事於今轉覺非。
白馬少年頻喚酒，黑紗老婦泣無衣。
逢郵不寄江南信，卻上高樓望雁歸。

其三

滕州濟州山不多，平林大野少人家。
解貂且問將軍酒，對雪誰言學士茶？
直北五更聞玉笛，江南十月老梅花。
相逢休說淒涼事，湖海諸郎■未華。

註：■——上「髟」下「丐」

其四

黃河西下水多生，滕州徐州田不耕。
農民盡逐魚鱉去，商賈只憑舟楫行。
青山峨峨出魯國，白雲滾滾來任城。
浪游欲盡燕雲道，尚欠南風幾日程。


季札墓

識君因讀春秋傳，今日墳前見斷碑。
大義可令吳俗變，高風不獨魯人知。
劍光注壑生靈草，樹影懸空動羽旗。
休問姑蘇舊風景，白煙青雨黍離離。


臨清阻雪二首

其一

海氣排空雲塞山，北來飛雪苦多寒。
柳條捶雪枝枝重，衣帶緣愁故故寬。
客路何時無跋涉？世情隨處有艱難。
濮州城外臨清縣，今夜留船得夢安。

其二

一片雪飛寒較多，即看漫地卻如何？
競傳暖體須燕王，誰肯停杯慰楚娥？
直北大風山欲倒，江南無凍水生羅。
臨清不是長安道，時聽凌空響王軻。


次韻答崔元初

樓居依約近蓬萊，每見天官簇仗來。
星繞紫微雙闕近，日臨仙掌五雲開。
旌旗影動黃金錶，龍馬風生白玉台。
遙望上林花隱隱，乾坤清氣一時回。


閒題

樓台矗矗帶山河，金玉重重是帝家。
雲合紫駝開虎帳，天連青草入龍沙。
春風小殿看飛燕，夜雨重城散落花。
甲乙流蘇仙夢好，莫教方士問丹砂。


題趙松雪關北小景圖

小草叢叢出淺沙，坐歌無奈畫圖何。
長籐掛樹春風少，老石斂雲秋色多。
客子淡然忘歲月，王孫徒爾憶山河。
荒煙落日居庸道，幾見氈車白馬馱。


都城暮春

繡房香幄紫駝車，隊馬連雲擁醉娥。
天上柳花隨處滾，人間春色已無多。
風流漫聽黃金縷，慷慨誰知白石歌。
江北江南歎愁絕，落紅如雨打漁蓑。


送僧游五台

南國看雲故有愁，燕山那忍送君游。
天風五月能生雪，野氣四時渾似秋。
適興何須窮險絕，忘機不必論公侯。
歸來著我門前過，莫把羈杯對白鷗。


莫處士悼詩

樂閒處士老西河，花竹亭台野趣多。
不為功名移志節，每因興感費吟哦。
義風孝行知誰擬，山色湖光奈爾何。
轉首棲霞清夢遠，令人懷感動悲歌。


送王克敏之安豐錄事

丹墀對策三千字，金榜題名五色春。
聖上喜迎新進士，民間應得好官人。
江花繞屋廳事近，煙樹連城野趣真。
所願堂堂盡忠孝，毋勞滾滾役風塵。


揚州成元章居竹軒

老夫住近山陰曲，萬竹中間一草堂。
開徑不曾防俗客，讀書恰是得清涼。
好風時時動環珮，明月翩翩來鳳凰。
正與諸君軒子近，可能攜酒共徜徉？


山水圖

雲氣籠陰隔荔蘿，吾家曾住石南坡。
秋風繞屋樹聲雜，夜雨落山溪水多。
每有漁樵共談笑，且無車馬得經過。
京師沙土瞇人目，為爾傳圖情奈何。


水竹亭

韓家亭子能瀟灑，流水濺濺竹四圍。
清淨豈惟塵不到？深幽真與世相違。
涼飆激韻青雲動，白月流光翠羽飛。
安得時時攜美酒？與君談笑看雲歸。


重午次韻敬常葉公

故園一望海天長，京國相看歎老蒼。
太學故知韓子重，高陽應笑酈生狂。
四更風雨客懷壯，五月幽燕地氣涼。
況是天家賜衣節，不訪談笑引壺觴。


樓觀

樓觀重重錦繡扶，東湖風景即蓬壺。
海雲入樹青山小，野水滔天白鳥孤。
學士借來船似屋，書生歸去畫成圖。
老夫一見何瀟灑，涼雨滿堤生綠蒲。


金水河春興二首

其一

神州何處見繁華？盡好當時富貴家。
慷慨喚來黃字酒，丁寧將出紫簾車。
春風裊裊穿楊柳，小雨冥冥度杏花。
沈醉歸來不知夜，又傳清響按琵琶。

其二

金水河邊柳色新，玉山館外少沙塵。
琵琶未必能愁客，鸚鵡如何錯喚人？
翠袖錦■馱白馬，落花飛絮斗朱輪。
人間天上無多路，只隔紅門別是春。

註：■——左「衣」部右「詹」


劉商觀奕圖石刻本

棋畔樵人斧柯爛，正與劉商舊畫同。
粉默消磨雕刻在，神仙飄忽有無中。
青霞惟見兩童子，白發吾鄰四老翁。
休把閒心動機事，只宜高臥聽松風。


金水河

金水河從金口來，龍光清澈淨無埃。
流歸天上不多路，肯許人間用一杯？
楊柳春融青霧擁，芙蓉秋霽錦帆開。
老夫白發少年志，適興時來看一回。


南城懷古二首

其一

日上高城望大荒，西山東海氣茫茫。
銅駝蹤跡埋荒草，元菟風塵識戰場。
禮樂可知新制度，山河誰問舊封疆？
書生慷慨何多感，轉憶輪台漢武皇。

其二

青山連壁是居庸，古北漁陽一線通。
人物盡隨風土變，川原須是古今同。
淡煙著柳金溝暗，小雨飛花玉殿空。
昨夜角聲吹不起，老烏啼過建章宮。


讀史

耿耿青燈照青史，坐看興廢眼前來。
亡秦未必非胡亥，滅趙終然是郭開。
三國英雄由將相，六朝人物只嬰孩。
商之孫子寧無論，妲己端端是禍胎。


題王有恆山房

人世紅塵漲碧空，薜窗蘿幾自清風。
朝來爽氣歸書潤，夜靜青雲入夢濃。
壁上枯桐忘歲月，床頭老劍識英雄。
丈夫要看好山色，不是關中即洛中。


送日侍者游兩府兼柬丁仲容先生

知君汗漫饒清興，東府西州路不多。
牛斗正臨吳分野，城池還帶舊山河。
春風揚子江頭去，夜月茅山石畔過。
若見金陵丁處士，問言歸興近如何？


隱居偶成

幾日不見青山面，今日青山樹色多。
風花落水似濯錦，野鳥隔簾如唱歌。
年老無成真可笑，世情不合奈之何！
柴門本自無車馬，昏曉時聞響玉軻。


次申屠子迪韻

紅塵車馬事紛紛，高眼何曾有見聞？
竹屋夜深時聽雨，石床秋冷不生雲。
歸來每愛陶彭澤，漂泊誰憐鄭廣文？
門徑年年芳草綠，擬將茲意問東君。


即事

五色雲開見太平，九天風露一時清。
燕雀飛飛自得樂，草木欣欣俱向榮。
渭川何時起尚父，宣室安能召賈生？
田間野老罷癃甚，忍死願觀風化成。


有感

昨夜秋風吹草堂，客中氣象太淒涼。
饑來一字不可煮，虛過半生徒爾狂。
親老每慚疏菽水，兒癡安忍誑灰囊？
孤桐破碎蒯緱脫，坐對夕陽歌慨慷。


偶成七首

其一

人言栗裡是吾家，問信東皋事已訛。
殘歲都聞呼盜賊，良宵誰復望星河？
門迎野水垂楊柳，屋枕雲山帶荔蘿。
沽酒陶情作閒夢，豈知冰凍合滹沱？

其二

萬里長山走薊門，嶄然天險中路分。
高風吹雨作飛雪，老樹積煙成凍雲。
武帳駐兵談亞父，氈城無語及昭君。
夜深誰渡桑乾水？嗚咽笳聲不忍聞。

其三

山郭方迎五日春，飛飛風雪欲愁人。
老年作客殊無策，適興吟詩似有神。
溪上梅花誰可共？天涯鷗鳥漫相親。
酒闌細看柴桑論，始覺桃源不避秦。

其四

雲消巫峽蜀波來，天近崆峒北斗回。
人事故於今日別，梅花卻勝去年開。
好游不負青春約，得意那愁白發催。
行旅居家無異致，開懷且覆掌中杯。

其五

去年今日雨瀟瀟，今日天晴雪尚消。
杖履誰來看花柳，江湖何處得漁樵？
徒叨食飲居安土，未有功勞補聖朝。
入夜遙遙瞻北斗，紫雲團蓋上青霄。

其六

玉漏無聲落草廬，荒村遙夜石燈孤。
開門探雪三尺許，舉眼看山一寸無。
誰閔將軍窮窟穴？空多公子夢氍毹。
老吾不作功名想，只欲扁舟泛五湖。

其七

出門無侶杖藜輕，溪上梅花相笑迎。
獨鶴遠從天際下，老夫如在畫中行。
千峰日出流雲氣，萬壑松鳴雜水聲。
巾袂不知蒼翠重，看山直過越王城。


送五台長老

我有慈親年老已，便欲送君難遠行。
道邊持草或解意，天外見雲無限情。
九堰潮平船過穩，五台海近月多明。
故人若見煩相問，頭發於今白幾莖。


寄題梅

山中昨夜雪三尺，窗前梅花參差開。
臥看枝上月初滿，夢到江南春已回。
可笑阿嬌佇金屋，卻憐姑射下瑤台。
故人知我有清興，攜取雙魚斗酒來。


寄陸高士

山陰道士久不見，無奈秋天風雨何。
疇昔燒丹曾化鶴，近來書字不因鵝。
黃花開到東籬下，白日何妨拄杖過。
更約登高成浩飲，得詩還勝去年多。


清明後日

旅遊忽過清明節，百感中來與願違。
楊柳亭台春寂寂，杏花村落雨霏霏。
青山對面人何在？白發倚門身未歸。
薄暮登高重惆悵，豈因蕭颯故山薇？


三茅觀

層巒開徑隱空青，勃窣槃跚眼力生。
蘿蹬癡嵐留宿雨，石林寒竹動秋聲。
城隍下瞰紅塵海，樓閣高懸白玉京。
夜靜何人吹鳳管？碧桃千樹月華明。


悼白雲

濁世儒名多浪得，先生高隱冠當今。
注書已發程朱蘊，講道重明孔孟心。
白日山林增氣象，清風江海振希音。
少微一隕天為黑，望入東南淚滿襟。


送人北上

早買北關門外船，載書應上九重天。
風雲步武君可羨，世事乖違吾獨憐。
黃閣大官歸厚祿，紅樓美酒不多錢。
逢人可話江南景，春水流花滿石田。


湖上閒步

斷雲零亂雨初晴，古客遊行眼倍明。
可喜一湖楊柳色，不禁三月杜鵑聲。
青山歷歷添新寺，白塔亭亭枕舊京。
回首東南重淒感，豈因興廢獨關情？


喜白發

眉間黃色未為奇，好是梳頭滿面絲。
從古其誰能脫略，於今得此可愉怡。
絕憐雪色照明鏡，更喜霜花襯接縭。
萬事為他最公道，老來鑷白是兒癡。


秋夜偶成六首

其一

風雷不改舊山河，華屋年深蔓綠蘿。
龍柱雲消金氣冷，鳳台人去月明多。
英雄空聽生銅吼，感慨誰知白石歌。
轉首五湖秋水闊，且將閒興寄漁蓑。

其二

露華泥泥濕桐絲，漸覺新涼襲敝幃。
肯羨輕生歸馬革，獨憐清苦臥牛衣。
種桃未必全忘世，采藥終然會息機。
欲問夷齊何處所？西風吹殺首陽薇。

其三

生憎塵俗苦相侵，漸漸移家入遠林。
但得甕中多白酒，何須囊裡有黃金。
關山夜靜笳聲慘，淮海秋高雁影沈。
底事懷人作癡坐，短檠花冷石房深。

其四

孤雲杳杳雁聲寒，黃葉蕭蕭詩思慳。
坐對酒樽懷北海，嘯歌白石向南山。
菊花野雨家何處？蓴老秋風客未還。
梁甫不吟君莫問，臥龍寂寞草廬閒。

其五

冉冉新霜上■毛，相逢何事論英豪？
山城雨重鐘聲短，海國風清劍氣高。
且自草衣同牧豎，不須驄馬列官曹。
古來勳業真堪笑，三士殺身爭二桃。

註：■——上「髟」下「丐」

其六

瀟瀟寒雨滿江樓，底事無端生百憂。
鐵硯磨穿燈火夜，貂裘敝盡風霜秋。
五更空自聽雞舞，四海有誰持■鉤。
可羨當時張許輩，蒲萄宮裡爛羊頭。

註：■——左「牛」右「害」


九里山中三首

其一

荒苔叢蓧路縈迴，繞澗新栽百樹梅。
花落不隨流水去，鶴飛常常白雲來。
買山自得居山趣，處世渾無濟世才。
昨夜月明天似水，嘯歌行上讀書台。

其二

九里先生兩鬢皤，今年貧勝去年多。
敝衣無絮愁風勁，破屋牽蘿奈雨何。
數畝豆苗當夏死，一畦蘆穧入秋瘥。
相知相見無他論，笑看山前白鳥過。

其三

九里溪頭晚雨晴，松風瑟瑟水泠泠。
絕無過客問奇字，只有閒雲到野亭。
每笑盛名傳坎壈，豈陳虛語說零丁？
老年恰喜精神爽，合得仙人相鶴經。


山水圖

一望東南竟海涯，仙人何處飯胡麻？
樹陰靄靄欲生雨，山色重重似削瓜。
玄哺紫苔封藥草，白雲流水隔桃花。
天台司馬君休問，絕勝終南處士家。


感懷

風花片片減芳春，轉首關河氣象新。
有志誰能口避老，無憂何必去除貧。
開樓且喜青山近，釣水多從白鳥親。
聞說長安金紫貴，不奔風雨即紅塵。


寄王秋泉

尺書不寄海天遙，兩見春風換柳條。
台閣競瞻官濟濟，山林誰問■蕭蕭？
月明故國人情別，花落江城客思饒。
記得舊時攜手處，酒酣曾過飲虹橋。

註：■——上「髟」下「丐」


題米元暉畫

我生正坐山水癖，展卷見山如蜜甜。
古樹含煙黑個個，遠山落日見尖尖。
險絕豈惟遊子慮，清幽足慰老夫潛。
行路望雲情更切，不因小米故多添。


山水圖

我生愛看真山水，眼底崎■每自諳。
絕壑臥雲留宿雨，高林浮翠出晴嵐。
青山近屋多於簇，白石攢沙小似蚶。
展卷令人倍惆悵，杏花春雨隔江南。

註：■——上「上」下「欽」


過揚州

東南重鎮是揚州，分野星辰近鬥牛。
人物漸分南北早，江淮不改古今流。
瓊花香委神仙佩，楊柳風閒帝子舟。
十里朱簾晴不下，銀罌翠管滿紅樓。


送薜府判之廣東

釃酒臨江亦壯哉，別離無奈故徘徊。
喜聆烏府文章盛，又見堯天日月開。
萬里郵傳清譽遠，百蠻歌動好官來。
吟邊休說梅花老，不是山中宰相才。


悼王濟川處士

上卿方駕紫雲車，便寄江南處士詩。
白發忽辭明鏡去，青山相對好樓居。
床頭筇竹生鱗甲，窗下殘篇撲蠹魚。
莫向九原嗟寂寞，諸郎才俊馬相如。


秋夜燕山旅舍偶成寄林致和

花漏無聲海月陰，小窗燈火夜沈沈。
出師表動英雄志，征伐書移慷慨心。
邊塞雪深迷小草，關河秋老見喬林。
不須更論江南事，擊劍長歌且漫斟。


寄友

窗外疏篁脫故枝，屋頭松樹已添圍。
水流荒澗花無影，雲落空山雨似飛。
別去幾時多有夢，歸來一笑竟忘機。
懷君欲寄江南信，沙漠風高雁影移。


偶成

桑田滄海事沈沈，慨慷誰能論今古？
刖足卞和因獻玉，然臍董卓豈無金？
雖求知己終難合，差立功名錯用心。
老子胸中頗明白，只憐華發不勝簪。


己丑二月三日大風雨雪二首

其一

狂風推雲若山倒，積雪滿路行人稀。
大家得意頻喚酒，老子畏寒愁解衣。
梅花出竹似索笑，沙鷗見我能忘機。
卻思前載燕山北，騎馬踏冰看打圍。

其二

今年二月氣候別，十日大雪寒於冬。
民人正坐凍餒苦，燕雀如何意味濃？
風俗可知南北早，山河空鎖百千重。
草堂欲作梅花夢，忽憶南陽有臥龍。


今時

今時自與古時別，酒興何如詩興賒？
風引白雲歸坐榻，雨蒸花氣入窗紗。
漫言海上神仙宅，不抵江南處士家。
有客相過勿多論，老夫迂闊是生涯。


四月十二日書懷

去年直北走風沙，今日江南事事訛。
轉首不知春已去，閉門只覺樹陰多。
青天有月徒惆悵，空谷無人絕笑歌。
極目中原天萬里，野煙荒草幾銅駝。


春日即事

二月三日雨不歇，桃花杏花吹作泥。
積壘可憐飛燕苦，傷春無奈杜鵑啼。
關河氣轉風雲合，邊塞烽多草樹迷。
老我疏狂思舞劍，興來不待五更雞。


別友

吳松江上聽春雨，共說鄉關動寂寥。
滿地落花增感慨，故家喬木已蕭條。
十年舊事渾疑夢，一別離情轉覺饒。
後夜錢塘望明月，■華無奈雪飄飄。

註：■——上「髟」下「丐」


感懷

客邸可言行路難，故園無便寄平安。
夢迴孤館燈火寂，吟到五更風雨寒。
南國山川頻入夢，中原戎馬獨憑闌。
田文一去豪華盡，長鋏歸來何所彈？


招隱卷

寄爾太沖招隱篇，歸來不用買山錢。
青雲繞屋樹如蓋，紅霧隔堤花滿川。
既有向時潛子興，不妨今日米家船。
老夫湖海亦覺倦，也欲枕書林下眠。


寄李子粲

白頭自笑潛夫拙，卻憶風流李謫仙。
對客每言齊物論，移家只有廣文氈。
赤雞白狗看兒戲，綠水青山作畫傳。
慷慨不愁春色老，笑看花雨落平田。


有題

紅草流光錦繡衢，龍旗千乘擁金輿。
指揮漫說丁都護，獻賦可憐揚大夫。
花壓翠樓秋雨重，雪圍氈屋夜燈孤。
行人只說山川好，不信沙塵上■須。

註：■——上「髟」下「丐」


送圭玉岡

一真四法全吾道，教主雲間喜作家。
白氣擁林龍繞樹，紫霞紛日鳳銜花。
笑談不釋鐵如意，斬斫豈由金莫耶？
可是阿師門戶別，相逢不吃趙州茶。


送楊義甫訪雲林子

公子翩翩孰與儔？雲林清氣逼高秋。
牙籤耀日書充屋，彩筆凌煙畫滿樓。
既是有樽開北海，豈雲無榻下南州？
相逢一笑如知己，不必人間萬戶侯。


醉賢圖

浩飲浪吟何慷慨，衣冠尚在晉風流。
七賢林下固不異，六逸溪頭良可謀。
既是甘為避世士，不妨且作醉鄉侯。
幕天席地無留滯，笑殺三閭空白頭。


送僧歸錢塘

故國荒涼草樹迷，春風猶記舊沙堤。
山連天目孤雲下，潮上江頭海日低。
送客過溪驚虎嘯，驅龍出洞聽猿啼。
何時與我同清賞？淨取山泉煮木雞。


梅竹軒為楊君道賦

湖上軒窗面面幽，山居正是御書樓。
一枝晴雪連雲白，三徑清風似水流。
且喜往來無俗客，只茲瀟灑勝封侯。
題詩已有林和靖，乘興豈無王子猷？


舜江樓

舜江樓上一徘徊，四面雲山錦障開。
於古豈徒賢二相，只今睍可致三台。
月明鼓角空中起，風靜波濤地底回。
別駕清名動鄉國，金鞍五馬望重來。


曲江春望圖

高堂忽見芙蓉苑，恰似兩京全盛時。
翠幕高張公子燕，錦衣齊集內官儀。
樓台影出青天近，弦管聲回白日遲。
花萼相輝銀榜麗，水光山色綠差差。


申屠子迪游蘭亭次韻答之

茂林修竹蒼煙外，斷碣荒亭古道傍。
俯仰乾坤慨今昔，笑談風月引壺觴。
幽蘭垂佩莖莖紫，佳菊團金朵朵黃。
誰信無錢陶處士？脫巾瀟灑臥潯陽。


送沙學正歸松江

范蠡巖前雲似錦，吳松江上水如天。
送君去去青霄近，老我蕭蕭白發懸。
楊柳風清千里夢，梅花雪落五更船。
對人休說儒官冷，聖主於今正待賢。


偶書

聖主臨朝問好官，豈無公論在長安？
野人不入麒麟畫，御史都簪獬豸冠。
直北五更霜氣重，江南三月雨聲寒。
繡衣驄馬金陵道，誰把梅花仔細看？


雜興

蕭蕭白發滿烏巾，不會趨時任客嗔。
種菜每令除宿草，煮茶常自拾枯薪。
屋頭流水濺濺響，溪上閒花樹樹春。
寄語儒林趙詩伯，好收風月作比鄰。


送汪掾史

莫怪遲遲把酒杯，留君故爾強徘徊。
市橋楊柳不堪折，江路梅花無數開。
從此計程趨畫省，更期拾級上烏台。
底用懷思重回首，五雲多處是蓬萊。


挽吳孟思

雲壽處士老儒林，書法精明古學深。
百粵三吳稱獨步，八分一字直千金。
桃花關外看紅雨，楊柳堂前坐綠陰。
今日窅然忘此景，斷碑殘碣盡傷心。


題金陵

賞心亭前春草花，賞心亭下柳生芽。
收功漫說韓擒虎，亡國豈由張麗華。
江山萬古足登覽，豪傑幾人過歎嗟。
野老相逢閒指點，六朝宮闕盡桑麻。


游臨江寺

山靈本是愛山農，況是登臨重複復。
海水浮來多怪石，雲霄上接有高松。
忘情淺淺溪中鳥，不雨深深洞底龍。
帶甲如今滿天地，煙霞合此寄高蹤。


花竹

花竹參差蔭石苔，幽居卻似小蓬萊。
山光入座青雲動，水色搖天白雨開。
得興不妨閒覓句，忘機盡自可銜杯。
主人愛客能瀟灑，許我攜琴日日來。


偶成

四月八日風雨歇，放翁老宅湖水高。
典衣沽酒亦足醉，騎馬看花徒爾勞。
海國尚聞歌蔓草，山陵誰與薦櫻桃？
元龍本是無能者，後世謾稱湖海豪。


歸來

頭白歸來驚面生，東家西家知我名。
友朋投老漸凋落，兒女向年俱長成。
野梅花開尚古色，山風吹雨墮寒聲。
最喜溪翁會真率，濁酒過牆香滿罌。


寄徐仲幾

僦得城樓枕臥龍，儲無甔石是英雄。
吟詩不愧杜工部，乞米或如顏魯公。
蘭省異於霄漢上，草堂卻在畫堂中。
故人相見無多論，笑指松花落晚風。



卷二

五言律詩



次申屠子迪韻四首

其一

荒城余古堞，登眺喜新晴。
日淡山容靜，秋高海氣清。
孤鳶隨鶴下，饑兕近人行。
感物添惆悵，誰能會此情？

其二

東南巖壑窅，遊子欲何之？
野鳥驚飛疾，溪船逆上遲。
放懷須醉酒，對景漫題詩。
王謝經行處，蕭條似舊時。

其三

海國秋風勁，江城暮雨昏。
浮雲低月峽，戍鼓殷雷門。
芳草何年歇？青山亙古存。
光陰如過客，吾道底須論。

其四

白發干戈際，青山黯靄中。
沙蟲聯五馬，跖卯襲三公。
東海波濤黑，中原草樹紅。
蕭條巖谷底，誰信有春風？


答王聘君二首

其一

門徑蕭條勘，相知得往來。
人方戀升斗，我獨撫尊缸。
故國秋風慘，荒城暮雨開。
閒中多樂意，不在最深杯。

其二

平無無飲量，難與醉鄉期。
老委青雲志，空聽白紵辭。
寒煙昏塞口，殘月淡娥眉。
此際天涯客，淒涼只自知。


愁重

慷慨添余思，交遊憶可人。
時危還有慮，愁重不知春。
海國迷歸棹，關山擁戰塵。
黃公何所見？終不事嬴秦。


次韻答樊山四首

其一

余生百計拙，世事復何言？
得句閒題石，忘機或灌園。
每憐魚涸轍，多見鶴乘軒。
薄暮山風急，秋聲處處繁。

其二

功名多跋涉，貧賤得安閒。
坐石聽流水，開樓見遠山。
報衙蜂鴻洞，悅景鳥綿蠻。
更愛斜陽外，游雲作陣還。

其三

山川今古在，伯業已寥寥。
野霧迷花徑，秋煙隔市橋。
溪深新漲雨，江濁暗生潮。
自喜茲行好，翩翩遠市囂。

其四

市廛余熱惱，巖壑足清涼。
水靜魚兒樂，風微桂子香。
異邦人苦雨，故國雁啼霜。
秋晚何多事？吟詩送客忙。


次韻答王敬助六首

其一

小隱水南村，喧嘩不到門。
無言及名利，適意在田園。
春雨桑麻長，秋風果蔬繁。
生涯有如此，何用覓桃源？

其二

西圃余姜蔗，東皋足稻粱。
今年誠有望，吾計未全荒。
倚仗停吟久，看雲引興長。
鄰家新釀熱，同醉菊花傍。

其三

慷慨登高罷，風流入醉余。
山田禾熟早，海國雁來初。
對客無多論，耽眠或廢書。
東南巖壑美，時覆命巾車。

其四

野雲依竹靜，霜葉近窗明。
對此清幽景，都忘喧雜聲。
看書庸有感，與世竟無情。
但願添松竹，期君結隱盟。

其五

豐年真可樂，那慮■邊霜。
新稻翻匙白，香韭出甕黃。
相逢宜脫略，不必論炎涼。
多少清游夢，無能到帝鄉。

註：■——上「髟」下「丐」

其六

鄉鄰同社酒，亦足敘幽情。
著作輕莊子，悲哀笑賈生。
荒林孤鳥沒，遠浦夕陽明。
休問東陵後，裁瓜即邵平。


憶王子正

雨重楊花落，春深杜宇悲。
交情惟有我，朋友更言誰？
雲冷東山屐，塵埋北海碑。
夜來茅屋下，酸淚為君垂。


有感

三春多是雨，四月不聞雷。
盡道龍宮悶，誰掀蟄戶開？
郊原豐草木，城郭滿蒿萊。
我老為時慮，無言思欲哀。


中秋次韻答太虛

江湖漂泊久，發白不知年。
世遠人何在？天空月自圓。
山河清有影，草木淨無煙。
誰恤蒼生苦？移憂到酒邊。


九日有懷

拊髀憐佳節，多年不在家。
有親垂白發，無意對黃華。
懷古余情曠，登高望眼賒。
南山荒靄合，日暮亂歸鴉。


吉祥草

得名良不惡，瀟灑在山房。
生意無休息，存心固久長。
風霜空自老，蜂蝶為誰忙？
歲晚何人問？山空暮雨荒。


解悶四首

其一

家園嗟寂寞，客計轉疏迂。
事失非關酒，身貧不為儒。
功名余破楮，風雨漫長途。
對景成何用？高談卻壯圖。

其二

荒城驚歲晚，風雨奈何人？
野火殊無侶，江梅自得春。
停杯吟思遠，照鏡■華新。
底事堪愁絕？悲笳撼塞塵。

註：■——上「髟」下「丐」

其三

風雨交殘夜，郊關雞亂鳴。
青山頻入夢，白發不禁情。
舞劍令人笑，沽樽只自傾。
忽思少年日，騎馬漢江城。

其四

寒氣薄衣絮，斜風雪亂飄。
山林俄失色，江海不行潮。
塞北氈車重，江南甲騎驕。
草堂亦幽致，冰凍滿詩瓢。


歸來三首

其一

歸來人境異，故里是他鄉。
坐閱紅塵過，愁多白發長。
關山雲渺渺，江漢水茫茫。
世事何多感？憑高又夕陽。

其二

某水某丘在，杖藜隨處行。
窮幽那適興，豈是未忘情？
契彼漁樵樂，於吾勢利輕。
雲根老梅樹，花發最分明。

其三

小齋塵不到，寂寞野人家。
下榻來風韻，看書度歲華。
已忘巫峽月，空惜武陵花。
欲問并州信，故人天一涯。


送雲屋僧

蘭若邊江次，羈棲喜得鄰。
論交留客夜，對酒獨花春。
風雨相過近，交情且是真。
無端話離別，把酒忽傷神。


村居四首

其一

辟世忘時勢，茅廬傍小溪。
灌畦晴抱甕，接樹濕封泥。
乳鹿依花臥，幽禽過竹啼。
新詩隨外得，不用別求題。

其二

茅屋人看小，我居殊覺寬。
雲開山滿座，雨過草平闌。
古意琴三疊，清風竹萬竿。
養生無別具，壁上破瓢簞。

其三

欲識吾居處，屋前溪水流。
門交青薜荔，籬蔓黑牽牛。
有竹編書簡，無花引釣舟。
生涯隨分已，何用卜菟裘？

其四

英雄在何處？氣概屬山家。
蟻布出入陣，蜂排早晚衙。
野花團部伍，溪樹擁旗牙。
抱膝長吟罷，天邊日又斜。


八盤嶺

路繞危垣上，風高松檜鳴。
花飛殊失意，草長不知名。
遊客咨遺俗，居民指舊京。
浮圖起天末。瞻望忽傷情。


村居四首

其一

斷橋分野色，曲徑入柴門。
五柳低藏屋，三家自作村。
人情同下裡，風俗異東屯。
我老無生計，耕耘教子孫。

其二

綠槿作籬笆，茅簷掛薜蘿。
馬車渾不到，樵牧自相過。
臥看歸田錄，行聽擊壤歌。
優遊只如此，刀鋸奈吾何？

其三

人言村落僻，我處頗清幽。
竹色侵衣冷，江聲繞屋流。
歡呼同社酒，出入趁魚舟。
不用聞時事，桑陰且飲牛。

其四

局厭廛中隱，寬從野外居。
人情方密熟，禮數覺生疏。
懸榼空浮蟻，陳編撲蠹魚。
客來縱談笑，不必問吾廬。


宋郊台

蕩蕩南郊路，金輿不復行。
古台余草色，新樹自風聲。
寂寞荒村景，淒涼故國情。
遺民能道舊，曾是御營兵。


感慨四首

其一

大道已淪謝，世情那可論？
所經新傳捨，多是故侯門。
路險豺狼恣，山空鳥雀喧。
余生亦何幸，注目合忘言。

其二

東南多勝概，古跡漸對尋。
諸老題詩處，繁陰蔽石林。
雲團溪雨重，水落野塘深。
感慨添余思，孤猿入暮吟。

其三

故國江都郡，繁華舊不同。
衣冠移習氣，鼓角動悲風。
柳倚消光碧，花連野色紅。
放懷沽一碎，世事委狙翁。

其四

昨訪三生石，今登二老亭。
癡煙含樹黑，野草滿山青。
歸鳥還知倦，悲笳不忍聽。
又聞龍臆馬，趁逐豹文鼮。


黃牛山

招提萬山底，古屋蔽煙霞。
密竹先秋意，長籐過夏花。
繁陰沉雨腳，清響漱雲牙。
老衲眉如雪，相逢話作家。


福勝山房

不作殊方去，每因茲地留。
湖山全勝概，松竹秘清幽。
下榻同聽雨，開尊為解愁。
得君多道義，從此無可求。


次古詩韻五首

其一

飛雲添遠思，淫雨滯行期。
漸入老來景，都非少壯時。
林昏歸鳥疾，溪急上船遲。
眼底元元弊，何人念在茲？

其二

瀟灑衡茅下，歲寒同此君。
幸遺山水窟，得離虎狼群。
有酒懷元亮，無才擬子雲。
寓形隨分已，何用強求聞？

其三

湖映江城白，山圍故國青。
感時花慘慘，余恨塔亭亭。
只合從龐隱，何須學楚醒？
歸來詩景勝，蒼翠滿巖屏。

其四

蔽體可結葉，充腸難飯沙。
風塵無日定，朋友各天涯。
既有杯中物，那愁■上華。
古今歸一笑，放曠是無家。

註：■——上「髟」下「丐」

其五

屠沽慚壯士，文繡貴山郎。
習氣蟲魚族，風流雁鶩行。
從時多俯仰，弔古獨悲傷。
無奈連宵雨，蝸牛上石床。


重過戴氏居三首

其一

重過戴氏宅，交遊情味長。
乃翁敦德義，諸子好文章。
濟濟衣冠偉，班班事業張。
看他流俗下，不肯論炎涼。

其二

矮籬編綠槿，小徑入青桑。
屋繞河流潤，門開竹色涼。
課兒書滿架，留客酒盈觴。
西沼芙蓉美，南薰■椏香。

註：■——「禾罷」

其三

琴書滿屋壁，不下晉家聲。
湖海懷高義，交遊閱古情。
宰瓜緣暮景，看竹喜新晴。
更約清高友，山林結隱名。


雨後

雨後千山淨，炊煙處處新。
世情殊不足，風俗豈能淳？
老棘余生意，槁花空悟春。
相逢非古意，在我著烏巾。


槿花

不與百花期，多從桂子時。
低昂如有序，紅白自相宜。
農為編籬識，蜂因課蜜知。
想渠根本盛，未畏雪霜欺。


客邊五首

其一

微雨久不歇，浸成留客天。
銜杯聊復爾，彈鋏已蕭然。
落葉饒秋恨，鳴蛩減夜眠。
故園歸未得，日日數行船。

其二

澤國秋雲重，淮山夜雨深。
感時多得句，懷古獨沾襟。
照鏡憐新發，持螯息壯心。
知音無處問，冷落七弦琴。

其三

飄蕩將何倚？淒涼不自禁。
江湖千里夢，風雨五更心。
遊子黃金印，幽人綠綺琴。
渠方汩朝市，吾合老山林。

其四

不學養生術，且為歸隱謀。
青山猶昨日，白發不禁狄。
適興須村釀，忘機狎海鷗。
夜來何所事？欲上仲宣樓。

其五

世事朝朝異，炎涼處處同。
江山千古在，風月幾時窮。
采菊思陶令，登樓憶庾公。
客情消不得，又聽北征鴻。


次韻答申屠子迪府推

今日風光好，梅花滿屋春。
年年長在客，事事不如人。
道路貂裘敝，庭闈鶴發新。
曉來看雨露，小草亦精神。


十二月三日對月

今夜初生月，客中仍獨看。
遙憐吾老幼，未解脫饑寒。
破壁簞瓢壘，疏梅霜雪團。
再思先子訓，默默淚闌干。


見雪

窮居忘節序，見雪卻憂寒。
漸漸山河失，依依道路難。
故人迷信息，無客渡乾桑。
況爾西南地，疲民夜不安。


客況

為客少安睡，終宵聽雨聲。
每因年歲晚，不稱路途情。
貧賤交遊少，疏豪去就輕。
蕭蕭鬚髮改，殊覺負平生。


對酒

含笑看長劍，開懷對酒樽。
江風生席面，山雨濕雲根。
去國愁征戍，豐年荷聖恩。
莫辭情爛漫，白首壯心存。


送客

驪駒歌載道，肯為簿書留？
顧我衰遲質，不禁離別愁。
江花緣客興，春水便歸舟。
茲去青雲遠，音書可寄不？


寄友

寄語蓬萊客，山寒松未花。
只因好春雨，不得到君家。
白石通宵煮，青萍忘歲華。
近來聾兩耳，那得聽胡笳？


夜坐

夜深山館冷，風雨滿江城。
老客不成寐，感懷無限情。
蠻煙迷五嶺，王氣屬三京。
休問泥塗事，荊榛處處生。


會友

蠟屐沖寒雨，紫門啟曉雲。
相忘不問訊，長久卻論文。
煮茗山泉活，移花野色分。
城中甚喧雜，此地寂無聞。


送大機上白雲二首

其一

水月池頭屋，曾同聽雨來。
故緣經歲別，又過幾花開。
且爾酬詩債，深慚乏茗杯。
明朝出西郭，離思不堪裁。

其二

東郡雨不歇，西湖水亦高。
上人今日去，行李不辭勞。
傳法燈無盡，懸崖屋更牢。
交情如問訊，謂我只囂囂。


掩關

竟日掩柴門，翛然無俗塵。
幽花殊得意，老樹不知春。
風月臨清夜，江湖憶故人。
西房老禪伯，瀟灑亦吾貧。


寄存道崔隱君

有懷中默默，舒嘯獨登樓。
月色不知夜，江聲欲動秋。
寄書空惹恨，看劍若為羞。
何日乘清興？山陰棹雪舟。


旅次

露下竹風清，孤樓恰二更。
天垂滄海極，月轉大江橫。
道味窮時熟，詩情旅次生。
飄流何所擬？泰華一毛輕。


對景

景勝詩懷曠，愁圍酒力降。
地雷晴破石，山雨夜翻江。
夢遠蓬萊館，香余薜荔窗。
諒無封建跡，白首困南邦。


漫興四首

其一

流沙連竺國，大磧間和寧。
雲合陰山黑，天垂瀚海青。
穹廬駢騕■，葩蓋建和鈴。
多少花門子，相逢過北庭。

註：■「衣」中加「馬」

其二

屯聚皆羌屬，蒼茫路轉西。
草深車跡淺，霜重角聲低。
軍馬行無數，山林望欲迷。
老兵通漢語，指點話征西。

其三

天時今亦異，地丑古來非。
永夜惟消酒，嚴寒未授衣。
一時風色變，萬里雪花飛。
小大持弓矢，相呼出打圍。

其四

壯心殊未已，望望盡黃沙。
韋帽籠鴉鶻，氈囊載駱駝。
過關南客少，出塞北風多。
田牧俱荒廢，空懷馬伏波。


過水南

一到水南宅，喧囂便不聞。
窗梅晴破雪，庭樹暖凌雲。
閒話經年別，忘眠過夜分。
何時卜鄰住？會老細論文。


春晚客懷七首

其一

春事已過半，客懷何悵然？
鳥啼雲外樹，花落雨余田。
沽酒不成醉，解衣徒自憐。
五湖煙水遠，未得問歸船。

其二

落落窮途客，年年不在家。
寄眠聽夜雨，借景看春華。
空著三山帽，難防兩鬢華。
清晨覽明鏡，載笑復咨嗟。

其三

衣袖露兩肘，難留俠客槌。
對山長發嘯，得酒忽忘詩。
樹濕吳雲重，花殘越鳥悲。
酸辛甘自受，襤褸愧妻兒。

其四

花落春城暮，登臨思倍清。
買杯酬宿約，聯句足余情。
三峽星河動，九江風浪生。
吾儕似無用，思與白鷗盟。

其五

雨暴溪流急，雲低樹勢平。
山邊狐獨嘯，林外鳥皆驚。
小草添生意，殘花減俗情。
明朝整巾舄，飽飯竹間行。

其六

詩酒從時適，功名委壯圖。
好山隨處有，閒客近來無。
冠蓋駢三輔，烽塵暗四隅。
余生營計拙，且僦好樓居。

其七

賈誼治安策，虛勞瀆聖明。
人民正凋瘵，豺虎恣縱橫。
白水沈南國，青山沒上京。
吾儒無可奈，老淚向天傾。


世情

世情多曲折，客況自堪憐。
聽雨愁如海，懷人夜似年。
草肥燕地馬，花老蜀山鵑。
淡冷歸歟計，蒼苔滿石田。


竹冠

竹冠橫五折，安用鐵絲旒？
斑積湘江雨，清銜嶰谷秋？
自然堅節在，難與俗情侔。
相見無疑怪，先生不姓劉。


客情

幾日不啟戶，庭前青草多。
故緣詩思澀，不奈客情何。
貧賤家無定，英雄劍懶磨。
江山千萬里，回首一長歌。


歸家

我母本強健，今年說眼昏。
顧憐為客子，尤喜讀書孫。
事業新燈火，桑麻舊裡村。
太平風俗美，不用閉柴門。


示師文二首

其一

生涯猶未定，歸去勿來遲。
故里雖雲好，吾家正及饑。
敬尊須重禮，對母說新詩。
梅竹平安否？先書報我知。

其二

悵望倚門久，月光清滿天。
念家情切切，為客鬢娟娟。
細草荒山徑，游雲過石田。
安能攜爾輩？飽飯老林泉。


獨宿

獨宿輸吾慣，石床苔蘚豐。
氣清神自固，夢不與人同。
燈焰懸空壁，爐香裊細風。
如何紈綺輩？服藥取奇功。


種茄

種植便生地，還宜去草萊。
所期羞膳具，毋吝日滋培。
雨露恩時及，風霜氣莫摧。
且令根本固，看爾實恢恢。


訪舊遊

今日放輕舟，令人憶舊遊。
看花穿水竹，沽酒近江樓。
故老論遺俗，相知已白頭。
晚來鄉思切，孤雁楚天秋。


偶書二首

其一

浮雲生遠樹，落日動江波。
坐對青山好，其如白發何？
寄詩憑問訊，沽酒借顏酡。
忽憶平時節，吳淞聽棹歌。

其二

聞雞何用舞，對酒且高歌。
湖海情如故，風霜老奈何。
相交知己少，入夢好山多。
玩世能成癖，紛紛事已訛。


獨坐

獨坐高樓暮，淒涼何所聞？
亂山流凍雨，荒樹接孤雲。
關陝鴉成陣，幽並馬不群。
故人消息斷，凋弊閔期文。

歸來

湖海飄零久，歸來依舊貧。
顧無青眼友，喜有白頭親。
籬菊留余色，庭梅奏早春。
溪翁密相訪，杯酒接殷勤。


石湖寺二首

其一

略彴江煙外，招提水氣中。
故人於此隱，幽致得時同。
釀酒來彭澤，栽蓮接遠公。
浮生底須論，談笑且春風。

其二

相憶懸清夢，相過笑白頭。
不因吾道重，安得為茲留？
翠竹邊江雨，黃花小院秋。
明年春水足，准擬泛扁舟。


泊瓜洲二首

其一

晚泊瓜洲渡，秋風九月時。
野煙晴漠漠，江樹綠離離。
客思無人會，鄉情有雁知。
斐才慚李杜，對景亦題詩。

其二

落日大江秋，淒涼覺底愁。
逆潮攻敗壘，荒樹入沙洲。
險固空遺跡，清年且壯游。
不須腰十萬，明日上揚州。


泗上

弔古心何壯，憑高氣更雄。
大風秋野闊，明月故鄉同。
瀟灑繁霜■，淒涼獨老翁。
夜深沽斗酒，不異在新豐。

註：■——上「髟」下「丐」


沽亭道中二首

其一

野亭依柳樹，水路出桑林。
問俗誰能解？懷思自不禁。
遠山歸眼小，孤雁入雲深。
可笑西京客，持杯學楚吟。

其二

方離三柳樹，又出下沽亭。
客路從茲去，人情轉不寧。
關河孤雁沒，齊魯眾山青。
處處黃河道，吾將補水經。


南陽閘下

十月黃河道，舟行濁水泥。
今晨見清淺，不覺散淒迷。
雲轉山腰斷，天連野色低。
可知茅屋近，忽聽一聲雞。


綠水

綠水流洙泗，青山出魯鄒。
憑高殊有興，弔古不勝愁。
日落江花重，風生野樹秋。
掀髯一長笑，不負壯年游。


閘上二首

其一

舒嘯孤懷壯，天風蕩杳冥。
草枯秦地白，雲盡魯山青。
聞道尊莊子，沽杯候野亭。
平生辛苦事，須信此行經。

其二

白霧都收盡，青天無片雲。
候船車袞袞，辭樹月紛紛。
紗帽當壚婦，兜鍪出塞軍。
不愁書寄少，鴻雁動成群。


守閘

行船無十日，守閘滯多時。
縱使心如鐵，難忘■若絲。
野亭花淡淡，沙岸草離離。
日暮聞征雁，令人有所思。

註：■——上「髟」下「丐」


汶上舟行

賢聖久不作，我行真可憐。
望歸黃柳外，坐到碧山前。
老馬知官道，饑鷹集野田。
晚風吹急雪，回首一茫然。


新店道上

野水滔天去，陰雲著地生。
沽來新店酒，不洗異鄉情。
白發蕭蕭謝，黃花粲粲明。
山川雖跋涉，道路卻升平。


不飲

不飲非無量，忘眠豈有謀？
赤心思報國，白首願封侯。
界紙題封事，挑燈看蒯緱。
何時勳業就？蕭散五湖游。


船上

迢遞三河路，淒涼九月天。
遠山迷草木，平野少人煙。
對景情如醉，浮居日似年。
壯懷消不得，沽酒且陶然。


汶上二首

其一

汶水連洙泗，源源有所歸。
聖賢誠可仰，風俗自相違。
落葉隨風舞，孤鴻破雪飛。
紛紛名利客，到此肯忘機。

其二

破夢聞金鼓，關心望玉繩。
只知時候別，不覺夜寒增。
凍雨成飛雪，長河走大陵。
客情無可奈，卻借驛樓登。


暝色

暝色沉孤嶼，秋聲入遠林。
飛鴻頻顧影，獨客易傷心。
相識無知己，交遊少信音。
未能酬壯志，沽酒且長吟。


客思

破衣懸軟毛，短發被秋風。
汶水長魚白，滕州小米紅。
人情今日異，客路去年同。
萬里關山外，孤鴻縹渺中。


齷齪

齷齪寧堪處，卑污奈此逢。
看人騎白馬，喚狗作烏龍。
濯濯河邊柳，青青澗底松。
待看天氣好，應得露華濃。


瀟灑

漸覺離鄉遠，寧知出處迂。
風流看隊馬，瀟灑入雙魚。
誰解辭千乘，無人說二疏。
老吾情不怯，漫讀古人書。


次致和韻

方見雲山出，忽然風雨來。
暴生三尺水，推去一階苔。
古意何能解？新詩止自裁。
天時與人事，歷歷不須猜。


日晚

日晚風雲起，城空草木悲。
蛟龍能自聖，騏驥不容遲。
漢婦通番語，羌兒厭杜詩。
老夫瀟灑處，定是少人知。


慶壽寺二首

其一

寶剎都城內，今朝曠野中。
浮圖瞻寶志，書記憶劉聰。
畫屋煙花繞，青松雨露濃。
徘徊增感慨，歷落問英雄。

其二

書記去已久，令人動慨慷。
但能成事業，不解制綱常。
花落重城晚，雲沉大野荒。
盧溝三尺土，春雨樹蒼蒼。


渭河道中四首

其一

平地連滄海，孤城帶渭河。
行人俱漢語，舟子半吳歌。
野草驚秋短，魴魚出水多。
只憐鄉國遠，處處有胡笳。

其二

披霧青天近，梳頭白發明。
山河千古恨，風雨五更情。
塞北浮雲慘，關中王氣清。
草廬諸葛在，未得話平生。

其三

月出東溟白，天垂北斗低。
礪馬思秣馬，舞劍忽聞雞。
諸葛猶存存，田橫不辱齊。
英雄如有見，瑣稍豈能迷？

其四

海氣團雲白，江風吹浪寒。
飛鴻離塞遠，獨鶴唳更闌。
慷慨論時事，羈棲笑楚冠。
蕭蕭黃葉下，回首望長安。


泊聊城

水宿聊城外，忘眠聽漏聲。
浮煙連野白，孤月近船明。
世變山河在，時移草木驚。
絕憐知己少，感慨獨傷情。


南歸

去歲離南去，今年自北歸。
過淮渾酒賤，出水白魚肥。
落拓同誰語？孤高與世違。
最憐譙國子，潦倒說兵機。


庚寅春二月三日甲子大雨雪

二月甲子雪，霏花冷作圍。
乾坤移氣象，草木轉光輝。
野鳥渾無語，邊塵濕不飛。
長安未歸客，應是動心機。


有感二首

其一

絕國春風少，荒村夜雨多。
可憐新草木，不識舊山河。
世事紛紛異，人情轉轉訛。
老懷禁不得，悵望一長歌。

其二

對鏡添惆悵，憑誰論古今？
山河頻入夢，風雨獨關心。
每念蒼生苦，能憐蕩子吟。
晚來愁更切，青草落花深。


雨過二首

其一

雨過山光潤，煙浮野色昏。
清泉流近砌，黃葉擁衡門。
世事憑誰論？高情只自存。
忽思浣花老，又欲向東屯。

其二

歸來訪田裡，轉首憶關河。
黃葉階前滿，白雲山上多。
人情空爛漫，世事盡差訛。
親愛子孫輩，愁予兩■皤。

註：■——上「髟」下「丐」


閏七月二十三夜記夢詩二首

其一

歷歷青山出，翩翩白雁來。
感時徒憤郁，弔古獨悲哀。
夜雨淒庭草，秋花老石苔。
客懷消不得，悵望一徘徊。

其二

對鏡多新白，懷人入遠思。
山河猶漢魏，風俗想軒義。
小草銅駝恨，荒陵玉雁悲。
平生伊呂志，耕釣豈無為？


舟中雜紀十首

其一

水竹連平野，人家帶夕陽。
道途忘險阻，風景異尋常。
借艇移行李，持杯看步光。
英雄無所似，堪笑老夫狂。

其二

舟行知牽穩，恰得打頭風。
更喜青山出，寧辭白發窮？
江楓緣岸赤，河蓼雜煙紅。
回首東南景，樓台杳靄中。

其三

楊柳青雲合，芙蓉錦幛開。
船從湖上過，人在畫中來。
莫問桓伊笛，且傳袁紹杯。
明朝歸醉李，舒嘯漫徘徊。

其四

泊舟枯柳下，狹港喜無風。
水氣團煙暝，嵐光帶雨濃。
竹陰秋轉冷，漁火夜深紅。
憶在山陽縣，吟情與此同。

其五

蘆花藏別浦，柳樹隔柴屝。
野鳥行行下，漁舟兩兩歸。
只愁風俗變，不慮世情違。
舊日經行處，於今轉覺非。

其六

秋茂喜禾壯，官河帶野橋。
水光欺日白，寒氣得風饒。
覓火鄰船並，沽醪市店遙。
傳聞征稅急，不忍見漁樵。

其七

九日今朝是，淒淒多朔風。
黃葉渾未落，烏柏最先紅。
對景情何已，懷人夢不通。
稻粱今歲薄，無奈北征鴻。

其八

落日照船窗，殘霞映碧江。
樹低蒼翠濕，人雜語言哤。
貰酒青衣獨，歸山白鳥雙。
驅馳吾未已，慚愧鹿門龐。

其九

野水連天碧，秋花夾路黃。
順風船過疾，落日鳥飛忙。
感物獨惆悵，逢時喜老蒼。
文章隨氣運，不必論班揚。

其十

老樹轉斜暉，人家水竹圍。
露深花氣冷，霜降蟹膏肥。
沽酒心何壯，看山思欲飛。
操舟有吳女，雙槳唱新歸。


元日示師文

骨格今年異，衣裳舊日殊。
讀書當努力，寫字莫糊塗。
白水翻三峽，青山出兩都。
老吾何所以？賴爾得相須。


遣興四首

其一

破屋懸寒雨，空窗度曉雲。
家貧無外慮，身老厭多聞。
草木隨時長，蟲魚自作群。
行吟聊遣興，不必論功勳。

其二

直北黃河走，江南白浪浮。
人民正飢渴，官府急誅求。
處處催兵器，城城建火樓。
老吾頭已白，忍死為君憂。

其三

老來百病出，坐臥不能安。
稍得春風暖，尋憂夜雨寒。
中原人倥傯，南國步艱難。
薇省分權重，匡時自選官。

其四

旌旗明紫塞，雲霧暗潼關。
盡說王師盛，應知伯道艱。
東風吹白草，落日動青山。
羽檄飛邊報，將軍信雅閒。


水竹

水竹能瀟灑，天然二尺強。
低枝均雨露，直節慣風霜。
不擬編書簡，何時宿鳳凰？
幽人頗相得，拂拭近茅堂。

屋隅櫻桃伐去老干
而生新枝能實可愛

櫻桃元舊本，根柢近西籬。
只為除枯乾，翻令長嫩枝。
紅嬌殊鶴頂，甘美過蜂脾。
羞薦歸宗廟，於今正及時。


山藥

山藥依闌出，分披受夏涼。
葉連黃獨瘦，蔓引綠蘿長。
結實終堪食，開花近得香。
烹庖入盤饌，不饋大官羊。


漫興十九首

其一

詔布河流復，其功說賈生。
豈因疏鑿費？恰重戰爭名。
軍士雖然散，農人尚未耕。
九州多禹跡，何日與君評？

其二

燕趙官輸急，江淮羽檄忙。
山崩雲慘慘，河決水茫茫。
野客愁無奈，山翁老更狂。
途傳軍士盛，即日下襄陽。

其三

草木何搖撼，工商已破家。
饒州沉白器，勾漏伏丹砂。
吳下難移粟，江南不運茶。
朝廷政寬大，應笑井中蛙。

其四

四川聽雨化，三輔受風清。
但得公行道，何勞苦用兵？
關山無阻礙，淮甸漸清平。
聞說招民義，銜哀事遠征。

其五

一說妖氛起，生民欲斷魂。
村墟空壁落，市井變營屯。
盡道無生計，誰為奉至尊？
吾居更蕭索，事業不須論。

其六

壬辰天意別，春夏雨冥冥。
雲氣何時斂？江聲未得停。
書生憐白發，壯士喜青萍。
昨夜登西閣，悲笳不忍聽。

其七

處處言離亂，紛紛覓隱居。
山林增氣象，城郭轉空虛。
俠客思騎虎，溪翁只釣魚。
諸生已星期，那得論詩書。

其八

辟難人爭出，居家我獨癡。
況兼親已老，無奈病相欺。
湖海迷舟楫，關山振鼓鼙。
忘機閒看竹，得興漫題詩。

其九

密樹連雲濕，荒村入徑斜。
山童分紫筍，野老賣黃瓜。
忽要千鈞弩，尋求百姓家。
予生為計拙，見景重咨嗟。

其十

撤幕愁歸燕，頹垣警睡龍。
魚聲飛玉署，花夢破橘窗。
紫詔傳三省，黃巾出兩江。
何時舞干羽？盡使有苗降。

十一

登高聊縱目，懷古忽傷心。
北極星辰遠，中原草木深。
天寒群雁叫，夜靜獨猿吟。
處處知音少，塵埃綠綺琴。

十二

干戈猶未定，鼙鼓豈堪聞？
憂國心如醉，還家夢似雲。
關山千里遠，吳楚一江分。
朋舊俱零落，空嗟白鳥群。

十三

濕雲垂地重，孤雁入天鳴。
到處干戈近，何時海岱清？
孤燈懸古壁，寒漏落空城。
可羨商山老，優遊待太平。

十四

深秋天氣好，且喜病魔消。
對客論三史，令人愧六朝。
山河空板蕩，民物競蕭條。
白首思無策，甘心學野樵。

十五

秋風清瘴癘，明月照山河。
絕國干戈少，空城鼓角多。
脫巾憐短發，醉酒覺身和。
漫對黃花坐，無勞白苧歌。

十六

自笑青雲遠，誰憐白發孤？
艱難知道路，瀟灑問江湖。
事業留詩卷，田園入畫圖。
清高過老杜，囊底一錢無。

十七

重陽今日是，風雨滿空城。
白發殊無賴，黃花似有情。
山寒孤樹老，江淨眾鷗明。
且願烽塵息，謳歌樂太平。

十八

雨阻龍山會，雲荒戲馬台。
且看黃菊放，休待白衣來。
事業書千卷，功名水一杯。
登臨聊復爾，吟嘯漫徘徊。

十九

吟詩懷杜甫，持酒看吳鈞。
落葉千林曉，飛鴻萬里秋。
只嫌風俗變，不為別離愁。
向晚聞征鼓，徘徊倚小樓。


懷鄉

關西吾故里，八代不能歸。
墳墓今何在？門閭故已非。
清秋愁燕去，殘日望雲飛。
豈是桃源客？虛無與世違。


即事二首

其一

雲暗山如醉，風來樹若顛。
懷人多有夢，憂國少安眠。
江海浮鷗鳥，山林叫杜鵑。
老生頭已白，見景忽淒然。

其二

草徑無人到，柴門盡日關。
脫巾垂白發，把酒對青山。
世薄驚時異，身貧得夢閒。
夜深明月下，吟待鶴飛還。


晚眺二首

其一

密樹連江暗，殘陽隔浦明。
不知秦塞遠，殊覺楚天平。
故國人何在？荒城鳥亂鳴。
徘徊吟未已，搔首忽傷神。

其二

雲騰山欲重，雨過樹如新。
細路多行虎，荒村不見人。
游絲懸落日，小草亂青春。
何處論知己？過從白鳥親。


秋吟二首

其一

夜雨滋蔬圃，秋風過草堂。
長歌追李杜，高論入羲皇。
戲水知魚樂，尋膻看蟻忙。
兒童建勳業，燈火得新涼。

其二

菜葉綠滿地，菊枝青過闌。
有為遵古道，無論及時官。
樹影經秋減，湖光入座寬。
門前舊磯石，閒卻釣魚竿。


幽居次韻

城市居何僻？山林境頗同。
竹窗風細細，花榭日融融。
疊石留雲臥，開渠許溜通。
兒童雖解事，不識五花驄。


甲午年正月初四日得春

昨宵嫌凍雨，今日喜春風。
野草浮新綠，園花結小紅。
漸將農事動，無奈病魔攻。
向晚登高望，江山杳靄中。


春寒

春寒多雨水，地僻少輪蹄。
濕氣連山暗，孤梅近竹低。
林空饑鳥集，城冷野狐啼。
回首關河道，風塵道路迷。


山陰水村二首

其一

有水無行路，人家個個幽。
青山開障遠，碧樹入村稠。
縱是比鄰屋，相過亦用舟。
我來瀟灑甚，處處見沙鷗。

其二

草閣憑江置，江深入夏寒。
看山詩思遠，對客酒杯寬。
風景雖然別，行藏盡自安。
浮萍軒子好，來往任盤桓。


雪晴

起來敲石火，正是雪晴時。
竹葉冰垂地，梅花玉滿枝。
風雲隨變滅，山水轉清奇。
悵望長安道，令人有所思。


紙衾

楮衾能潔白，孤臥得平安。
作客心如水，纏身雪作團。
吳綾爛花草，蜀錦動螭鸞。
未必清如此，那堪慰考盤。

丙申元旦守母制因感而作

今日椒花頌，無能獻老親。
自憐垂白發，不敢著烏巾。
牢落田園興，微茫海國春。
話言兒女輩，清苦莫辭貧。


寄申屠僉事

瀟灑樊山老，年來亦可憐。
墨莊沉寇壘，琴屋燼烽煙。
詩好人能頌，官清子得傳。
閒身隨所寓，不必問歸田。


山中雜興二十首

其一

去城懸九里，夾地出雙溪。
傍水編茅屋，移花近藥畦。
長年無客到，終日有猿啼。
利路何須問，閒身盡可棲。

其二

因拜山農號，生涯日日新。
帶泥移瘦竹，和蘚擇枯薪。
時酌山泉賞，都無世俗塵。
烏鳶雖見忌，麋鹿自相親。

其三

居山還有趣，斸地本無謀。
相顧誰青眼？同盟盡白頭。
豺狼迷道路，猿鳥傍林丘。
休問巢由樂，吾心自可求。

其四

拄杖聽鳴鳩，青山樹色稠。
雨寒雲不起，沙亂水交流。
對景堪垂涕，無為亦動愁。
疲民正無奈，誰解為君籌？

其五

散處身如寄，幽棲屋似船。
江鳴風落雨，山暗樹生煙。
架有催詩簡，囊無貰酒錢。
東鄰吳季子，瀟灑亦堪憐。

其六

漂泊殊無定，歸來得暫安。
不嫌知己少，似覺傍人難。
梅屋春風細，松窗夜月寒。
交遊成契闊，重檢舊書看。

其七

短策閒尋句，長歌獨倚樓。
野雲迷客思，花雨亂春愁。
論事思王猛，看書憶馬周。
老吾吾道在，一一付滄洲。

其八

信是擊中好，春來物物豐。
石蠶生斷砌，玉蕈山枯桐。
暖雨蒸花氣，晴煙揚柳風。
眼前無限景，詩句可能窮？

其九

趁暖行山徑，尋幽過野亭。
雨開雲氣白，風動燒痕青。
桃樹新生蕊，梅心小結形。
倚闌閒縱目，物物得娉婷。

其十

小艇橫河過，殘陽隔岸舂。
水聲清繞屋，山氣冷侵窗。
卸屐行花徑，攜書坐石缸。
可知耕種好，只擬鹿門龐。

十一

細注歸田錄，重修種樹書。
自知身是客，不歎食無魚。
石屋春雲重，紫床夜月虛。
蕭條空四壁，誰問馬相如？

十二

眺望春光遠，登臨夕照微。
野雲平細壘，山鳥怪儒衣。
觸處無高下，何勞論是非？
寄言彭澤宰，出仕不如歸。

十三

山園無定式，力作是生涯。
近水多栽竹，依巖半種茶。
春風低小草，夜雨出新沙。
不必聞時事，城中減大家。

十四

溝塍通謝墅，禹穴近龍宮。
兩水沿平地，諸山在下風。
煙霞時出沒，日月互西東。
閒看桃源記，吾將此意同。

十五

石樓含曉色，茅屋靜春暉。
野水中間落，雲山西面圍。
長歌樵擔起，短笛釣船歸。
景物隨時至，詩成思欲飛。

十六

貧居得幽僻，世事不相關。
詩思多因雨，閒情獨愛山。
落花隨水去，孤鶴望人還。
最喜神清健，年來酒量慳。

十七

家貧便食淡，年老覺身懼。
細字憑兒看，清樽待客沽。
惜春嫌謝豹，顧兔憶韓盧。
悵望青山曲，點頭愧野夫。

十八

卜宅近山阿，紫門障薜蘿。
風清聞鶴唳，日暖聽樵歌。
密樹懸青島，平田浸白波。
樹船乘暮景，來往急如梭。

十九

草徑如蛇綰，茅廬比斗寬。
溪聲歸夜響，山氣入春寒。
且自師伊尹，毋勞說謝安。
有時閒縱步，長嘯白雲端。

二十

寒雪滿空山，出門行路難。
家人愁累重，客子怯衣單。
寇盜因時起，乾坤尚未安。
吾農清苦甚，今日淨朝餐。


幽窅

幽窅無人跡，虛空見遠天。
雪深山氣伏，崖斷樹根懸。
烏鳥翻身入，狐狸放膽眠。
老夫多腳力，更欲上層巔。


基址

基址經年定，新亭幾日成。
望開吳地盡，坐接楚天平。
野色重重見，山光面面迎。
可宜方處士，千古紀清名。


示師文

爾父既清苦，爾身何可言？
且宜修道德，不必問田園。
花落江城晚，煙橫野樹昏。
此時光景異，只合住山村。


寫懷

去載情無賴，今年興頗幽。
自居茅草屋，不想木蘭舟。
膏土栽黃獨，開渠引碧流。
溪翁來往熟，相帥看沙鷗。


安分

小徑入柴屝，茅蘆隱翠微。
土磽黃獨瘦，溪暖白魚肥。
夜照明膏竹，朝餐淨露薇。
人生安分已，何必論雄飛？


題青田山房

青田劉處士，瀟灑好山房。
夜月移花磴，春雲動石床。
書聲通遠谷，琴響應清商。
我欲相依住，臨流築草堂。


丁酉歲元日九里山中

授時無歷日，獻歲喜天晴。
道路何艱阻，山林似太平。
梅香清海國，柳色上江城。
且喜蘭台近，疲民稍慰情。


立春八日

春雨洗殘雪，春風輕布衣。
綠敷湖外草，青動石根薇。
淮海烽煙盛，關山雁鶩飛。
山居頗瀟灑，梅樹玉成圍。


自詠

清苦誰能共？孤高只自憐。
為因知定分，不解問歸田。
對酒傷春思，看書減夜眠。
信無朝賀表，留病過新年。


重陽

重陽今日是，客邸忽淒愴。
樹葉驚風墮，稀衣襲雨涼。
黃花銜古色，丹桂發天香。
珍重東屯社，攜尊過草堂。


有感四首

其一

江湖成獨客，風雨過重陽。
白發懸明鏡，青山隔草堂。
野花留別恨籬菊靜年芳。
聞說陶元亮，淒涼五柳堂。

其二

黃花渾未放，白雁最先來。
好景無人識，新詩只自裁。
烽塵迷玉壘，煙草沒雲台。
今古英雄事，何如水一杯？

其三

慷慨看雙劍，淒涼獨老翁。
不嫌天地窄，殊覺路途窮。
茅屋荒山雨，麻衣曠野風。
人情只如此，何必問英雄？

其四

依違思故里，吟嘯倚闌干。
野水隨潮漲，山雲帶雨寒。
歸鴻悲別漵，羈客呆長安。
何日干戈息？山林樂考槃。


憶張彥威御史

挺挺張公子，桓桓道氣充。
辭章驚世俗，膂力懾英雄。
且爾交遊好，能堪仕宦窮。
如何風雨際？埋沒亂離中。


送太上人之四明

勝地稱三佛，佳山指四明。
雁飛江雨歇，龍蟄海潮平。
見客無多論，看雲或動情。
有人問梅叟，為說似浮萍。


對雨五首

其一

憂國頻看劍，懷人獨憑闌。
野雲秋共黑，江雨晚生寒。
盜賊紛然起，軍民未得安。
相逢誰慷慨？隨處說艱難。

其二

風雨秋冬接，乾坤晝夜同。
正愁禾黍黑，況奈羽旄紅。
吳越民難處，江淮路不通。
交遊無定在，空想北歸鴻。

其三

百草雨中死，群烏天際飛。
風塵時變滅，世事日乖違。
弘景掛冠去，少陵徒步歸。
丁寧劍歌叟，得酒且忘機。

其四

知少慮亦少，閒多病轉多。
干戈愁正切，風雨恨如何？
華屋迷青草，玄門暗綠蘿。
淒涼無可奈，感慨動悲歌。

其五

三秋多濕雨，十月見黃花。
對景無情思，令人起歎嗟。
聰嫌床下蟻，病惑酒中蛇。
又聽諸年少，懷才擬賦瓜。


竹圖

楚地秋風勁，湘江夜雨深。
不看雙鳳舞，恰聽老龍吟。
正直崇高節，歲寒同我心。
悠悠向京國，轉轉憶山陰。


懷人

懷人有多夢，憂國竟忘眠。
野草皆成藥，江雲半是煙。
悲鴻聯陣下，老鶴唳孤騫。
孰信殘陽外？疲民問井田。


有感

白發干戈際，青山黯靄中。
沙蟲聯五馬，■■襲三公。
東海波濤黑，中原草樹紅。
蕭條巖谷底，誰信有春風？

註：■■——原本缺字


十二月三日對月

今夜初生月，客中仍獨看。
遙憐吾老幼，未解脫饑寒。
破壁簞瓢壘，疏梅雪作團。
再思先子訓，默默淚闌干。




卷三

五言古體



感懷

松柏引籐蘿，反被籐蘿繞。
剷草養禾苗，禾苗不如草。
物情有更變，世事何足道？
君子小人交，豈能長永好？
雲遊本無定，潦水空浩渺。
消涸固有時，疇能見機早。
春風泛紅綠，造化太奇巧。
昨朝楊柳花，今日浮萍草。
學佛不成佛，求仙豈能仙？
人生因有貪，所以不自然。
秦皇既已矣，梁武亦可憐。
何如飯牛翁，萬事付無言。


今朝

今朝風日好，堂前萱草花。
持杯為母壽，所喜無喧嘩。
東鄰已籐蔓，西鄰但桑麻。
側聞義士招，我輩■已華。
世事既如此，不樂將奈何？

註：■——上「髟」下「丐」


偶書

今晨好風雨，濕雲四邊馳。
落花爛作土，潦水積成池。
疲民在塗炭，朝暮苦啼饑。
況兼時氣乖，好肉生瘡痍。
方憂舊田穢，無奈新城欹。
世情甚促迫，天意將焉為？
我生合忘言，感慨徒傷悲。


梅花易洞為胡伏臣賦

梅花擁林屋，瀟灑極靜深。
清風散余香，皓月登虛陰。
中有學古人，坐窺天地心。
神機一感動，妙化不可尋。
持誠問先民，羲皇有餘音。


蠶作繭

老蠶欲作繭，吐絲淨娟娟。
周密已變化，去取隨人便。
有為機中練，有為琴上弦。
弦以和音律，練以事寒喧。
其功不為小，其用己為偏？
作詩寄蠶姑，辛苦匪徒然。


竹梅幽禽

梅花出修竹，照影清溪深。
微風散寒香，上有幽棲禽。
扁舟載我來，春色不用尋。
驅童貰村酒，老瓦隨意斟。
興酣岸烏巾，大嘯喚老林。
明月在青天，霜氣襲衣襟。
歸來草堂靜，獨坐彈鳴琴。


留題悠然閣

高閣潭空影，開窗徹虛明。
依依楊柳陰，微涼入床清。
原田遠風交，平林素煙橫。
喜喜車馬來，而聽禽鳥聲。
境物隨所適，於心淡無營。
悠然會真趣，得酒輒自傾。
客至竟忘言，坐對南山青。


山中

雨過百溜鳴，雲消眾山出。
鳥啼松徑深，來往無車轍。
幽居少人事，足以養吾拙。
讀書故無用，徒然較優劣。
辟世豈雲迂？自與桃源別。


南風熱

炎風來何狂？似欲吹山倒。
狼籍樹底雲，散漫屋上草。
赤日熾大爐，泥沙熱如炒。
東皋與西隴，禾苗盡枯槁。


遣興二首

其一

鑿井思所汲，耕田期有秋。
人生豈無志？每為飲食謀。
紛紛路傍兒，儻蕩思公侯。
風雲一轉折，事業不可籌。
何如澗底泉？清清長自流。

其二

種禾莫存莠，種樹莫引蘿。
引蘿苦其樹，存莠傷其禾。
營營百年內，變滅成幾何？
結交苟不擇，中道生怨窩。
可信一寸水，能起萬丈波。


感懷十首

其一

太極本一氣，胡為兩儀分？
生生立名字，萬匯遂紜紜。
洪荒不足征，至精亦已淪。
蓩蕕茂佳景，蔥蒨爭葐□。
葐□漫渚澤，蒙蘢冒蘭蓀。
菲菲白日晚，颯颯秋霜繁。
華滋竟蕭條，芳情慾何言？

其二

蒙莊曠達士，魯連倜儻生。
不徼一時利，乃有千載名。
雎澤務詭譎，儀秦尚縱橫。
反復弄小技，於道未為貞。
聖賢久不作，余生復何營？
賴有白鷗鳥，可與忘世情。

其三

寫字不適俗，讀書難療饑。
蘧蘧塵網中，遑遑欲可之？
仁風霜原隰，草樹發幽姿。
群動正翕集，游雲未來歸。
懷哉鶴上人，徘徊感良時。
無以慰蹇劣，樽酒聊自怡。

其四

傍溪種篁竹，十年望成林。
不圖列貨殖，願布九夏陰。
變化期為至，枝葉漸蕭森。
忽值桑田移，根苗竟沈沈。
炙筠無事書，斷節少賞音。
東裡已寂寞，空持歲寒心。

其五

槲衣山中人，短發披襟領。
寸心雄萬夫，片語重九鼎。
不作好顏色，遂與世俗迥。
始旦旭日明，默默有深省。
上愧飯牛戚，下懷捫虱猛。
乞慷復乞慷，照鏡可憐影。

其六

高樓古明月，孤坐感涼夜。
雲胡遠行客，不悟歲年邁。
風暖百草芳，露冷眾木瘵。
天地豈無情？物色有榮謝。
人生匪金石，焉得不朽壞？
寄語茹芝翁，細故奚蒂薺。

其七

浮生失故業，窮歲無寧居。
朝行汧隴間，暮止滄海隅。
淒其風雨交，饑寒呆泥塗。
寥寥太古懷，目擊誰與俱？
齊君不好瑟，嬴氏不愛儒。
舉世媚同塵，出類為疏迂。
何如歸去來？且作耕田夫。

其八

紫霞結重蓋，五城十二樓。
中有青眉仙，翠織鱗花裘。
天漿飯玉稍，恣樂無停休。
自謂能長生，可與造化游。
悲風一何來？吹動人間秋。
瓊窗漱寒響，深閨起離愁。
欲飛肘無羽，延頸望玄洲。
玄洲不可到，始悔違前修。

其九

志士惜白日，愁多感夜長。
夜長固無奈，況復重淒涼。
昔我同心友，漂流在他鄉。
他鄉各異俗，所習諒非常。
道路阻且遠，無由吐中腸。
俯聞流水聲，仰歎明月光。
振衣風泠泠，矯首天茫茫。

其十

芳草擁幽翠，嘉樹郁層陰。
山光到窗戶，禽鳥和好音。
閱茲清景逾，古懷獨沈吟。
沈吟奚以為？攄情委鳴琴。


秋懷十二首

其一

悲風度古木，吹我屋上茅。
茅去屋見底，風聲尚蕭蕭。
人心一何苦？人情一何驕？
卻將眼下淚，散作炎上膏。

其二

明月下西窗，窺我席東枕。
枕中夢忽破，俄然轉淒凜。
美人天一方，相見猶拾沈。
何時引金樽？開懷笑歌飲。

其三

眾星晨離離，孤月夜皓皓。
白露成野霜，凋我窗下草。
人無千歲期，焉得不速老？
終當隨物化，榮名亦何好？

其四

滾滾柏間露，濕我征裳衣。
裳衣濕何苦？故人中道違。
逝水東北流，杳杳無回期。
惟有天上月，悠悠照相思。

其五

淅淅涼風起，唧唧寒蛩鳴。
草木郁氛侵，兩曜銜暉明。
河源失故道，岱宗眇余青。
憑虛發浩歎，遊子萬里情。

其六

驅驅上南國，依約金張裡。
舊日三重階，風雨埋荊杞。
王山故無恙，流水猶未已。
幽幽樹底禽，哀歌為誰起？

其七

朝行太行路，夕渡巫峽水。
所至或相觸，舟車竟摧毀。
人生各異面，方寸千萬里。
片語苟不符，其險過於此。

其八

野蔓網叢棘，下有幽蘭花。
緘春斂華滋，古意良獨多。
霜寒九十月，蕭颯如枯莎。
但使本根在，菅茅將奈何？

其九

青松生崇岡，土淺松低徊。
顧茲歲寒質，豈匪梁棟材？
無奈牛羊牧，鄙賤蒿與萊。
惟有溪上風，清聲寄余哀。

其十

東籬有佳菊，不比春蘭芳。
繁霜毒萬卉，敷榮自彌章。
雲胡靖節後，古意俱茫茫。
但見三徑草，寂寞淒余香。

十一

庭前碧梧樹，上有幽棲禽。
養成五彩雛，鳴動黃鐘音。
擬之簫韶間，葉彼聖賢心。
夫何失其所，委置荊杞林？

十二

酌彼澗下水，彈此石上琴。
希聲應弦起，幽幽孤鳳吟。
曲中萬里意，三歎無知音。
豈但無知音？終恐無知心。


寓意十首次敬助韻

其一

元龍湖海豪，忘懷但高眠。
淵明辟世士，素琴不張弦。
古意各有適，薄俗空■妍。
所以武陵翁，種桃竟忘年。

註：■——左「女」右「雖」

其二

白露下亭皋，綠葉颯已槁。
弱質不自貴，卻怨秋風早。
唈唈征雁鳴，遊子在遠道。
如何鹿皮翁，忘言對芳草。

其三

森森廊廟具，蕭艾成長松。
蠢蠢川澤靈，蛭蚓為游龍。
時明在除祓，世混姑相容。
忠義在草莽，讒諂分提封。
擾擾路傍兒，仰面慚征鴻。

其四

荊軻上秦殿，酈生下齊城。
斯須屬鼎鋸，何如衛叔卿？
脫身傲萬乘，泰華鴻毛輕。
所謂達道人，貴在機決明。

其五

青松歲寒物，詎比蒲柳才？
冰霜雖剝蝕，疏花應時開。
良工豈不偶？中心類寒灰。
卻憐蘼蕪草，遍滿黃金台。

其六

聖賢不浪出，處士匪懷居。
孔明是何人？高臥南陽廬。
躬耕良自苦，待時故躊躕。
所為梁父吟，豈比封禪書？

其七

蠻觸雜奔競，蠅蚋紛爭喧。
鸞鳳巢枳棘，鴟鴞集琅軒。
風雷久不作，野露生微寒。
壯士萬里懷，肯謝漂母餐。
古來王佐才，多在耕釣間。

其八

後地生虛雷，天驚漏秋雨。
女媧死已久，此罅誰為補？
紛紛讀書兒，碌碌無可數。
古人今人心，今人不如古。

其九

飄飄青瑣郎，翩翩夾綺衣。
媚媚紅樓春，昏昏不知歸。
朝睹綠發潤，暮驚白雪飛。
只有陶隱居，頗能知此機。

其十

太行本無險，黃河諒非深。
堂堂大丈夫，恥為遊子吟。
俯仰宇宙間，寧無聖賢心。
何當五弦奏？南風聽遺音。


孤梅詠

孤梅在空谷，瀟灑如幽人。
不同桃李花，那知艷陽春。
冰霜歲年晚，苔蘚青滿身。
鼎鼐既不辱，風味良自珍。
孰信姚黃枝？來作灶下薪。


琴鶴二詩送賈治安同知

其一

猗猗綠綺琴，中秘雲和音。
一彈動鳴玉，再彈鏘南金。
翩翩玄鶴舞，幽幽孤鳳鳴。
嗟哉塵俗耳，折揚聽哇淫。
淳源日凋謝，誰識雅與南？
願更南風奏，以慰斯民心。

其二

宰宰華表鶴，古質清且閒。
曠哉萬里懷，皓月同蹁躚。
饑琢芝田春，渴飲瑤池泉。
一鳴九皋遠，夢澆瓊華寒。
下視寰中人，誰識橫江仙？
豈無王子喬？相期青雲端。


初夏閒興

支頤坐鴻蒙，隱隱窺太古。
我生尚無懷，於焉事巢許？
兩曜如過客，萬匯皆逆旅。
寒去暑復來，誰賓復誰主？
齊物不足論，有酒且容與。
推窗看游雲，山花墜紅雨。


墨萱圖二首

其一

燦燦萱草花，羅生北堂下。
南風吹其心，搖搖為誰吐？
慈母倚門情，遊子行路苦。
甘旨日以疏，音問日以阻。
舉頭望雲林，愧聽慧鳥語。

其二

萱草生北堂，顏色鮮且好。
對之有餘飲，背之那可道？
人子孝順心，豈在榮與槁？
昨宵天雨霜，江空歲華老。
遊子未能歸，感慨心如搗。


離別吟

寒風颯大野，行子行河梁。
執手不忍棄，遲遲復遑遑。
朋友會面難，慷慨熱中腸。
人生豈無家？結交在踣傍。
今晨強綢繆，明各天一方。
相見苦不早，離別徒悲傷。


讀五柳先生傳

淵明千載士，志節尚苦清。
奈為五斗米，受彼縣令名
束帶見督郵，頗亦用下情。
當時豈無議，以後何平評？
苟非歸去來，五柳傳不成。


李侯二首

其一

李侯世名仕，譽重才德優。
清白樹嘉政，藉藉載歌謳。
夫何輓塵鞅？幽幽滯南州。
遊魂未能歸，永懷故園丘。
孤雲落日淡，驚濤大江秋。
匪以見者悲，抑為聞者愁。
我亦陟岵子，忽覺涕淚流。

其二

李君瀟灑姿，淪落在羈旅。
相見無長言，潸然淚如雨。
一身顧何為？七喪未能舉。
江山隔中州，遙遙望鄉土。
豈以途路艱？所值時節迕。
烏鳥有私情，而人復何處？
行行望蒼天，那知此情苦。
郭范久不作，此義孰為補？


□鵒謠

□鵒入樹腹，雎鳩亂關關。
妖氛扇幽邃，幻惑成至歡。
漫漫恣宵旰，終永期無患。
淒雨苦何其，余花慘無顏。
風俗陡衰毀，教化委荊菅。
君子致遠慮，隱憂增愾歎。


獼猴

獼猴本獸屬，野性殊不常。
俄然脫穢垢，冠蓋儒衣冠。
斂丑著面具，向人舞郭郎。
跳踉媚小兒，寸得梨棗嘗。
假彼草木味，換此蟣虱腸。
終然匪我類，教養徒自傷。
不如奪衣巾，棄置山野傍。


傷亭戶

清晨渡東關，薄暮曹娥宿。
草床未成眠，忽起西鄰哭。
敲門問野老，謂是鹽亭族。
大兒去采薪，投身歸虎腹。
小兒出起土，沖惡入鬼錄。
課額日以增，官吏日以酷。
不為公所干，惟務私所欲。
田園供給足，鹺數屢不足。
前夜總催罵，昨日場胥辱。
今朝分運來，鞭笞更殘毒。
灶下無尺草，甕中無粒粟。
旦夕不可度，久世亦何福？
夜永聲語冷，幽咽向古木。
天明風啟門，殭屍掛荒屋。


有感

江南有古客，布衣狂而愚。
區區許何為？竊比莘野夫。
養素體良貴，順適無覬覦。
宵旰覿黎民，戢戢愁釜魚。
去古歲已邁，視今時已虛。
豈無聖賢心？坐看爾輩痛。
方來上下交，一以利所趨。
開心論道義，眾口尋胡盧。
斷斷君子行，蕩蕩成疏迂。
尚志何棲棲，忍為塵土污？
簞瓢陋巷中，其樂頗自如。
不慮貧賤苦，且喜父母俱。
寒至十月交，雨雪已載塗。
念彼遠戍卒，羨此山澤懼。
雖無五鼎味，那有三族誅？
吁嗟路旁人，何如賦歸歟？


懷友

登樓復登樓，古月缺復滿。
美人天一方，眷眷衣帶緩。
沉吟向空窗，僩僩席不暖。
跬步隔千里，夜冷愁夢短。
卷紙難與伸，迴腸終欲斷。
何當御飆輪，相從事蕭散？


自感

父母生我時，愛如掌上珠。
襁褓辟寒暑，乳哺隨所須。
週歲會言語，大小相引呼。
搖頭卻梨栗，行行不須扶。
三年離懷抱，已知親與疏。
相揖識進退，應對無囁嚅。
五六漸精爽，氣貌與眾殊。
怡怡浴仁化，喜聽論之乎。
八齡入小學，一一隨范模。
厭睹詭譎行，不讀非聖書。
宗族驚我異，父母憫我孤。
賓客皆回頭，指為汗血駒。
長大懷剛腸，明學循良圖。
碩畫決自必，不以迂腐拘。
願秉忠義心，致君尚唐虞。
欲使天下民，還淳洗囂虛。
聲施勒金石，以顯父母譽。
此志竟蕭條，衣冠混泥塗。
蹭蹬三十秋，靡靡如蠹魚。
歸耕無寸田，歸牧無寸芻。
羈逆泛萍梗，望雲空歎吁。
世俗鄙我微，故舊嗤我愚。
賴有父母慈，倚門復倚閭。
我心苦淒戚，我情痛郁紆。
山林競蛇虺，道路喧豺貙。
荒林落日陰，羞見反哺烏。
烏鳥有如此，吾生當何如？


送李德仁歸濟南鄉試二首

其一

巖前有古桂，鱗甲森蒼蒼。
吹涼洗綠煙，永延清夜光。
卻林既已榮，燕山亦已芳。
於今贈君去，願挹秋天香。

其二

江上有古柳，搖揚絲依依。
容光照青眼，薄妒紅樓眉。
玩之益何喜？攀之益何悲？
於今贈君去，願染春風衣。


畫貓圖

吾家老烏圓，斑斑異今古。
抱負頗自奇，不尚威與武。
坐臥青氈旁，優遊度寒暑。
豈無尺寸功？衛我書籍圃。
去年我移家，流離不寧處。
孤懷聚幽鬱，睹爾心亦苦。
時序忽代謝，世事無足語。
花林蜂如梟，禾田鼠如虎。
腥風正搖撼，利器安可舉？
形影自相吊，卷舒忘爾汝。
屍素慎勿慚，策勳或逢怒。


穎語次楊廉夫進士古聲韻

老穎冰滿頭，不識宮妓口。
窮年豈無為？棄置如敝帚。
玉杯漸消磨，含默甘老丑。
余生重其功，悵然懷永久。
昔在三墳前，勇銳破繩紐。
叔世去籀法，十鼓迷八九。
玄風變復變，款識歸瓦缶。
春秋已獲麟，大義孰為守？
紛紛雞雉翰，崢嶸出其右。
班生狂不事，張生顛欲走。
空余五色夢，幻入歌奴手。
世乏昌黎才，誰能傳其後？
削纖管城封，寂寞中山冑。
所以胥吏徒，刻核嘲腐朽。


仁風

仁風藹區宇，聖道日月明。
膏澤育萬匯，衣冠樂升平。
夷陵雖雲僻，豈無王化並？
奈何洙泗流，不浹荊楚氓。
蛆惑祠奸操，聲教若掩扃。
樊山老文學，執法開杳冥。
蕩滌眾陋習，魑魅不能攖。
巍巍魯靈光，中天麗晶瑩。
一變風俗美，再變禮樂興。
允矣千載下，勳業昭汗青。


鳳凰台

生長當盛世，無家足遨遊。
行登鳳凰台，縱目萬景收。
山川尚形勝，故跡殊可求。
環滁起西南，三峰翠相繆。
落日淡天闕，紅塵障層樓。
盈盈佳麗地，每每風雨愁。
我老無所為，懷古心悠悠。
俯仰四十帝，盤礡三百秋。
於今竟何如？草樹迷荒丘。
惟有大江水，不改今古流。
徘徊發長謠，感慨追前修。
謫仙既已矣，少陵安可留？
粲粲石上詩，凜凜霜氣浮。
書生往來頻，抵用多唱酬。
且沽數斗酒，醉倒歸來休。


對菊

世路多詰屈，吾行已悠悠。
陶公歸去來，此志良可求。
開懷對黃花，萬事一笑休。
得酒漫斟酌，更為斜陽留。
人生適意耳，何用從遠遊？
五湖有閒棹，三峽無安流。
所以曠達士，不為貧賤憂。
紛紛刀錐輩，瑣稍非我儔。


題凝雪水仙圖

出門大江橫，銀濤數千頃。
仙子御輕飆，環珮搖虛影。
中宵月無光，天地冰壺淨。
輕盈何所之？飛夢西湖冷。


雜吟三首

其一

前日出東郭，寒凍未解圍。
今朝開北牖，青草已滿池。
飛飛群鳥歡，老木長嫩枝。
馳書報幽人，難得此良時。
休負頭上巾，有酒且自持。

其二

出門好山色，況值風日暄。
依依楊柳莊，郁郁桑柘村。
行遊蹊路曲，如在故林園。
白煙橫遠嶼，紅花粲晴原。
人生豈無情？欲語已忘言。

其三

巢父誠辟世，許由真隱淪。
勢利既已忘，天子不得臣。
棲身碧山中，洗耳清澗濱。
悠悠太古懷，坐看花鳥春。
所以後來者，可望不可親。


心遠軒

淵明賦歸去，寓意在田園。
結廬雜人境，喜無車馬喧。
秋風菊采采，春風柳娟娟。
人跡日已疏，世事日已遷。
高臥北窗下，夢寐羲皇前。
蕭散萬慮空，豈但琴無弦？
上人絕遐想，所適乃自然。
端居中淡寂，不在地靜偏。
緬懷千載風，所以名吾軒。


耕讀軒

路逢誰家子？背手牽黃犢。
犁鋤負在肩，牛角書一束。
輒耕且吟誦，息陰坐喬木。
南山豆苗肥，東皋雨新足。
涼氣滿郊墟，書聲出茅屋。
古來賢達人，起身自耕牧。
買臣負薪歌，倪寬帶經讀。
寄語少年徒，行當踵前躅。


冀州道中

我行冀州路，默想古帝都。
水土或匪昔，禹貢書亦殊。
城郭類村塢，雨雪苦載塗。
叢薄聚凍禽，狐狸嘯枯株。
寒雲著我巾，寒風裂我襦。
盱衡一吐氣，凍凌滿髭鬚。
程程望煙火，道傍少人居。
小米無得買，濁醪無得酤。
土房桑樹根，彷彿似酒壚。
徘徊問野老，可否借我廚？
野老欣笑迎，近前挽我裾。
熱水溫我手，火炕暖我軀。
丁寧勿洗面，洗面破皮膚。
我知老意仁，緩緩驅僕夫。
竊問老何族？雲是奕世儒。
自從大朝來，所習亮匪初。
民人籍征戍，悉為弓矢徒。
縱有好兒孫，無異犬與豬。
至今成老翁，不識一字書。
典故無所考，禮義何所拘？
論及祖父時，痛入骨髓余。
我聞忽太息，執手空躊躕。
躊躕向蒼天，何時可能蘇？
飲泣不忍言，拂袖西南隅。


歷棗強縣

我生值數奇，長年但奔走。
風霜苦侵凌，焉得不白首？
前日東阿城，齷齪渾雞狗。
今朝棗強縣，蹐跼隨人後。
淒涼有誰知？辛苦只自受。
解凍燎枯槁，屏寒貰黃酒。
驅奴問程途，炊糧借刁鬥。
休言美其味，且自精其口。
膩垢不能去，面貌殊覺厚。
登頓過村落，不復論妍丑。
或遇短發嫗，或見長眉叟。
指點向人言，此地荒涼久。
東住河西使，西古太原守。
高樓對甲第，過眼成林藪。
更有好墳墓，亦復為田畝。
富貴生滅漚，禍福翻覆手。
彼時與此時，視吾何所有？
我聽老叟言，感慨欲吐嘔。
卻羨陶淵明，歸納種楊柳。


山中作寄城中諸友

山深無行蹤，蹊路土華長。
白雲忽飛來，令人起遐想。
松間微風奏，石罅幽泉響。
坐久懷抱空，悠然會清賞。
在山雖無榮，出山有何好？
清流混潢污，遠志成小草。
松柏本貞固，蒲柳易枯槁。
擾擾路旁兒，知止不如鳥。
白雲開林巒，黑霧漫城郭。
出門道路違，蠢蠢都不覺。
游蟻上枯槎，歸鳥隱叢薄。
寄語遠行人，莫待風雨惡。


自崔鎮至濟州人情風俗
可歎三十韻

天闕星河近，關山道路長。
斷雲依野樹，歸鳥傍斜陽。
弔古添惆悵，傷時重慨慷。
艱難衣帶緩，辛苦■毛蒼。
昨日辭崔鎮，今晨過回梁。
躲船犖愁確，打牽畏汪洋。
舟子招呼急，商人問信忙。
新州山頂上，沛縣水中央。
古昔英雄地，蕭條戰鬥場。
歌風傳漢祖，決勝信張良。
轉首風雲改，重瞻日月光。
喜看新社稷，不問舊封疆。
魚鱉行官道，狐狸上廟堂，
淒淒黃葉浦，漭漭白蘋鄉。
提挈何狼籍，奔趨適詐狂。
人倫俱喪失，風俗盡凋傷。
白紵流吳曲，紅花爛楚芳。
禮儀從此廢，廉恥竟何將？
戢戢哀流落，糾糾俱暴強。
郎官思卓魯，牧守想龔黃。
鷹隼鋒稜勁，豺狼氣勢張。
撫綏徒文飾，漁獵盡逃亡。
東魯書聲寂，西秦客夢揚。
可憐吾老大，那忍見淒涼。
饑望家家火，愁懸處處腸。
競穿泥窟穴，爭覓草衣裳。
密雪團花大，飛冰就木僵。
垂情徒郁郁，極目轉茫茫。
聖主春秋盛，賢臣事業張。
願言宣德化，四海一陶唐。

註：■——上「髟」下「丐」




卷四

七言古體上



葛仙翁移家圖

青山無雲白日遲，仙翁移家何所之？
或以丹砂到勾漏，或為家累遭驅馳。
烏犍背上妻與兒，顧盼未解知其歸。
仙翁讀書自怡怡，坐穩不覺路險巇。
牛羊貓狗先後隨，老奴老婢俱忘機。
仙翁去就無不宜，豈以偷生辛苦為？
君不見風水洞前草離離，淡煙寒雨愁淒迷；
又不見雲門長松啼子規，春風落花事已非。
神仙有無未知，人生有酒且自持，秦皇漢武徒爾為？


孫元實春遊圖

先生讀書不閉戶，坐閱鴻濛窺太古。
衣冠瀟灑武前修，禮樂從容出東魯。
文章光焰駕李杜，李杜後來稱獨步。
談辯風生四座春，胸中別有天台賦。
相逢抵掌不露機，卻說少年騎馬時。
春光淡沱隨所之，好山好山多賦詩。
轉首東風吹馬耳，猶記松陰調綠綺。
杖藜不憚步行遲，孰謂畫圖無乃是？
我生山野無所謀，白日灌園夜飯牛。
安得先生與之遊？買酒共上黃鶴樓。


四牧圖戴嵩畫

牧兒小職奚以為，力耕得暇則放之。
浴流食青隨所宜，豈同人牧潛危機？
重爵厚祿那自欺，坐看敗肉加鞭笞。
何如牧兒心坦夷？出入自在無羈縻。
高林雨晴白日遲，平原春暖芳草肥。
牧兒樂事從可知，釣魚吹笛怡怡而。
牛犢茁壯長厥肥，老我亦有豐年期。
披圖載頌四牧詩，龔黃召杜今是誰？


夏節士

夏侯先生天下士，風流倜儻忠義俱。
平生勳業能自知，腹內更有非常書。
浪游不廢燈火讀，騎馬兒郎空碌碌。
王門講道三十年，坐使窮荒移國俗。
浮雲蔽日客夢單，勇銳欲食奸臣肝。
徑持白事上天子，不顧宰相與乃官。
沈冤昭雪清四海，舊時枝葉生光彩。
至今長安諸小兒，拍手為之歌慷慨。
歸來弗受大官名，五湖一葉扁舟輕。
丹青徒寫蘇子卿，黃花自友陶淵明。
老我論交苦不早，意氣相期且傾倒。
讀公佳傳誦公詩，江南節士如公少。


送沙德潤之焉城

公昔新著進士衫，道酣氣岸清且髯。
政事堂堂史冊載，威儀肅肅民具瞻。
光風回春靄芳草，剩水殘山振枯槁。
至今吾鄉諸父老，去思劇口談公好。
當時進士幾百人，奔趨袞袞登要津。
時雍所溉聖澤厚，仕宦未有如公貧。
公之家世秉周禮，伯叔兄弟官濟濟。
飲冰食薛二十載，濁徑終不污清渭。
而今四海樂太平，太平天子堯聰明。
台閣諸老皆老成，豈不與公書大名？
鄢城弦歌固非左，達以長官無不可。
故人天上待公來，繡衣白簡青驄馬。


曹雲西畫山水圖

前年常見雲西畫，今年始識雲西翁。
文章驚世□所重，筆力到老老更工。
流水涓涓石鑿鑿，一嘯長才風雨作。
豈雲筆底有江山？自是胸中蘊丘壑。
昨日亭東白雲起，悵望吳松滿江水。
安得先生乘興來？寫我江南雪千里。


贈寫照陳肖堂

君不見鑒貌但鑒影，寫貌難寫心。
霍光鄧禹在台閣，嚴陵魏野居山林。
功名道德照千古，不特肖貌傳至今。
固知寫貌易心難，狀之妍丑筆可得。
至理不在顏色間，陳君筆力異眾史。
相貌既同心亦似，昨日忘機入城市。
草衣著我丹青裡，氣爽神清誰比擬？
雪霽梅花映秋水，黃童白叟指點看。
此老不是儒生酸，陳君陳君容我閒。
莫教添上貂嬋冠。


水仙圖

寒風蕭蕭夜入戶，渺渺雲飛水仙府。
仙人一去不知所，池館荒涼似無主。
江城歲晚路途阻，邂逅相看顏色古。
環珮無聲翠裳舞，低徊欲語情淒楚。
十二樓前問鸚鵡，滄海桑田瞇塵土。
王孫不歸望湘浦，芳草連天愁夜雨。


棠梨白練圖

芙蓉香冷簫聲杳，月淡煙青楚宮曉。
仙禽不語雪衣輕，相逢卻恨秋風早。
土花翠淺霜露濛，山梨小結丹砂紅。
主人醉倒不知春，夢迴故苑寒雲濃。


蘆花道人換被圖

高昌野人見幾早，發須不待秋風老。
脫身放浪煙水間，富貴功名盡除掃。
坐對漁翁交有道，青綾何似蘆花好？
從時拜賜蘆花人，自雲不讓今古貧。
高眠聽夢夢更真，白月滿船雲滿身。
起來拍手波粼粼，款乃撼動人間春。


秋山圖

前年放船九江口，秋風獵獵吹蒲柳。
買魚沽酒待月明，不知江上青山走。
三更吹笛欲喚人，■■白露依衣巾。
故鄉遙遙書斷絕，空見過雁如飛雲。
去年卻下七里灘，秋水滿船秋月寒。
子陵先生釣魚處，荒台直起青雲端。
先生不受漢庭官，自與山水相盤桓。
至今高節敦廉頑，清風凜凜誰能攀？
泊舟登岸行復止，小徑雙岐通草市。
石林遠映樹青紅，正與今年畫相似。
茅廬半住林木裡，白狗黃雞小如蟻。
翁媼無言童雇閒，可是太平風俗美。
清水初落魚蟹新，東鄰釀熟呼西鄰。
相牽相把意思真，親密不異朱陳民。
李端筆力能巧妙，寫我舊日經行到。
豈是老夢眩水墨？不覺掀髯髮長嘯。
殷家大樓滄海頭，留我十日風雨秋。
觸景感動客邸愁，便欲卜築山之幽。
斷橋流水無人處，添種梅花三百樹。
直待雪晴冰滿路，騎驢相逐尋詩去。

註：■■——三點水右加「專」


關無咎游金陵兼簡丁仲容隱君

長松撼空風怒號，門前大水推斷橋。
山中坐雨六十日，不知野草如人高。
今晨出門天氣好，眨眼忽驚春事老。
楊花散作雪滿溪，送客俄然動懷抱。
金陵六朝古帝都，古時風景今何如？
珊瑚無根土花碧，露團玉樹生流珠。
江上無人隔塵土，丹鳳不來孤燕語。
上人脫灑無滯留，抵用登臨重懷古。
世人往往乘險機，老我白發無能為？
道甫問訊丁令威，有鳥有鳥何如歸？


松雪畫馬圖

玉堂學士金闈彥，磊落襟懷書萬卷。
等閒貌出天馬駒，鬃鬣蕭梢氣雄健。
蹄如削玉耳削筒，目光炯炯磨青銅。
五花連錢雲影動，噴沫一嘯生長風。
我昔曾上桑乾嶺，帶甲騎來霜月冷。
只今潦倒巖谷間，展卷令人動深省。


江山漁隱圖

隔江青山青欲流，江雲洗盡江風秋。
幽人小艇江上游，碧波萬頃無白鷗。
我知幽人愛瀟灑，豈是機危鷗不下？
浩歌喚酒來船頭，笑殺桃源種桃者。


送暨陽同知

我生山野毛發古，不是多時舊巢許。
松根坐臥忘歲年，足跡何曾入官府？
雨晴忽覺草添肥，春來春去都不知。
耕田鑿井亦足樂，短歌長嘯隨所之。
溪谷無塵人事少，縱有饑寒能自保。
花村月夜犬不驚，可是太平風俗好。
昨日柳花如雪飛，今日作詩何所思？
我詩似質樸，君政從可推。
錦衣翩翩馬如練，拜恩應到黃金殿。
他年皂蓋下蓬萊，更與君侯作佳傳。


錢塘紀行

廢苑荒涼官樹老，春雨濛濛長芳草。
翠石玲瓏綰毒蛇，土花亂貼榆錢小。
猶憶建炎南渡時，五雲護擁蛟龍旌。
金輿玉輦事游幸，名花不待東風吹。
紫霞蒲萄動春浪，腰鼓騰雷盤錦杖。
千官景從軒冕入，歌聲婉轉青天上。
閶閭新啟銅龍樓，長江萬里為鴻溝。
中原北望草木秋，王孫不識山河愁。
垂衣東南成至治，百五十年真夢寐。
只今往事漫蒿萊，文物衣冠俱掃地。
西湖水昏迷釣船，南屏月冷啼杜鵑。
鹹平元祐事茫然，梅花楊柳俱忘言。
鄂州老將呼不起，石塔如壺枕江尾。
行殿白日古磷飛，遊子無言淚如水。


漆樹行

東園漆樹三丈長，綠葉花潤枝昂藏。
蟲蟻不食鳥不啄，皮膚破碎成痍瘡。
野人摩撫重太息，受辱匪因臨道旁。
九天降氣疏澀液，大家小家來取將。
陶盆紙籠攢待滿，手中白刃磨秋霜。
況兼時令值肅殺，苟無正性安敢當？
所願天下盡光澤，豈辭一身多損傷？
君不見西郊樗櫟百尺強，薜荔裹縛螻蟻房，
此物安可升廟廊？


草堂

草堂昨夜春風起，萬樹梅花月如水。
相過誰解論襟期？吾州太守山東李。
太守自是文章公，文章政事皆從容。
長身玉立冰雪胸，標致政與梅花同。
梅花清苦良自守，不逐尋常好花柳。
廣平心事底須論，太守自是調羹手。
我知太守節義高，混同版築非徒勞。
版築乃是宰相事，濟川舟楫隨時操。
他日功成賦歸去，溪山風月情如故。
安得載酒草堂來？歲寒同看梅花樹。
梅花別有天真越。


題申屠子迪篆刻卷

我昔聞諸太古初，馮翊窅窅安可摸。
自從庖羲得龍馬，奇偶變化滋圖書。
結繩之政由此毀，蝌蚪鳥跡紛壇起。
後來大小二篆生，周稱史籀秦誇李。
只今相去幾百年，字體散漫隨雲煙。
岐陽石鼓土花蝕，繹山之碑野火然。
縱有秦銘刻岑石，冰消雪剝無蹤跡。
書生好學何所窺？每展史編空歎息。
樊山先生東魯儒，好古博雅耽成懼。
八分小篆純古法，鑿石置之東南隅。
白石光芒爭照耀，滿城走看嗟神妙。
向來傳寫何足珍，棗木空貽後人誚。
徐公手摹烽火塵，金陵近刻殊失真。
那如此本意太淳，丞相李斯下筆親。
申屠墨莊有傳授，法度森嚴非苟苟。
豈惟後學得所師？萬世千秋垂不朽。


雪中次韻答劉提舉

朔風撼天雲■■，雪花恰似楊花糝。
憑高無以辨青紅，四海九州同一覽。
枯腸頗怪酒力薄，勁氣著人寒慘慘。
痿痺不覺手足強，爭戰俄驚牙齒喊。
上天下地無痕瑕，萬路千岐迷坎坎。
山林隨處見梅花，汀渚殊難認蘆菼。
東郭先生氣宇清，南征老將顏色黲。
蒙鞍誰剝猛虎皮？摘珠競探驪龍頷。
黃河鐵牛僵欲倒，取而啖之吾豈敢？
且將清夢托楮生，焉用棲身重毳毯？
疏狂夜起不著巾，短發正如童子髻。
開窗忽見四山入，月色爛森銀菡萏。
玉台凍結花漏澀，戍鼓轉更聲沈沈。
此時忽想括蒼翁，應是清冰生肺膽。
興酣直上百尺樓，天上星辰必親摹。
平女自有澄清志，要使齊民無穢淹。
殺奸除暴盡忠義，坐令豺鱷成韭醢。
夫何混雜草木中？冰團沍合銜淒潛。
不如買卻金豪曹，且置蒲萄千百坎。
君歌我和縱高情，痛掃華腴歸古淡。
無知笑殺楚三閭，安用離騷寄悲感？

注：■■——左「黑」右「甚」


江南婦

江南婦，何辛苦！
田家淡泊時將暮，敝衣零落面如土。
饁彼南畝隨夫郎，夜間織麻不上床。
織麻成布抵官稅，力田得米歸官倉。
官輸未了憂枵腹，門外又催私債促。
大家揭貼出陳帳，生谷十年還未足。
長兒五歲方離手，小女三周未能走。
社長呼名散戶田，下季官鹽添兩口。
舅姑老病毛骨枯，忍饑忍寒蹲破廬。
殘年無物做慈孝，對面冷淚空流珠。
燕趙女兒顏如玉，能撥琵琶調新曲。
珠翠滿頭金滿臂，日日春風嫌酒肉。
五侯七貴爭取憐，一笑可得十萬錢。
歸來重藉錦繡眠，羅帷暖擁沈麝煙。


送人上燕

燕山三月風和柔，海子酒船如畫樓。
丈夫固有四方志，壯年須作京華游。
京華名花大似鬥，看花小兒競奔走。
蒲萄瀲灩金叵羅，羊尾駝峰膩人口。
知君慷慨非膏粱，生銅臥匣韜光茫。
出門一笑頗自許，光范不用投文章。
玉露紅門天尺五，要為蒼生說辛苦。
得時便覓好官歸，行道當依聖明主。
我將細釀松花春，明年此時當遲君。
遲君不問宦途事，要知伊傅何如人。


陌上桑

陌上桑，無人采，入夏綠陰深似海。
行人來往得清涼，借問蠶姑無個在。
蠶姑不在在何處？聞說官司要官布。
大家小家都捉去，豈許蠶姑獨能住？
日間績麻夜織機，養蠶種田俱失時。
田夫奔走受鞭笞，饑苦無以供支持。
蠶姑且將官布辦，桑老田荒空自歎。
明朝相對淚滂沱，米糧絲稅將奈何？


大醉歌

明月珠，不可襦；連城璧，不可哺；
世間所有皆虛無。百年光景駒過隙，
功名富貴將焉如？君不見北邙山，
石羊石虎排無樓，舊時多有帝王墳。
今日纍纍蟄狐兔，殘碑斷碣為行路。
又不見秦漢都，百二山河能險固。
舊時宮闕亙雲宵，今日原田但禾黍。
古恨新愁迷草樹，不如且買蒲萄醅。
攜壺挈榼閒往來，日日大醉春風台。
何用感慨生悲哀？


江南民

江南民，誠可憐，疫癘更兼烽火然。
軍旅屯駐數百萬，米粟斗直三十千。
去年奔走不種田，今年遠丁差戍邊。
老羸饑餓轉溝壑，貧富徭役窮熬煎。
豺狼左右虎後先，況爾不肯行楮錢。
楮錢不行生禍愆，官司立法各用權。
生民自此多迍邅。君不見海東風起浪拍天，
海中十載無漁船；又不見淮南格鬥血滿川，
淮北萬里無人煙。通都大吧盡變遷，
新鬼舊鬼皆銜冤。今上聖明宰相賢，
政如日月開堯天。大布德澤清八埏，
百辟忠義何以言？捐生棄死非徒然，
我在畎畝心拳拳。無能與爾扶顛連，
老眼迸淚如飛泉。


花驢兒

花驢兒，渡江踏遍江南土。
正值江南無馬時，驢兒得志雄威武，
況是能解花門語。江南淫雨二百日，
洪濤巨浪掀天舞。麻麥爛死秧苗無，
百姓吞聲苦饑苦，驢兒啖粟恬故故。
江南子弟不曉事，擲金馳逐爭先睹。
誇渠省得人語言，縱使能言亦何補？
花驢兒，乃奇遇。昨朝方上評事廳，
今日又登丞相府，哮吼縱橫誰敢侮？
老夫平生不信怪，見此怪事欲嘔吐。
歸來十日不食飯，扼腕攢眉淚如雨。


過山家

松風吹涼日將宴，山家蒸梨作午飯。
阿翁引孫牽犢歸，破衣垂鶉不遮骭。
勾鐮插腰背負薪，白頭半岸烏葛巾。
喜渠胸次無經綸，白石爛煮空山春。
見我忘機笑古怪，不學當時野樵拜。
自言無處著隱居，僅得門前溪一派。
好山兩岸如芙蕖，溪水可濯亦可漁。
白日力作夜讀書，鄰家鄙我迂而愚。
破瓶無粟妻子悶，更采黃精作朝頓。
近來草廬無臥龍，世上英雄君莫問。


宣和殿畫水仙鴝鵒圖

玉宇瓊樓天窅窅，春融紫禁煙花繞。
龍光搖動五色雲，忽覺青蒲生野草。
河圖埋沒龍馬藏，上林桑谷一夜長。
丹穴豈是無鳳凰？鴝鵒乃來天子堂。
春秋筆削以為異，未必宣和知此意。
長白山下風蕭蕭，吹暗沙塵塞天地。
宮中仙子羅衣垂，露傾金盞愁欲悲。
綠煙不開花夢冷，此時顏色非曩時。
轉首桑田變滄海，景物淒涼畫圖在。
江南江北不相知，展卷令人空感慨。


喜雨歌為宋太守賦

南州六月旱土赤，炎官火傘行虛空。
田疇圻裂河海涸，萬物如在紅爐中。
桔槔不用計已梏，農民踏踏愁歲凶。
蓬萊太守民父母，下顧赤子心忡忡。
罄竭精神扣天府，話語直與天神通。
須臾喚起龍井龍，大澍三日蘇罷癃。
百姓喚作太守雨，東皋西陌皆沖融。
禾苗徙覺充秀實，野草亦解回顏容。
吾儒能效束皙賦，喜見屋底山雲濃。
鄰家父老走相報，門前大水如奔洪。
妖氛積穢俱洗盡，此是太守造化功。
太守正與造化同，百姓拍手歌年豐。
歌年豐，太守德澤垂無窮。


送林叔大架閣上京

林君家世重詩禮，冠蓋東南官濟濟。
三年參幕小蓬萊，爛漫文章照山筮。
自公退食趣有餘，好古博雅耽文儒。
牙籤玉軸照窗幾，名花翠竹羅庭除。
開簾放春影物俱，湖山四面如畫圖。
掀髯長嘯塵事少，神仙官府真吾居。
轉首京華天尺五，暫離堂前綵衣舞。
青驄馬嘯楊柳風，黃河水落桃花雨。
天上故人相笑迎，碧蒲萄酒滿盞傾。
忘形爾汝恣歡謔，連床可話燈窗情。
省台求賢張治具，知君快展青雲步。
有懷若問草堂翁，門外梅花三百樹。


題墨梅送宋太守之山東運使

大唐丞相宋廣平，文章事業昭汗青。
心腸耿耿磨鐵石，賦梅賦得梅花情。
嗟哉梅花太清苦，不與杏桃同媚嫵。
空山歲晚人跡稀，縱有清香為誰吐？
蓬萊太守丞相孫，愛梅亦與梅與鄰。
冰雪滿懷不染塵，坐令陰谷回陽春。
羅浮山遠雲水隔，瑪瑙玻璃霜月白。
南枝瀟灑北枝清，野草閒花驚德色。
蓬萊太守詩夢迴，霜華點點飛瑤台。
玉堂早報消息好，天子又喚調鹽梅。


有感

春風花開洛陽縣，此處與子初相見。
亂離相去五十秋，我■星星子皺面。
莫言今日重淒涼，且說當年與華宴。
細腰皓齒供奉歡，金鼎玉盤羞美饌。
尊前貴客覓大書，左右從官催進絹。
一時豪放無檢束，人立下風爭健羨。
而今此興竟蕭條，但長見江淨如練。
寒煙蓑草蓬萊宮，冷月淒風廣寒殿。
喚鷹羌郎聲似雷，騎馬小兒眼如電。
總造無知癡呆子，也逞虛威拈弓箭。
老儒有識何以為？空指雲山論文獻。
君不聞一從趙高作丞相，吾道凋零如襪線。

註：■——上「髟」下「丐」


題陳象賢竹素圖

君家竹素園，異彼篔簹谷。
插架牙籤三萬軸，卷藏東觀吞天祿。『
清風明月時往來，紅塵不墮香芸堆。
蝌蚪鳥跡一玉開，懷幽抱密真奇哉。
炙汗不流珠光重，信知龍種皆書種。
黃鐘聲切鳳皇嘯，玉杯光焰麒麟動。
十年不下君子堂，燈火夜靜聲琅琅。
歲寒節操固自常，厭看花柳爭春忙。
金谷平泉暗煙雨，兔麥狐葵無定主。
何如竹素園簡編？且容與玉振金聲千萬古。


寄太素高士

我昔扁舟上耶溪，尋君直過丹井西。
長松月冷啼子規，春風滿地芳草齊。
樓殿玲瓏金碧湧，鐘聲不出松雲重。
老猿掬澗山影亂，翠禽啄露巖花動。
此時相見不作難，握手笑上松花壇。
壇下十萬青琅軒，空陰漠漠常風寒。
我對青山論今古，青山茫茫無一語。
知其與我忘爾汝，石瓢酌我雲根乳。
冷然使我肝膽清，飄裾欲度浮雲輕。
千峰回影陷落日，萬壑欲盡松風聲。
回首溪山忽成別，幾見江梅飛白雪。
洞庭湖上聽夜雨，仲宣樓頭望明月。
煢煢對景傷古情，寸心欲吐書難憑。
何當相晤一抵掌？與君細看真蘭亭。


寄昱東明

浮清閣上山如簇，浮清閣下泉如玉。
浮清主人瘦如竹，襟懷卓犖無點俗。
相逢一笑不話禪，自道住山三十年。
石杯酌茗搜我枯，石床掃苔留我眠。
雲深不聽雞戒曉，山風落澗松花老。
歸來耕田忘歲時，池塘幾度生青草。
君閒一尺素，我老雙鯉魚。
共此片月光，各在天一隅。
昨夜扁舟欲飛去，雪雲凍隔耶溪路。
千巖萬壑不可尋，夢魂空繞長松樹。


悲苦行

悲風吹沙墮空屋，老烏號鳴屋上木。
誰家男子從遠征？父母妻孥相送哭。
哭聲嗚咽已別離，道旁復對行人悲。
去者一心事，悲者百感隨。
前年鬻大女，去年賣小兒。
皆因官稅迫，非以饑所為。
布衣磨盡草衣折，一冬幸喜無霜雪。
今年老小不成群，賦稅未知何所出。
昨夜忽驚雷破山，北來暴雨如飛湍。
此時江南正六月，酸風入骨生苦寒。
東村西村無火色，癡雲著地如墨黑。
瞶翁瞽嫗相喚忙，屋漏床床眠不得。
開門不敢大聲語，門外磨牙多猛虎。
自來住此十世余，古老未嘗罹此苦。
我感此情重歎吁，不覺淚下沾裳裾。
安得壯士挽天河？一洗煩鬱清九區，
坐令爾輩皆安居！


猛虎行

去年江北多飛蝗，今年江南多猛虎。
白日咆哮咋行人，人家不敢開門戶。
長林空谷風颼颼，四郊食盡耕田牛。
殘膏剩骨委丘壑，髑髏嘯雨無人收。
老烏銜腸上古樹，仰天烏烏為誰訴？
逋逃茫茫不見歸，歸來又苦無家住。
老翁老婦相對哭，布被多年不成幅。
天明起火無粒粟，那更打門苛政酷。
折脛斷肘無全民，我欲具陳述難具陳。
縱使移家向廛市，破獍■■喧成群。

註：■■——「犬契」「犬俞」


勁草行

中原地古多勁草，節如箭竹花如稻。
白露灑葉珠離離，十月霜風吹不倒。
萋萋不到王孫門，青青不蓋讒佞墳。
游根直下土百尺，枯榮暗抱忠臣魂。
我問忠臣為何死？元是漢家不降士。
白骨沉埋戰血深，翠光瀲灩腥風起。
山南雨暗蝴蝶飛，山北雨冷麒麟悲。
寸心搖搖為誰道？道傍可許愁人知。
昨夜東風鳴羯鼓，髑髏起作搖頭舞。
寸田尺宅且勿論，金馬銅駝淚如雨。


贈蔣清隱

門外好山千萬重，翠濤百頃羅雲松。
細水幽回雜花遠，三徑修竹來秋風。
靈籟泠泠動清操，世外紅塵飛不到。
白月流光抱石台，高人瀟爽長吟嘯。
起居閒閒趣有餘，看山看水還看書。
木瓢滿酌示真率，不知軒冕為何如？
太華終南青未了，北山移文為誰道？
君不見孤竹夷齊久寂寥，首陽薇蕨今荒草。


送元本忠北上

天台有奇觀，方廣石梁懸斷岸。
青天倒瀉瀑布寒，五百大士皆頑漢。
道人一出初無心，手翻貝葉開珠林。
十載湖山玩清淡，白雲流水松風琴。
金策飛來鏡湖月，大禹山前看禹穴。
玉麈橫揮簷葡香，石台花雨如飛雪。
千山奇怪總筆底，妙語寫出山骨髓。
巖泉一勺不足留，夢魂飛渡魚龍海。
皇州三月花柳輝，江南此時茶筍肥。
君行已隨心所向，不嫌杜宇啼春歸。
玉堂故人知我有，問信向君應合手。
為言百事不能為，舊時黑須今白首。


有感

江南古客無寸田，半尺破研輸租錢。
好山好水難夤緣，荃房日薄蒙荒煙。
囊中蝌蚪二百年，大經大法垂幽玄。
他人不知我自憐，落花春暮啼杜鵑。
杜鵑啼苦山竹裂，錦官宮殿煙霏滅。
人間百鳥無處棲，青蠅貝錦成行列。
北望茫茫莎草黃，蔥河五月天雨霜。
岐陽不見真鳳凰，山雞野鶩爭文章。
江南古客苦無計，卻向水中搴薜荔。
沙鷗夢老蘋雨殘，濕雲不動天如醉。
回觀蓬萊十二樓，我曾讀書樓上頭。
樓前平碧千頃秋，白露暗洗芙蓉愁。
歲寒歸來有誰在？青松是兄梅是弟。
山中巢許不可尋，卻對老嵇食石髓。


蝦蟆山

春風吹船著牛軛，扶藜直上山之脊。
山上老石怪且頑，皮膚皴皺苔花碧。
我來不知石有名，拊摩怪狀心亦驚。
野人指點為我說，此物卻是蝦蟆精。
古昔曾偷太倉粟，三百餘年耗中國。
天官燭其陰有毒，敕丁破口剪其足。
至今突兀留山丘，雨淋日炙無人牧。
樹根穿尻蛇入肚，老鴉啄背狐糞頭。
牧童時時放野火，耕夫怒擊樵夫剁。
自從殘墮不能行，見者唾之聞者罵。
蝦蟆蝦蟆非令僕，無功那竊天之祿。
如今蝦蟆處處有，天官何不夷其族？
致令驕氣吹臊腥，干霄上食天眼睛。
百蟲啖盡心未已，假作鼓吹怡人情。
三月江南春水漲，紆青拖紫爭跳浪。
漁父持竿不敢言，獵夫布弩空惆悵。
黃童白叟相引悲，田中更有蝌蚪兒。


金陵行送余局官

李白題詩舊遊處，桃花楊柳春無數。
六代衣冠委草萊，千官事業隨煙霧。
大江西下秦淮流，石頭寂寞圍荒丘。
原田每每盡禾黍，青山不掩諸公羞。
高樓如天酒如海，觸景令人生感慨。
紅墮香愁燕子飛，風流王謝今安在？
我欲去尋朱雀橋，淡煙落日風蕭蕭。
交疏結綺杳無跡，但見野草生新苗。
小兒紛紛競豪縱，區區割據成何用？
芙蓉水冷燕支消，千古繁華同一夢。
傷今弔古如之何？頭上歲月空蹉跎。
君行喜有絲五紽，宦情不似詩情多。
江南故事可知否？白雲霙霙變蒼狗。
休論平生錦機手，浩歌且醉金陵酒。


天台行

東南海闊秋無煙，天台山與天相連。
丹霞紫霧互吞吐，重岡復嶺青盤旋。
怪石長松磊磊兮落落，神芝靈草綿綿兮芊芊。
金堂玉室異人世，桃花流水春娟娟。
送君此去意何古？幅巾颭颭衣翩翩。
檄書初開五雲色，不嫌坐上寒無氈。
我擬尋真拾瑤草，在家作想三十年。
乘風幾欲鼓舞去，水流花謝難夤緣。
山空無塵明月冷，時復夢裡聞清猿。
君今登登玉霄近，為我問訊丹丘仙。
丹丘仙人如有在，我欲往受《長生篇》，
爛煮白石松影片眠。


索筍長句寄傅隱君

春風吹起石底雲，豐隆喚出蒼龍孫。
古苔初破土膏滑，露華淨洗龜筒痕。
先生愛筍如愛玉，冷笑人間飫膏肉。
我生無家懷此君，十年未解求一束。
先生卜築江之干，軒窗蕭灑鳴風湍。
玉麈不揮秋颯颯，翠佩欲動聲珊珊。
高歌不覺凜毛發，坐令異境生清寒。
便欲契青奴，謝彼苜蓿盤。
先生若肯慰我之大嚼，我亦為之披腹呈琅軒。


望雨

狂風吹春無寸雨，天地漫漫盡黃土。
病日韜光赤如血，千花萬花愁不語。
耕牛渴死野草枯，農夫悲啼淚如珠。
蠶胎在紙秧在谷，未知何以供官輸。
道旁流民盡游鬼，十日不食一粒米。
唇焦口燥聲啾啾，抱甕沿門求剩水。
孰雲綺席羅奇珍，龍涎入鼎煙如雲。
笙歌滿耳珠翠擁，醉飽那識人間貧。
江北豺虎毒，又見江南狼虎簇。
饑狐日食餓死屍，老烏夜叫逃亡屋。
峨冠腐儒空讀書，騎馬小兒真苟圖。
安得銀河傾？澤我枯槁蘇，坐令四海常晏如。


感竹吟

雲溪老竹持苦節，玉質蕭森出巖穴。
蒼蒼古色誰為摩？凜凜清風自然別。
勁直不肯降雪霜，瀟灑不肯棲鳳凰。
願殺長身載經籍，要為吾道垂休光。
誰信囂風滿漓俗，紅紫紛紛亂人目？
遂令此君受羈束，荊棘凌夷刀鋸辱。
青蟲網葉蠹食筠，野老更欲鋤其根。
閉塞陽和絕土脈，絕之不許生兒孫。
東裡先生有遺族，午夜聞之皆痛哭。
擬以余音問伯夷，首陽煙雨莓苔綠。
嗚呼老竹老愈奇，歲寒心事無人知。
孤梅在溪松在壑，焉能與余論襟期？
飄聲夜落山陰道，欣賞多情愁欲倒。
固知遇合各有時，何必區區掛懷抱？
君不見窮陬荒草非所種，開花猶解供王貢，
那有此材無此用！


結交行送武之文

江南野人毛發古，騎牛讀書無一侶。
白眼遙看泰華雲，赤腳冷濯滄浪雨。
長安小兒不足數，論文忽有東平武。
武君胸中氣崢嶸，呼吸雲夢吞滄溟。
筆底春秋決王伯，坐探今古無餘情。
青青揚舟渡淮海，江山秀色遙相待。
雄文卷盡九江碧，新詩寫出廬山翠。
西南五老青未了，倏忽騎雲過蓬島。
脫略不作公子行，隨我騎行踏芳草。
人怪我顏何醜老，自覺無人可同調。
梅花明月柳花雲，獨對青山發長嘯。
武君過我笑我癡，話言時復投其機。
柴床臥聽夜雨落，草窗坐看秋螢飛。
淒涼飲盡客中味，君知我知誰復知。
今年丙子旱太苦，江南萬里皆焦土。
老羸餓死壯者逃，碩鼠欺人暴如虎。
武君平生多抱負，對此如何可輕舉？
武君武君善調護，慎勿輕身學巢許。
秋風昨日吹大荒，草木黃落雁南翔。
浩然歸興不可降，嚴君五馬一馬黃。
大兄亦受七品郎，況是遷官歸故鄉。
可知閭裡生輝光，我窮衣袖露兩肘。
回視囊蓖無一有，送君不勸陽關酒。
長歌但折江上柳，丈夫有志當自持。
不須重此生別離，淚不為此生別滋。
天南天北同襟期，明年平原芳草綠。
試弓好射銜花鹿，有懷若問山陰竹，
中天亦有南飛鵠。


謝友惠溫生筆

春雲浮空山渺渺，細雨飛花墮江草。
感時欲作寄遠書，凝思幾歎中書老。
東家小胥借已無，西家但有長柄鋤。
薛濤側理攤滿案，無奈點作玄雲圖。
昨夜燈花懸紫粟，知有春風到茅屋。
清晨開戶得故人，惠我溫生雙落墨。
赤鋒圓健光彩浮，金花古箋封兩頭。
脫穎忽作霹靂響，龍跳虎躍山靈愁。
更看擔夫爭道好，塗鴉小兒驚絕倒。
陶泓從此策奇勳，扼腕凝神聽揮掃。
黑花颯颯鳴琳琅，野人辟易安敢藏？
為君貢之白玉堂，黼黻華袞開天章。
大書大義扶王綱。


謝曹隱君惠扇歌

去年僦屋在山腳，草居兩間如蠣殼。
六月七月無雨落，田野焦枯江海涸。
人間酷烈無處逃，吾農忍氣嬰炰熬。
編蒲緝羽不成扇，尋松訪石空勞忉。
至今悒鬱未能雪，想到那時腸內熱。
先生何以知此情？贈我齊約比明月。
番羅夾背紫竹把，中有水墨新圖畫。
崩灘亂石奔驚湍，依約遠山左右攢。
輪囷老柏飽雪霜，更有石丈依修篁。
歲寒節操不可降，未舉已覺生清涼。
山陰野人何磊落？笑引南薰歸掌握。
寒聲颯颯動巖壑，不羨右軍題六角。
轉手黃埃淨如掃，便將獻君明大道。
置諸懷袖揚仁風，快與蒼生除熱惱。


贈楊仲開畫圖引

楊君綽有隱者風，須長骨瘦兩耳聾。
作詩作畫不作意，造化不與常人同。
前年眼健腕有力，捉得老龍歸雪壁。
墨雨淋漓天地黑，茅山十日飛霹靂。
去年神固氣宇壯，長驅猛虎來堂上。
威雄哮吼萬夫栗，滿屋生風洗蠻障。
今年忽爾寫雁魚，氣韻又與曩日殊。
平湖大澤無界限，黃蘆白水秋煙孤。
魚游不失倫，雁來不失序。
飛鳴泳躍千萬狀，立意俱由是為主。
嗇夫一見大義明，無聲詩是無文經。
今人幾許浪得名，豈研古人之畫情？
楊君楊君一笑起，無奈賤目而貴耳。
宋人固以燕石奇，夫差酷愛西施美。
燕支牡丹荔子圖，豪家割捨千金沽。
雲林雪巘盡埋沒，王吳荊李為何如？
安得我有絹萬丈？聯成一片青天障。
請君畫作風調雨順圖，共樂太平歌擊壤。


賈浪仙騎驢圖

雪花打帽風攪須，寬衣破靴騎蹇驢。
先生自是山澤懼，瘦名之傳豈為虛？
窮吟苦思不覺老，知音幸遇韓京兆。
至今長安諸小兒，拍手猶能為君道。
清聲千古在世間，好詩句句誇浪仙。
我恨後生五百年，不得抵掌談微玄。
形骸孤陋向巖壑，竹冠草衣空卓犖。
披圖挹之嗟寂寞，斷橋流水梅花落。


柯博士畫竹

湖州老丈久已矣，近來墨竹誇二李。
紛紛後學爭奪真，畫竹豈能知竹意？
奎章學士丹丘生，力能與丈相抗衡。
長縑大楮縱揮掃，高堂六月驚秋聲。
人傳學士手有竹，我知學士琅玕腹。
去年長歌下溪谷，見我忘形笑淇澳。
我為愛竹足不閒，十年走遍江南山。
今日披圖見新畫，乃知愛龍亦如我。
何當置我於其下？竹冠草衣相對坐。
坐嘯清風過長夏。


秋夜雨

秋夜雨，秋夜雨。馬悲草死桑乾路，
雁啼木落瀟湘浦。聲聲喚起故鄉情，
歷歷似與幽人語。初來未信鬼啾唧，
坐久忽覺神淒楚。一時感慨壯心輕，
百斛蒲萄為誰舉？山林豈無豪放士？
江湖亦有饑寒旅。凝愁擁鼻不成眠，
檠孤焰短寒花吐。秋夜雨，秋夜雨，
今來古往愁無數。謫仙倦作夜郎行，
杜陵苦為茅屋賦。只今村落屋已無，
豈但屋漏無干處？凋余老稚匍匐走，
哭聲不出淚如注。誰人知有此情苦？
秋夜雨，秋夜雨，赤縣神州皆斥鹵。
長蛇封豕恣縱橫，麟鳳龜龍失其所。
耕夫釣叟意何如？夢入江山毛發豎。
余生聽慣本無事，今乃雲胡慘情緒。
排門四望雲墨黑，縱有空言亦何補？
秋夜雨，秋夜雨，何時住？
我願掃開萬里魚，日月光明天尺五。


送章德遠教官自湘湖歸慈湖

我生不想圖凌煙，草衣曲肱牛背眠。
早看紅日出海底，夜看素月懸中天。
陰陽推蕩幾昏曉，長嘯狂歌不知老。
清泉白石自愉怡，那信人間宦途好。
逍遙偶爾窮外觀，之子已在青雲端。
廣文坐上新彈冠，蕭爽不作儒生酸。
三年考績易官燭，回首西風正黃菊。
白雲喜動故山秋，慈湖遙映湘湖綠。
君歸莫慮鐵研穿，且力古道希聖賢。
我歸不用君致言，門前自有梅花田。


送歐陽彥珍歸杭

金陵山勢如蟠龍，金陵美酒玻璃紅。
對山酌酒卻歌舞，坐笑前輩何英雄。
六朝遺跡漫煙霧，鳳凰台上秋無數。
斜陽巷陌燕子飛，秦淮西下長江去。
人生此會不偶然，眼前興廢何須言？
丈夫事業要磊落，比較瑣屑非高賢。
我知歐陽乃奇士，喬木故家良有以。
文章五彩珊瑚鉤，肺腑肝腸盡經史。
盛時仕宦三十年，東吳西楚情翩翩。
解衣推食待豪傑，氣義渾厚無雕鐫。
明朝乘興過南省，鶴背秋聲破秋溟。
紫薇花對明月高，呼吸湖光數千頃。
書生瀟灑未有家，擬欲結屋青山阿。
故人若有歲寒約，為我載酒尋梅花。


趙千里夜潮圖

去年夜渡西陵關，待渡兀立江上灘。
灘頭潮水倒雪屋，海面月出行金盤。
水花著人如撒霰，過耳斜風快如箭。
叫霜鴻雁零亂飛，政似今年畫中見。
寒煙漠漠天冥冥，展阮陡覺心神情。
便欲吹簫騎大鯨，去看海上三山青。


明上人畫蘭圖

吳興二趙俱已矣，雪窗因以專其美。
不須百畝樹芳菲，霜毫掃動光風起。
大花哆唇如笑人，小花斂媚如羞春。
翠影飄飄舞輕浪，正色不染湘江塵。
湘江雨冷暮煙寂，欲問三閭杳無跡。
愾慷不忍讀離騷，目極飛雲楚天碧。


古時歎

箕子奴而比干死，屈原以葬湘江水，
痛哭書生不見歸，朱董何人呼得起？
深衣大老為腐儒，紈胯小兒稱丈夫。
學士時為父風舞，將軍日醉千金壺。
人間赤子苦鉗鈦，抱麟反袂空流涕。
嗚呼！噫嘻！
不有祝蛇之佞、宋朝之美，難乎免於今世矣！


送汪用衡北上

去年送客西湖路，芳草落花春已暮。
今年送客浦陽江，六月秋風吹柳樹。
年年送客為賦詩，賦詩每以功名期。
玉堂金馬等閒去，朱衣紫綬笑取之。
歸來高臥良自鄙，此語云云成戲耳。
相如不是輕薄兒，馬周終非窮途士。
古人窮達各有守，今人枵然何所有？
百寶妝腰逞豪俊，千金買馬誇疾走。
春風笑看陌上花，夜月醉眠蛾眉家。
平生事業止於此，旁人為爾何咨嗟？
汪君汪君拔其萃，讀書論道真我輩。
江山萬里在胸中，洗卻人間約綺態。
此行必奪錦袍歸，腕頭更佩金壘壘。
若問今朝作詩者，竹冠草衣盤礡裸。
商歌飯牛松下坐。


老柏圖為張心田賦

高堂素壁無纖埃，上有老柏參天來。
銅柯旁奮龍爪出，密葉暗擁玄雲堆。
江干水落見白石，小竹無聲弄秋碧。
君不見劍峰低空絕行跡，諸葛祠前二千尺，
霜皮溜雨苔花蝕，至今父老猶能識。


雲麓漁舟圖

大山小山無寸青，長江萬里如月明。
楚天不盡鳥飛絕，老樹欲動風無聲。
何人方舟順流下？草衣箬笠俱瀟灑。
蓬舟有兒能讀書，不是尋常釣魚者。
玄真子，陶朱翁。避世逃名俱已矣，
後來空自談高風。我視功名等塵垢，
何似忘言付杯酒？武陵豈必皆神仙？
桃花流水人間有。


對月

己卯八月十五夜，天地萬里無雲煙。
明月忽自海底出，皎如玉鑒當空懸。
清輝瀲灩破幽溟，山河倒浸無餘景。
丹桂香消白兔愁，玉宇瓊樓不禁冷。
南箕北斗潛光華，江漢無聲流素波。
老夫於此興不淺，有月無酒將奈何？
天上誰觀羽衣舞，人間那得清虛府？
世情乖異每變更，月色何嘗有今古？
秋風飄飄度箜篌，東家西家登大樓。
相期玩賞醉終夕，豈知別有窮途愁？
回首天涯故人少，白露淒淒下庭草。
欲持此意問嫦娥，孤雁一聲關塞曉。


芙蓉山雉圖

錦屏重重錦官宮，錦官宮苑多芙蓉。
芙蓉花開仙子容，滿城歌館延秋風。
秋風吹涼渡江滸，江上月明人笑語。
舉頭無限是青山，富貴繁華定何許？
風雲變滅事已非，西宮南苑殊曩時。
荒台野草氣慘慘，翠筠冷雨秋離離。
日暮蕭聲動霄漢，山雞起舞雲零亂。
孤懷回首不勝情，對酒令人發長歎。


題溫日觀蒲萄

日觀大士道眼空，佯狂自喚溫相公。
浩然之氣塞天地，書法悟入蒲萄宮。
有時潑墨動江浦，叱喝怒罵生風雨。
草聖絕倒張伯英，春蚓秋蛇何足數？
龍須倒捲鬼眼枯，枯籐脫落無根株。
多年明有喚不下，爛葉搭架秋模糊。
流沙渡頭聽鼉鼓，滄海桑田事非古。
大士於此不露機，示人落落離言語。
只今相去數十年，看書看畫心茫然。
安得美酒三百船？與君大醉西湖天。


息齋雙竹圖

李侯畫竹真是竹，氣韻不下湖州牧。
墨波翻倒徂徠山，筆鋒移出篔簹谷。
千竿萬竿清影遠，百丈十丈意自足。
就中分取一兩枝，別是山陰瀟灑族。
疏梢颯颯鳳毛顫，修干隱隱虯龍伏。
憑軒忽若秋風來，坐使傍人脫塵俗。
我生愛竹太僻酷，十載狂歌問淇澳。
歸來不得翠琅玕，聽雨冷眠溪上綠。
而今已斷那時想，見景何緣動心目？
便欲為園真致之，相對空窗慰幽獨。


題金禹瑞畫松圖

畢宏韋偃遠莫追，畫松得名今是誰？
黃巖太守誇絕倒，休寧縣令爭新奇。
蒼髯鐵甲風雷動，浮雲散盡青天空。
只因曾看讀碑圖，至今多作營丘夢。
錢塘有道金隱君，風流不讓今古人。
文章學古畫師古，落筆政似營丘親。
前年為我畫松樹，自然自有天真趣。
無人解識棟樑材，冷煙殘雨空山暮。
於今頹然老矣夫，隔江不寄平安書。
不得與之傾酒壺，令人看畫長嗟吁。



卷五

七言古體下



張御史西山雪堂

張君住近西山麓，窗幾虛明遠塵俗。
懸崖絕壁堆瓊瑤，疊嶂重巒隱青綠。
乾坤蕩蕩無痕瑕，世上兒子何繁華。
清高或作袁老夢，標致不取陶家茶。
千高望遠忘世慮，寫字讀書皆有趣。
歲寒若與我為鄰，與爾種梅千百樹，
坐令此處春無樓。


司馬氏藏唐子華山水扇畫

近來山水畫郭熙，江南獨數休寧令。
筆法精奇意態古，咫尺萬里開天鏡。
巖頭老樹如老龍，隔湖喜見山重重。
小橋依約野色遠，茅廬隱映林影空。
門前壘塊石頭路，荒苔野草青無數。
往來不見車馬塵，正似山翁舊居處。
程伯休父司馬孫，風流文彩垂青門。
平生愛書入骨髓，尺素寸楮無不存。
我生所好亦殊絕，一見此圖狂欲跌。
安得為招唐令來？添我梅花千樹雪。


題夏迪雙松圖

我昔曾上五老峰，白雲盡處看青松。
中有兩樹如飛龍，正與夏迪畫者同。
夏迪畫松得松趣，個個乃是廊廟具。
貞固不特凌雪霜，偃蹇猶能吐煙霧。
蒼髯獵獵如有聲，銕甲半掩苔花青。
六月七月炎火生，對此似覺形神清。
丈人兀坐誠有道，豈比商山采芝皓？
有琴屏卻不須彈，而今世上知音少。


題魏仲遠筠深軒

君家住處多幽趣，繞屋琅玕淨無數。
蕭蕭清韻動天風，冉冉晴陰生綠霧。
湖山遠映蒼翠稠，五月六月涼如秋。
且開三徑待佳客，抵用千畝論封侯。
況爾此君高節古，縱有雪霜那可侮。
平生正直少人知，野草閒花徒媚嫵。
知君古意同古賢，脫略傲笑情翩翩。
我生愛竹比君癖，櫛風集雨三十年。
報老歸來舊溪曲，竹色荒涼芳草綠。
歲寒無以慰孤懷，只有梅花在空谷。
聞君有竹心遑遑，便欲徑造君子堂。
安能為我羅酒漿，月明吹簫呼鳳凰。


對景吟

濕雲不飛山雪滿，越王城頭鼓聲短。
曉來溪上看梅花，虎跡新移大如碗。
老烏縮項如凍鷗，呼群強作嬰兒啼。
紅桃翠柳眼欲迷，舊時約褲今塗泥。
淮南千里無煙火，淮東近日多軍馬。
寸薪粒粟不論錢，行客相看淚盈把。
如何五陵年少郎，賣田去買青樓娼。
吳歌楚舞不知夜，歸來也學山翁狂。
明朝酒醒入官府，方知不是城南杜。
落花風急雨蕭蕭，索寞無言面如土。


衛生畫山水

國朝畫手不可數，神妙獨數高尚書。
尚書意匠悟三昧，筆力固與常人殊。
林樹無根雲懵懵，崑崙泰華雲中湧。
山城野店不逢人，碧波翠嶂淋漓動。
於今絕響三十年，尚書筆法誰能傳？
片籐尺青不易得，使我感慨心茫然。
吳興老趙薊丘李，兩地清風俱委靡。
古人丹青亦消毀，後學紛紛無乃是。
衛生卓犖志有餘，妙齡聲譽馳江湖。
泛觀今昔意未足，直與造化論錙銖。
嗚呼！安得有絹請君畫竹冠？
置我長松下，坐看青山白雲過。


五馬圖

太僕濟濟唐衣冠，五馬不著黃金鞍。
飲流系樹各有廷，未許便作駑駘看。
鬃鬣蕭蕭綠雲節，噴沫長鳴山岳動。
世無伯樂肉眼癡，那識渥窪千里種。
官家去年搜駿良，有馬盡拘歸監坊。
遂令天下氣凋喪，驢騾馲■爭騰驤。
只今康衢無馬跡，得見畫圖差可識。
畫圖畫圖奈爾何，撫幾為之三歎息。

註：■——左「馬」右「百」


吹簫出峽圖

巔崖峭絕撐碧空，倒臥老松如老龍。
奔流落峽噴白雪，石角險過百丈洪。
我昔放舟從此出，捩拖掛帆氣欲折。
春風回首三十年，至今認得山頭月。
草堂清晨看圖畫，畫裡之人閒似我。
波濤洶湧都不知，橫簫自向船中坐。
酒壺茶具船上頭，江山滿眼隨處游。
安得更喚元丹丘？相攜共上黃鶴樓。


關河雪霽圖為金陵王與道題

飛沙拶人風墮幘，老夫倦作關河客。
歸來松下結草廬，臥對寒流雪山白。
悠悠如此四十年，世情脫略忘間關。
今晨見畫忽有省，平地咫尺行山川。
鳥道連雲出天險，玉樹瓊林光閃閃。
陰崖絕壑望欲迷，冰花歷落風淒慘。
枯槎側倒銀河開，三巴春色隨人來。
漁翁舟子相笑語，不覺已過洪濤堆。
溪回浦漵石齒齒，溪上人家成草市。
長林大谷猿鳥稀，小步蹇驢如凍蟻。
西望太白日色寒，青天削出蛾眉山。
人生適意隨所寓，抵須歷涉窮躋攀。
明朝攬鏡成白首，春色又歸江上柳。
何如高堂掛此圖？浩歌且醉金陵酒。


樊籠雀

野雀不向山林宿，如何卻傍人家屋？
山林怕遭羅綱圍，人家又恐人驅逐。
飲啄頻驚殊不足，辛苦營巢隨養育。
昨日雨狂風拔木，人家屋倒巢亦覆。
雄悲雌泣無所施，墮地最苦黃口兒。
黃口羽濕不會飛，啾啾草底啼渴饑。
雄雌啄哺稍覺長，無故又被樊籠羈。
雄雌劬劬繞籠飛，啄哺不異居巢時，
但恨不得身相依。我感此情子細推，
人之與物初無違。安得開籠而縱之？
山林朝市俱無疑。


廬山行送行

廬山根盤幾百裡，屏風九疊開畫圖。
浮嵐吐秀挹南鬥，黛色眇眇來青湖。
山西石門翠如刷，山東石鏡大如月。
三梁倒掛銀河疏，六月飛花灑寒雪。
春風錦繡花玲瓏，彩雲盤結摩霄宮。
涼回紫極竹聲遠，紅塵不到金芙蓉。
我昔曾穿謝公屐，散策曾尋謝公跡。
微風弄景松檜鳴，微雨弄晴瑤草碧。
重巒疊嶂煙淒迷，剝苔掃碧尋古題。
興闌回首不知處，落花流水孤猿啼。
君作廬山游攬結，廬山秀拂拭雙瞳。
人細看蓮花漏？轉首白雲如雪飛。
廬山面目非當時，歸來舊事不須問，
石田水暖菖蒲肥。


孤松歎

孤松倚雲青亭亭，故老謂是蒼龍精。
古苔無花護鐵甲，五月忽聽秋風聲。
幽人恐爾斧斤辱，獨傍孤根結茅屋。
月明喜看清影搖，雪凍卻愁梢尾禿。
昨夜飛霜下南海，山林草木無光彩。
起來摩挲屋上松，顏色如常心不改。
幽人盤桓重慷慨，此物乃是真棟樑。
嗚呼！既是真棟樑，天子何不用是扶明堂？


痛哭行

雨淋日炙四海窮，經綸可是真英雄。
岐豐禾黍泣寒露，鹹陽草木來悲風。
京邦大官飫酒肉，村落饑民無粒粟。
東魯儒生徒步歸，南州野老吞聲哭。
紛紛紅紫已亂朱，古時妾婦今丈夫。
有耳何曾聽韶武，有舌不許論詩書。
昨夜虛雷槌布鼓，中天月破無人補。
休說城南有韋杜，白璧黃金天尺五。


苦寒作

昨日風寒枯木折，今日五更霜似雪。
河伯泉仙驚怪言，凍殺深潭三足鱉。
南海一平行太輿，五尺之冰千古無。
珊瑚樹死日色薄，老翁破凍叉僵魚。
鳳凰不出□鵒語，禿鶖飛啼血如雨。
駝馬交馳入不己，兜鍪不憚饑寒苦。
豺狼夾道狐兔驕，白草百裡蠻煙焦。
紛紛赤子在庖炙，三士何緣爭二桃？
君不見江南古客頗癡懶，養得一雙青白眼。


送吳瑞卿歸武昌

古越古為山水府，篁竹菁菁無嘯聚。
耕田鑿井各有為，文物衣冠比鄒魯。
玄風已散茫茫然，幾回滄海成桑田。
眼前飛走雜梟獍，草木憔悴愁無天。
君來推讞洗煩毒，畫簾不動風肅肅。
荊花脫灑春攸揚，一奩清透湖天綠。
赤子欣欣行大道，拍手爭歌君政好。
明月冷浸甘棠陰，光風碧長圜扉草。
三載考績鷹脫韝，解鞍出買江上舟。
黃童白叟不可留，山風慘淡江風愁。
十里長亭正花柳，綠波翻動蒲萄酒。
玉笙吹切蓬萊雲，西去青山如馬走。
知君住處好神仙，洞庭赤壁浮紫煙。
武昌樊口最幽絕，東坡曾為留五年。
君今歸去榮畫錦，水色山光緣席枕。
我亦欲寫巖壑圖，掛君高堂對君飲。


送黃叔源之甘肅州尹

江風飄飄楊柳青，江煙漠漠花冥冥。
春光瀲灩動笙樂，潑酷弄影蒲萄傾。
客路迢迢平不頗，應有兒童迎五馬。
文章太守今幾人？風流未有如今者。
中原地古風俗淳，君侯撫牧仁化新。
黃堂無訟白日靜，甘棠有陰芳草春。
君侯考績■未改，虎竹銅符轉光彩。
功成早向江南來，江南有人遙相待。

註：■——上「髟」下「丐」


柯博士竹圖

先生原是丹丘仙，迎風一笑春翩翩。
琅玕滿腹造化足，須臾筆底開渭川。
我家只在山陰曲，修竹森森照溪綠。
只今榛莽暗荒煙，夢想清風到茅屋。
今朝看畫心茫茫，坐久不覺生清涼。
夜深明月入高堂，吹簫喚來雙鳳凰。


題畫蘭卷兼梅花

湘江雲盡湘山青，秋蘭花開秋露零。
三閭已矣喚不起，蓩蕕蕭艾春娉婷。
次飆吹香散郊坰，山蜂野蝶何營營？
幽人脫略境色外，竟坐不讀離騷經。
西湖昨夜霜月明，梅花見我殊有情。
逋仙祠前塵土清，老鶴彳亍如人行。
天邊縹緲來鳳笙，玉壺美酒顛倒傾。
酒闌興酣拔劍舞，忽覺海日東方生。


喜雨歌贈姚煉師

今年大旱值丙子，赤土不止一萬里。
米珠薪桂水如汞，天下蒼生半游鬼。
南山北山雲不生，白田如紙無人耕。
吾生政坐溝壑歎，況有狼虎白日行。
大官小官人父母，殺犬屠牛事何苟？
南風日日吹太空，旱魃徒勤城南婦。
煉師一出役萬靈，綠章上扣天帝庭。
乞得秋陰三日雨，洗濯山澤回余青。
老農額手喜復歎，點點都是盤中飯。
雨我公田及我私，免得殘年坐塗炭。
老農所見愚又愚，拜師更乞天雨珠。
雨珠飲彼殘暴腹，庶幾活我東南隅。
我方熱惱巖壑底，眨眼忽聽雷過耳。
起來發歌登大樓，長江大河都是水。


白雲歌為李紫篔作

我歌謫仙白雲歌，清風飄飄吹女蘿。
女蘿風飛白雲出，秦山楚山爭嵯峨。
秦楚之山青欲舞，白雲不向湖山住。
忘機在我讀書窗，要養貞姿歸太素。
滿山紅紫光陸離，白雲施施自無為。
奔騰洶湧作霖雨，白雲悠悠若無侶。
白雲在天不可呼，白雲在地不可孤。
卷舒變滅了無意，粲粲不受纖塵污。
我與白雲皆幻住，白雲與我應同趣。
孤飛感我庭闈情，回首青山不知處。
我欲高飛洞庭船，賒月買酒邀謫仙。
為君喚雪梅花天，握手一笑三千年。


劍歌行次韻

先輩匣中三尺水，斬蛟曾入吳潭裡。
提歸未肯策奇勳，軒冕泥塗真戲耳。
雞林削鐵不足比，昆吾百煉安可齒？
淬花不瑩□鵜膏，掉鞘卻敲鸞鳳髓。
憶昔破敵如破竹，帶霜飛渡桑乾曲。
於今繡澀混鉛刀，不遇何異荊山玉？
驚雷夜作青龍哭，血痕冷剝苔花綠。
野人一見駭心目，到手撫摩看不足。
雪花皎皎明闌干，毛發凜凜肝膽寒。
老軍疲將長慨歎，願欲置諸武庫間。
書生無用且掛壁，引杯時接殷勤歡。
天眼太高俗眼頑，銳鍔宜許兒曹看。
先生有志不在此，出處每談徐孺子。
清高厭覓萬戶侯，笑引江山歸畫史。
我未四十■已斑，學劍學書俱廢弛。
五更聞雞狂欲起，何事英雄心未已？

注：■——上「髟」下「丐」


船上歌

草衣老子雙■皤，拍手夜唱滄浪歌。
浮生不信巢穴好，賣屋買船船作家。
明月滿天天在水，別調新歌水中起。
蕭散可同甫裡翁，逃名不比鴟夷子。
大兒船頭學讀書，小兒船尾學釣魚。
病妻未脫鄉井夢，夢中猶慮輸官租。
前年揚帆箕子國，矯首扶桑看日浴。
蓬萊可望不可到，海浪翻空倒銀屋。
去年鼓枻游瀟湘，湘南雲盡山蒼蒼。
靈均死處今尚在，使我弔問空淒愴。
今年來往太湖曲，三萬頃波供濯足。
玉簫吹散魚龍腥，七十二峰青入目。
脫巾袒裸呼巨觥，旁人睥睨笑我狂。
我狂忘勢亦忘利，坐視宇宙卑諸郎。
君不見江西年少習商賈，能道國朝蒙古語。
黃金散盡博大官，騎馬歸來傲鄉故。
今日消磨等塵霧；又不見江南富翁多田園，
堆積米谷如丘山，粉白黛綠列間屋。
競習奢侈俱凋殘，今日子女悲饑寒。
嗚呼！噫嘻！何如尚志富？曷足求貴曷足恃。
秦時李斯丞相位，漢家韓信封侯貴。
堂堂勳業乾坤，赤族須臾無□類。
何如老子船上閒？朝看白水暮青山。
艱險機忘隨處樂，顧盼老小皆團圓。
且願殘年飽吃飯，眼底是非都不管
興來移棹過前汀，滿船白雪蘆花暖。

注：■——上「髟」下「丐」


吳姬曲六首

其一

吳姬美，遠山淡淡橫秋水。
玉纖軟轉綰青絲，金鳳攢花搖翠尾。
隔雲移步不動聲，騎馬郎君欲飛起。
欲飛起，樓上閒人鬧如市。

其二

吳姬來，香花未動游塵開。
勾玉遲遲錦雲重，百花掩媚春徘徊
王孫公子金無限，為君一笑成飛埃。

其三

吳姬歌，歌聲未轉歡情多。
飄然一曲入雲去，簷前誰敢呼琵琶？
珍羞如山酒如海，余聲襲人無奈何。
無奈何，門外春風題柳花。

其四

吳姬舞，翠袖凌雲步輕舉。
笑回不覓錦纏頭，四坐金錢落如雨。
雲煙轉首無定期，紫燕黃鸝對人語。
對人語，明年春風誰是主？

其五

吳姬醉，對面接花作嬌態。
腰柔頸軟未成眠，斜倚東風說憔悴。
坐中狂客不勝情，笑拍香肩呼小妹。
呼小妹，明日園林樹如蓋。

其六

吳姬歸，湖風吹冷日色微。
滿船箏鼓不敢動，隔林恐攪殘花飛。
湧金門外馬如練，銀燈照水紅輝輝。
紅輝輝，吳姬上馬羅綺圍。


村田樂祭社圖

春風吹晴杏花雨，東村西村鳴社鼓。
長旂翩翩導前路，樂舞於於成隊伍。
冠帶郎君顏貌古，插竹簪花相媚嫵。
可是平生慣塵土，不學時人覷面目。
髦髦童兒亦■■，騎牛老兒妄傴僂。
桑柘影斜山日暮，醉飽歸來同笑語。
田家之樂樂如許，正是太平無事處。
孰知異世多官府，村樂荒涼無此舉。
大家役役如征戍，小家戚戚驅兒女。
白日康莊■□多，黔黎盡作逃亡戶。
雲林叢社能識取，撫綏寧信巔崖苦。
按圖閱景自淒楚，誰是龔黃誰卓魯？

注1：■■——「爾見」「婁見」
注2：■——左「犬」右「契」


紅梅翠竹山雉圖

游絲冉冉游雲暖，翠石凝香土花短。
管弦不動白日遲，可是江南舊亭館。
湘簾隔竹翠雨濃，王姬醉染胭脂紅。
文章羽毛亦自好，轉首似覺懷春風。
去年我過長洲苑，落日淡煙芳草淺。
滄浪池畔野景生，姑蘇台上離情遠。
今年買棹游西湖，西湖景物殊非初。
黃金白璧盡塵土，朱闌玉砌荒蘼蕪。
東園寂寞西園靜，梧桐葉落銀床冷。
十二樓前蛛網絲，見畫令人發深省。


飯牛圖

君不見百裡奚飯牛而牛肥，胸中經緯無人知；
又不見老甯戚時不時兮長歎息。
偶爾君臣稱際會，伯道相高非盛德。
何如牧兒原野間？埋名隱姓閒盤桓。
清晨騎牛唱歌出，日暮騎牛唱歌還。
隨時力作了人事，豈以世故無相干？
也不知長安塵土暗天地，也不知滄海風黑波瀾翻。
三峽之險彼自險，蜀道之難彼自難。
富貴無所惑，貧賤得自安。但願歲年豐，
草滿牛可餐。青山綠水足行樂，
吟風嘯月無機關，不問世上騎馬官。


盤車圖

憶昔常過居庸關，關中流水聲潺潺。
雪花飛寒大如席，白色粲爛西南山。
山家野店隱煙霧，水榭雲樓有幽趣。
漢家封侯已消磨，秦時長城作行路。
天險不設南北通，風俗一混歸鴻蒙。
今人不解古時事，使我感慨心忡忡。
灤水城頭無苜蓿，馬驢盡食江南粟。
八月九月朔風高，更有饑鷹啄人肉。
太平時節無烽塵，金輿玉輦從時巡。
關南關北草色新，四海貢賦來相親。
大車連屬小車侶，雪地冰天無險阻。
玉帛谷粟取不窮，誅求那信人民苦。
書生潦倒家無儲，淒涼忽見盤車圖。
側身悵望長嗟吁，天子亦念東南隅。


廬陵

廬陵曾記畫錦堂，黼黻韓魏開忠良。
文章足以照千古，富貴豈止榮一鄉？
壽張新得河東記，中陶乃是安陽裔。
知幾不獨見井泉，自是胸中有天地。
春風入簾春雨收，下堂不受黃河流。
綵衣諸郎舞新好，奉恩歸拜髯參謀。
衣冠文物能瀟灑，不羨老裴居綠野。
山中自有宰相家，休問桃源種桃者。


徙馬歎

君不見秦皇二世治天下，趙高妄指鹿為馬。
遂令眾口毀權奇，異獸須臾滿高價。
東亭牡騾十萬錢，西城牝驢數百千。
駏驢馲■入奇遠，犁□賈勇穹廬前。
三十六郡五百萬，一旦驚風墮塗炭。
天閒雲散雨聲寒，峻骨壘壘秋草爛。
毳衣健兒牽狗車，皮冒女郎隨橐駝。
將軍怒斬白鼻駒，丞相唾遂獅子花。
獨留款段在君側，錦□金鞍青玉勒。
噴臊撼動赤墀風，太僕御官愁失色。
痛憐物產不偶時，龍媒滅沒其誰知？
況無古王同爾馳，相逢徒作窮途悲。
吾聞天馬出西極，霜蹄蹴踏飛霹靂。
當年堆壁不敢沽，豈料於今供啖食？
庖羲已矣古道蕪，何時重見榮河圖？
孫陽已作飯牛客，非子去隨牧羝奴。
嗚呼！不獨馬之委，天下奇材亦如是。

注:■——左「馬」右「百」


盆中樹

橐駝已矣樹多病，後世誰能諭官政？
盤根銀節入盆盂，豈伊妡生之本性？
童童結蓋擁綠雲，皮膚轉卷生蟲紋。
幽人重之如重寶，置諸座右同佳賓。
時時玩賞勤拂試，要做人前好顏色。
自憐無路接春風，慚愧荊榛得甘澤。
人言此樹受恩愛，我獨悲之受其害。
既無所資無所求，何故矯為阿媚態？
嗟哉木命既有虧，其所玩者何為奇？
君不見石家珊瑚高且貴，今日根株在何地？
又不見李家花木比異珍，於今野草秋煙昏。
姚黃魏紫誇艷美，看到子孫能有幾？
人生所重重有德，耳目之娛何足齒？
我知萬物各有緣，胡不聽之於自然？
平原太谷土無限，樗櫟能與天齊年。
此樹那宜此中種，器小安能成大用？
願君移向長林間，他日將來作梁棟。


幽蘭詠

光風吹香洗游塵，蘭花隱芳蕕笑人。
翠露沉沉玉環冷，忘言坐視空山春。
幾回清夢度荊楚，欲問三閭杳無所。
空將幽意寄離騷，暮雲淒墮湘皋雨。
古懷瀟灑千餘年，忠義漫作虛語傳。
人間蜂蝶何翩翩？撫卷對花空自憐。


宣和殿畫驢圖

海波激撞日月動，瓊樓玉宇紅雲擁。
忠良不顧社稷搖，聖明忘卻山河重。
太平將軍倦戍邊，春風四海且上元。
宣和殿上如市廛，黔驢直到君王前。
黔驢之技止於是，君王用意徒為爾。
轉頭朔漠邊塵圍，騕■驊騮盡羞死。
寒冰朔雪徒步趨，當時客夢知何如？
二百年後看圖畫，令人感惻長嗟吁。

註：■——「衣」中加「馬」


過蘭亭有感

東晉風流安在哉？煙嵐漠漠山崔嵬。
衰蘭無苗土花盛，長松落雪孤猿哀。
滿地斜陽似無主，昏風不獨黃鸝語。
當時諸子已寂寥，真本蘭亭在何許？
欹簷老樹緣女蘿，崩崖斷壁青相磨。
舊時觴詠行樂地，今日魚鼓瞿曇家。
荒林晝靜響啄木，曲水潺潺似山哭。
遊人不來芳草多，習習余風度空谷。
去年載酒誦古詩，今年柱杖讀古碑。
年年慷慨入清夢，何事俯仰成傷悲？
故人不見天地老，千古溪山為誰好？
空亭回首獨淒涼，山月無痕修竹小。


有感吟

昨宵風雨多，新愁亂無數。
洛陽城西富貴家，舊時台榭今何處？
枯籐古樹棲老烏，敗垣荒草藏狐兔。
好花不見春風開，落花盡逐春風去。
遊子意何如？蕩子情何訴？
但見金谷流，映帶郵亭路。
三月四月杜鵑啼，往來客旅心淒迷。
落日淡，孤雲低。
不如買取數斗酒，浩飲長歌高拍手。
一醉之後吾何有？世事紛紛付芻狗。




卷六補遺

七言絕句



素梅五十八首

其一

大庾嶺頭春似海，不是尋常白玉堂。
昨夜護龍河上看，一天明月四簷霜。

其二

樹頭歷歷見明珠，底用題詩問老逋？
且買金陵秋露白，小舟載月過西湖。

其三

江南雪消春漸回，溪東溪西梅花開。
幽人作詩興不淺，時復杖藜攜酒來。

其四

歲寒風致少能解，野草安能識此情？
春到玉堂渾不覺，清香疏影自分明。

其五

五雲縹緲隔蓬萊，仙子吹簫月下回。
轉首不知春幾許，霜花如雪滿瑤台。

其六

江南十月春色早，處處梅花當水開。
玉笛一聲霜不小，滿天明月鶴飛來。

其七

羅浮月白海無塵，玉樹瓊林處處春。
半夜禹陵風雨作，屋樑飛動欲生鱗。

其八

夷石心腸滿面霜，歲寒吾計未全荒。
相逢休問春何處，定是調羹到玉堂。

其九

不向羅浮問醉仙，笑呼孤鶴下吳天。
春風吹散梅花雪，香滿西湖載酒船。

其十

玉雪玲瓏瘦影重，不同桃李媚春風。
十分清致無人解，猶在舊家池館中。

十一

寒枝錯落凍不解，隔水清香招得來。
午夜風停雪聲墮，梅花開盡不知寒。

十二

斷雲流水孤山路，看得春風幾樹花。
騎鶴歸來城郭是，月明簫管起誰家？

十三

昨夜朔風吹倒人，梅花枝上十分春。
老夫高臥石窗下，嬴得清香入夢頻。

十四

朔風吹冷過山城，巾子峰頭雪未晴。
十載西湖閒客夢，夜來山月最分明。

十五

羅浮山下雪三尺，白玉堂前春幾分。
歲晏歸來詩思好，東風吹散一溪雲。

十六

疏花粲粲照寒水，瑪瑙坡前春獨回。
卻憶去年風雪裡，吹簫曾棹酒船來。

十七

天寒江國霜如雪，草木無情盡摧折。
不知春意到江南，疏影橫斜半窗月。

十八

春風處處競繁華，桃李無言亦好花。
獨有高人愛高潔，肯沖冰雪到山家。

十九

平生固守冰霜操，不與繁花一樣情。
歲晏溪頭春意足，是誰看得最分明？

二十

疏籬瀟灑綠煙寒，老樹鱗皴艾葉攢。
昨夜天空明月白，一枝疏影隔窗看。

二一

春風一笑玉無垠，雲散空窗見月痕。
半夜鶴歸詩思好，清香吹滿水南軒。

二二

月明曾過西湖路，愛看橫枝當水斜。
試問玉堂諸學士，幾時清夢到山家？

二三

明月滿天霜氣重，梅花風韻更清妍。
鶴飛不帶簫聲遠，春過西泠第二船。

二四

霜花浮影月娟娟，春色無痕上畫船。
轉首西湖風景異，不知誰識老逋仙？

二五

吹徹瑤笙鶴未還，小橋流水碧潺潺。
夜深夢醒推窗看，白月無痕雪滿山。

二六

鵝州城東古梅樹，鱗甲滿身如老龍。
冷霜極冷欺不得，春風吹作玉玲瓏。

二七

記得西泠春色歸，珠星璧月景離離。
近來消息真堪笑，卻說梅花不要詩。

二八

開遍南枝又北枝，春風於我似相知。
酒邊漫說羅浮夢，忘卻瑤台月下時。

二九

十月中原風景別，寒冰如地雪漫天。
相逢盡說江南好，處處梅花壓酒船。

三十

溪谷冰霜春到遲，老夫長夜只吟詩。
憑誰說與中朝士？此是江南第一枝。

三一

瑪瑙坡前春未來，幾番空棹酒船回。
西湖今日清如娮，一樹梅花壓水開。

三二

瀟灑山林慣雪霜，不同桃李競芬芳。
何緣作得春風夢？一夜吹香到玉堂。

三三

此心如夷蘊陽和，不得春風也自花。
何自高人愛瀟灑？夜深踏雪到山家。

三四

夷石心腸冰雪顏，逢時亦有好花看。
玉堂可有青氈舊？不畏風霜入骨寒。

三五

千年萬年老梅樹，三花五花無限春。
不比尋常桃樹李，只將顏色媚時人。

三六

霜氣橫空水滿川，梅花枝上月娟娟。
卻思前載孤山下，半夜吹簫上畫船。

三七

夜來漫踏前村雪，雪裡梅花認得真。
回首中原天萬里，瓊林玉樹一般春。

三八

一樹橫斜白玉條，春風吹亂雪飄飄。
孤山老卻林和靖，多載笙歌過六橋。

三九

瘦夷一枝橫照水，疏花點點耐清寒。
雪晴月白孤山下，幾度清香拄杖看。

四十

今日開門見遠山，煉師壇下列清班。
看來都是梅花樹，個個春風玉珮環。

四一

樹陰如屋霧如潮，淺水流花落野橋。
忽憶去年秋八月，玉霄峰頂夜吹簫。

四二

仙子歸來夜未央，瑞香風動翠羅裳。
月明無處韜清影，簫管迎春上玉堂。

四三

海雲初破月團團，獨鶴歸來夜未闌。
一笙笙簫湖水上，玉妃無語倚闌干。

四四

雲間古寺陸機宅，草木蕭森鶴不來。
惟有溪頭老梅樹，霜花猶是舊時開。

四五

三月春風吹雪消，湖南山色翠如澆。
一聲羌管何人見？無數梅花落野橋。

四六

閒花野草斗青紅，一著冰霜掃地空。
惟有老梅標致別，歲寒時節自春風。

四七

地老天荒盡可花，不同桃李競繁華。
要知鼎鼐調羹味，須問舊時丞相家。

四八

和靖門前雪作堆，多年積得滿身苔。
疏花個個團冰雪，羌笛吹他不下來。

四九

月明海底夜無煙，恰似西湖雪後天。
清氣逼人禁不得，玉簫吹上大樓船。

五十

西湖湖上水如天，狂客長吟夜不眠
騎鶴歸來清興好，梅花無影月娟娟。

五一

湖上無書問老逋，冰霜巖壑迥清孤。
二更月出天全白，轉首春風是畫圖。

五二

六月一日天大熱，清風忽地過江來。
濕雲挾得梅梁起，半夜飛空作怒雷。

五三

江北江南寒氣重，雪花如席蔽天來。
五更野叟敲門報，屋外老梅連夜開。

五四

獨鶴高飛雪氣濃，梅煙清淺月朦朧。
一聲簫管歸何處？人在瓊樓玉宇中。

五五

馬跡山前大樹梅，千花萬花如雪開。
滿載揚州秋露白，玉簫吹過太湖來。

五六

冰雪林中著此身，不同桃李混芳塵。
忽然一夜清香發，散作乾坤萬里春。

五七

黃河十月冰如地，騎馬何人說好官？
老子門前三丈雪，梅花開盡不知寒。

五八

春風無聲海日起，梅花滿樹煙茫茫。
西湖昨夜笙歌靜，相見逋仙是林中。


墨梅四首

其一

老仙醉吸墨數鬥，吐出梅花個個真。
相見草嫌顏色異，山林別是一般春。

其二

面皮如夷慣風霜，焉肯托根桃李場？
轉首江南春似梅，一聲簫管月蒼蒼。

其三

我家洗硯池頭樹，個個花開淡墨痕。
不要人誇好顏色，只留清氣滿乾坤。

其四

莫厭緇塵染素衣，山間林下自相宜。
玉堂多少閒風月，老子熟眠殊不知。


紅梅十九首

其一

夢迴詩思不可遏，赤腳溪頭夜踏冰。
忽地風來明月動，彩鸞飛出碧雲層。

其二

顏色雖殊心不異，漫隨時俗混繁華。
清香吹散乾坤外，不是尋常桃杏花。

其三

老梅標致何瀟灑，不與尋常草木同。
可笑燕山人事別，春風只看杏花紅。

其四

翠華影轉宜春苑，苑裡紅梅一夜開。
學士賦詩承賜宴，內官傳道首緋來。

其五

和羹風致誰能解？個個花開耐歲寒。
五月燕山木黃落，相逢只作畫圖看。

其六

白日遲遲照窗戶，深院不知春幾許？
紫簫聲轉香風回，隔簾踏動燕脂雨。

其七

十二闌干一院花，春風猶憶舊京華。
翠雲不隔西湖路，夢入鹹平處士家。

其八

洞天窅窅無人到，白日丹光出樹林。
仙子竟忘食玉法，笑迎春色綠雲陰。

其九

彩鳳穿花啄石苔，玉窗瓊戶紫煙開。
山人不說羅浮夢，卻憶玄都觀裡來。

其十

桃杏漫山總粗俗，舊家池館尚春風。
道人不作羅浮夢，坐看珊瑚海日紅。

十一

山林養得寸心丹，豈是清香不而寒？
今日春風好顏色，任他自作杏花看。

十二

玉妃步月影毿毿，宴罷瑤池酒正酣。
半夜不知香露冷，春風吹夢過江南。

十三

昭陽殿裡醉春風，香隔瓊簾映淺紅。
翠袖擁雲扶不起，玉簫吹過小樓東。

十四

羅浮仙子醉春風，玉骨冰肌暈淺紅。
一味清香消不盡，幾回飛夢錦雲中。

十五

仙子歸來逸興賒，夢中猶說舊繁華。
春風轉首情何已？卻向江南認杏花。

十六

仙子雲中駕鶴歸，翩翩霧佩曉風吹。
玉肌輕染燕脂色，恰似羅浮夜醉時。

十七

滿湖水色淨娟娟，正是春風二月天。
醉後不知雲尺屋，燕脂飛雨墮樓船。

十八

玉骨清懼怯素妝，春風一醉九霞觴。
綠房午夜嬌雲暖，不夢梨花夢海棠。

十九

昔醉西湖處士家，酒痕吹上水邊花。
東風蛺蝶迷香夢，一樹珊瑚月影斜。


應教題梅

刺刺北風吹倒人，乾坤無處不沙塵。
胡兒凍死長城下，誰信江南別有春？

贈靈峰上人墨梅圖

粲粲疏花照水開，不知春意幾時回。
嫩雲清繞孤山路，記得短筇尋句來。

題巨然畫

溪山對雨起呼酒，一笑還披萬里圖。
疏樹遠山秋淡薄，飄風流水盡模糊。



五言絕句



梅花十五首

其一

林下見清真，草衣如野人。
開花冰雪裡，豈是不知春？

其二

清苦良自持，忘言養高潔。
夜靜月明多，開門滿山雪。

其三

十月霜風寒，山木俱摧折。
獨此冰玉姿，照影清溪月。

其四

故人江海去，相隔萬重雲。
歲晚思無已，梅花可寄君。

其五

何處尋春信？江南路渺漫。
夜深山月白，疏影隔窗看。

其六

老干漬清霜，寒梢掛新月。
徐徐暗香來，可是春機洩？

其七

疏枝照清淺，一見興何饒？
記得春風夜，題詩過斷橋。

其八

仙子步輕盈，泠泠玉珮聲。
羅浮煙水遠，詩夢不勝情。

其九

冷艷凝輕露，清香度晚風。
如何冰玉質，卻學小桃紅？

其十

深院春無限，香風吹綠漪。
玉妃清夢醒，花雨落燕脂。

十一

湖上春何在？羅浮夢已空。
清香入書屋，不是杏花風。

十二

庭院春日遲，風回翠鸞舞。
誰倚玉闌干？搖動燕脂雨。

十三

不作桃李態，山林別是春。
但令心似夷，何慮惹緇塵？

十四

面墨已無情，豈但心如夷？
昨宵疏影橫，空山半窗月。

十五

明潔眾所忌，難與群芳時，
懷貞歲華晚，只有天地知。


題曹雲西南山水

旭日耀蒼巘，翠嵐生嫩寒。
幽人詩夢醒，清響得松湍。



六言絕句



梅花三首

其一

肯同凡卉爭妍？自與高人索笑。
他年鼎鼐調和，不改山林節操。

其二

瀟灑托身溪谷，清高不染紅塵。
數點幽花的礫，包藏萬斛陽春。

其三

不同楊柳爭妍，冷笑托根泉石。
歲寒寄語高人，可問調羹消息？



七言長句



梅花四首

其一

朔風吹撼處士廬，凍雲隔月天模糊。
無名草木混色界，廣平心事今何如？
梅花荒涼似無主，好春不到江南土。
羅浮山下蘼蕪煙，瑪瑙坡前荊棘雨。
相逢可惜年少多，競賞桃李誇豪奢。
老夫欲語不忍語，對梅獨坐長咨嗟。
昨夜天寒孤月黑，蘆花卷風吹不得。
髑髏夢老披蒙節，黃河萬里無顏色。
老夫瀟灑歸巖阿，自鋤白雪栽梅花。
興酣擊劍長嘯歌，不問世上官如麻。
疏枝錯落花燦爛，正似推篷溪上看。
凍痕不剝五更霜，蘚色猶存百年干。
孤山處士詩夢寒，羅浮仙人酒興闌。
天荒地老行路難，誰傳春色來人間？
君不見江南物色今匪昔，大谷長林盡荊棘。
歲寒何處論襟期？坐對雲山空歎息。
東樓女兒白苧歌，西樓美酒喚杏花。
總有高人愛高潔，踏雪誰肯來山家？
老我無能慣清苦，寫梅種梅千萬樹。
霜清月白夜更長，每是狂歌不歸去。
只今潦倒霜■垂，世情恬淡俱忘機。
讀書寫字兩眼眵，斷白搔墮隨花飛。
轉首江南隔塵土，白月流光雙鶴舞。
一聲羌管過南樓，夷石心腸亦淒楚。
安得喚起陳雲龍？長船滿載玻璃紅。
浩歌拍拍隨春風，大醉驚倒江南翁。

注：■——上「髟」下「丐」

其二

江南十月天雨霜，人間草木不敢芳。
獨有溪頭老梅樹，面皮如夷生光芒。
朔風吹寒珠蕾裂，千花萬花開白雪。
彷彿瑤台群玉妃，夜深下踏羅浮月。
銀鐺泠然動清韻，海煙不隔羅浮信。
相逢漫說歲寒盟，笑我飄流霜滿■。
君家白露秋滿缸，放懷飲我千百觴。
氣酣脫穎恣盤礡，拍手大叫梅花王。
五更窗前博山冷，麼鳳飛鳴酒初醒。
起來笑揖石丈人，門外白雲三萬頃。

註：■——上「髟」下「丐」

其三

朔風吹寒脫繁木，石溜潺潺出空谷。
荒村野店少人行，獨有寒梅照寒淥。
玉質燦燦無纖埃，春風不來花自開。
平生清苦能自守，焉肯改色趨樽缶？
我與梅花頗同調，相見相忘時索笑。
冰霜歲晚愈精神，不比繁華易凋耗。
長安多少騎馬郎，尋芳競集桃李場。
東家買酒西家嘗，引得世間蜂蝶忙。

其四

昔年曾踏西湖路，巢居閣上春無數。
雪晴月白影精神，瑪瑙坡前第三樹。
虯枝屈夷交碧苔，疏花暖送珍珠胎。
初疑群仙下寥廓，瓊璫玉珮行瑤台。
又疑幽人在空谷，滿面清霜■華綠。
迎風冷笑桃杏花，紅綠紛紛太■俗。
今年來看秦淮水，路隔西湖一千里。
草堂上是白雲窩，夜半松風喚子起。
青山隔世無游塵，雲根粉壁光如銀。
長嘯一聲月入戶，孤山處士來相親。
江南梅花自有主，休問當年何水部。
山僧對我默無語，柏子無風墮青雨。

注1：■——上「髟」下「丐」
注2：■——上「分」下「鹿」


題墨梅圖

朔風吹寒冰作壘，梅花枝上春如海。
清香散作天下春，草木無名藉光彩。
長林大谷月色新，枝南枝北清無塵。
廣平心事誰與論？徒以鐵石磨乾坤。
歲晚燕山雲渺渺，居庸古北無人到。
白草黃沙羊馬群，瓊樓玉殿煙花繞。
凡桃俗李爭芬芳，只有老梅心自常。
貞姿燦燦眩冰玉，正色凜凜欺風霜。
轉身西泠隔煙霧，欲問逋仙杳無所。
夜深湖上酒船歸，長嘯一聲雙鶴舞。


題月下梅花

平生愛梅頗成癖，踏雪行穿一雙屐。
六花散漫飛滿空，千里萬里同一色。
沖寒不畏朔風吹，乘興來此江之湄。
繁花滿樹梅欲放，彷彿羅浮曾見時。
南枝橫斜北枝好，北枝看過南枝老。
中有一枝致奇絕，萬蕊千葩弄天巧。
老夫見此喜欲顛，載酒大酌梅花仙。
仙人怪我來何晚，一別已是三千年。
醉來仰面臥深雪，夢扶飛瓊上天闕。
酒醒起視夜何其，饑烏啼殘半江月。


題畫梅

君不見漢家功臣上麒麟，氣貌豈是尋常人？
又不見唐家諸將圖凌煙，長劍大羽聯貂蟬。
龍章終匪塵狀，虎頭乃是封侯相。
我生山野無能為，學劍學書空放蕩。
老來晦跡巖穴居，夢寐未形安可模？
昨天冷飆動髭鬚，拄杖下山聞鷓鴣。
烏巾半岸衣露肘，忘機忽落丹青手。
器識可同莘野夫，孤高差擬蟠溪叟。
山翁野老爭道真，松篁節操梅精神。
吟風笑月意自在，只欠鹿豕來相親。
江北江南競傳寫，祝君歎其才盡下。
我來對面不識我，何者是真何者假？
祝君放筆一大笑，不須攬鏡亦自肖。
相攜且買數斗酒，坐對青山姿傾倒。
明朝酒醒呼鶴歸，白雲滿地芝草肥。
玉蕭吹來雨霏霏，琪花亂點春風衣。
祝君許我老更奇，我老自覺頭垂絲。
時與不時何以為？贈君白雪梅花枝。




卷七

雜文



梅先生傳

先生名華，字魁，不知何許人？或謂出炎帝，其先有以滋味干商高宗，乃
召與語，大悅曰：「若作和羹，爾為鹽海。」因命食采於梅，賜以為氏。
梅之有姓，自始。至紂時，梅伯以直言諫妲己事被醢，族遂隱。迨周有摽
有始出仕，其實行著於詩，垂三十餘世。漢成帝時，梅福以文學補南昌尉
，上書言朝廷事，不納，亦隱去。變姓名，為吳市門卒，雲自是子孫散處
不甚顯。漢末綠林盜起，避地大林。大將軍曹操行師失道，軍士渴甚，願
見梅氏。梅聚族謀曰：「老瞞垂涎漢鼎，人不韙之，吾家世清白，慎勿與
語。」竟匿不出。厥後，累生葉，葉生萼，萼生蕊，蕊生華，是為先生。
先生為人修潔灑落，秀外瑩中，玉立風塵，表飄飄然，真神仙中人。所居
竹籬茅舍，灑如也。東西行者過其處，必徘徊指顧：「是梅先生之居，勿
剪勿除，溪山風月，其與之俱乎？」先生雅與高人韻士游，徂徠十八公山
陰此君輩皆歲寒友。何遜為揚州法曹掾，虛東閣，待先生。先生遇之甚厚
，相對移日，留數詩而歸。唐丞相宋璟平生夷石心腸，不輕為人題品，獨
為先生賦之。其見重如此。天寶大歷間，杜甫客秦山，邂逅風雪中，巡簷
索笑，遂為知心，每語人：「僕在遠道，無可與人與語，得梅先生，少慰
焉。」甫為一代詩宗，心所賞好，眾口翕然。於是先生之名聞天下，清江
、成都、羅浮、庾嶺、孤山石亭、野橋、溪路之濱，山店、水驛、江岸之
側，遇會心處，輒婆娑久之。好事者爭攀挽過其家，甚至圖寫其象（像）
，朝夕瞻玩。或以油窗土屋屈致先生，將之射利，先生亦為開心吐露。人
為先生歎非其所，先生曰：「苟不盤根錯節，安能以別利器？」知先生者
，敬愛愈重。錢塘林逋，眉山蘇軾，鹹以詩歌美之。蓋欲以片言行者，必
托先生藉口；苟非先生之為容，則語言無味。百世之下，聞其風而高之。
王沂公曾居要路，持魁柄，高下人物，許在百花頭上，由是緋綠壘壘至於
今不墜。先生性孤高，不喜混榮貴，以酸苦自守。忽一夕，聞高樓羌管聲
，乃淒然有感：「吾不能學桃杏輩趨時，故際窮年，風饕雪虐，零落如此
。奚憾焉？」嗚呼！梅自大林之後，曠數百載無聞人。由唐至宋，稍流派
蕃衍，分南北兩支。世傳南暖北寒，先生蓋居於南者也。先生諸子甚多，
長雲實，操行堅固，人謂有父風味，異居南京犀浦者為黃姓，其余別族具
載《石湖世譜》。太史公曰：「梅先生，翩翩濁世之高士也。觀其清標雅
韻，有古君子之風焉。彼華腴綺麗烏能辱之哉！以古天下人士景愛慕仰，
豈虛也耶！」


送僧住院

愛名山入剡，便須擲夷錫高飛；傳臨濟正宗，底用著金毛大吼。佛至於今
我輩何如？歎鳳凰不似鴟梟，看款段貴於騏驥。只合隨緣去住，無勞較論
短長。某雪月襟懷，據天寧第一，產虎嘯風生。遊湖上二十年，到這裡張
其綱紀，施於禮義。豈在大小之殊？自可等倫迥絕。光輝蓮社，振作吾宗
。四時錯行，有冬有夏；日月代明，有晝有宵。草室昨夜雨初干，今日南
山翠相亞。葫蘆籐上忽結甜瓜，韭菜根頭新生苦□。有樹無花，無花有果
，何者是真？何者是假？草露水光，電生石火。你問何如？我道恁麼？咄
！鯰魚跳上竹竿頭，胡孫睡在崩崖下，看他只是尋常惡。


邵澤步渡船疏

泌浦湖納百川源流，乃東南溪山之臟腑；邵澤岸通三江潮汐，入西北水道
之咽喉。正當十字路頭，豈比三家村裡？往來客子，常懷不側之憂；貧賤
農人，每起有餘之念。架飛梁難尋巨木，造扁舟不費多錢。富長者若用心
機，小梢工何辭氣力？白浪港中平地過，底須問水淺水深；綠楊陰裡便撐
來，何必論天昏天曉。




卷八


梅譜

原始夫梅，始自花光仁老。宋朝哲宗時，僧住衡山花光寺。老僧酷愛梅，
唯所居方丈室屋邊亦植數本。每逢花發時，輒床據於其下，吟詠終日，人
莫能知其意。月夜未寢，見疏影橫於其紙窗，蕭然可愛，遂以筆戲摹其影
。凌晨視之，殊有月夜之思，因此學畫而得其無諍三昧，名播於世。山谷
道人歎之曰：「如嫩寒清曉行孤山籬落間，但只欠香耳。」士大夫有請數
年而未得之者，有不求而自自者。老僧畫時必先焚香默坐，禪定意靜，就
一掃而成。人或難戲之曰：「昔子猷好竹，師何僻於梅乎？」老僧正色曰
：「真趣安許輕薄子所知耶？」問者悚然。老僧之所傳五六人，獨補之精
通妙理，逃禪居士是也。老僧有一千二百余本傳於世，臨終作《披風洗露
寄山谷》，謂之絕筆。總題上下相迎，不要齊枝，枝橫處短，扶低過後，
蒼榔休惜，嫩三疊兩，折更交奇。

總論初學畫時，以瓶置梅，以燈燭其影，脫其古怪，求其新意，庶可知其
寫之性也。疊花如品字，發枝若羽飛，蕊須分上下，花頭見偏側。副枝如
丫，有其疏密，分其大小，一左一右，則成天理。

述梅妙理寫梅、作詩其來一也，名之雖異，意趣實同。古人以畫為無聲詩
，詩乃有聲畫。是以畫之得意，猶詩之得句，有喜樂憂愁而得之者，有感
慨憤怒而得之者，此皆出一時之興耳。畫有十三科，梅獨不在其列。所以
喜樂而得之者，則枝疏而槁，花慘而寒；感慨而得之者，枝曲而勁，花逸
而邁；憤怒而得之者，枝古而怪，花狂而大。此豈與眾畫類耶？有「意懶
山無色，心忙水不清」之句，凡欲作畫，須寄心物外，意在筆先，正所謂
有諸內必形於外矣！

指法作梅意須先定，發筆如運斧，起枝處用小指按實而行，鶴膝處停筆求
意，發枝處急如箭中鵠，停筆安花，勢宜品字交加，宛如鹿角，亦如虎爪
，副枝處以身隨體運，如墨濃淡，求其龍鱗，分其陰陽，見其四面須要，
渾如真樹。此乃用心之妙矣。

論枝枝須分其偃仰，花須分其陰陽，偃如覆釜，仰如新月，一陰一陽則成
花，一仰一覆則成枝。五年則有鶴膝，十年則有龍鱗。枝欲疏老，干欲清
懼，曲如斗柄，勢若屈鐵，肥不擁腫，瘦不枯槁，枝須抱體，干欲隨身，
梢欲混成，枝欲古意，剛柔相加，陽陽相應，始成梅矣。

論花花卉之中，惟梅最終清。受天地之氣，稟霜雪之操，生於溪谷，秀於
隆冬，淡然而有春色，此豈非造化私耶？然今賢士大夫詠之不足，而又畫
之幽絕，故可知矣。瓣雖五出，花有八般，有正背而開，有側而綻，有倒
而拆。或有謝未謝，或有色香藏白，有破萼吐心，皆出於丁點耳。丁者，
謂一丁之事也；而為蒂點者，謂三點而為房。面當發其七須，背欲露其四
五，萼須綴其三點，點欲生其一丁，丁欲妝其嫩枝，枝欲抱其老木，木欲
點其龍鱗。欲知其古節，節欲生其鶴膝；欲畫其朽心，心欲生其蒼苔。苔
欲濃，心欲靜，心雖病，意欲潤，若能先於此，後學當縱橫妙用，無施不
可也。

難花枝須立其意老，花須成其意逸，逸且欲花真，花真如楷字。影發七須
，其中者一，欲長外傍，欲短中長，生於花心，食之味酸，乃結子之須，
其中者一，欲長外傍，欲短中長，生於花心，食之味酸，乃結子之須也；
側短者出於花側，食之味甜，放香之心也。人或難之曰：「梅之須，不下
數十莖，今只畫七棘，何也？」對曰：「六出、四出謂之棘梅，乃村野山
中生之，或木之受氣不清而然。獨五出者，稟沖和之氣，有自然之理，故
畫之。」難者駭然曰：「信公不謬矣。」

論梅花光之花，其蕊須丁點端楷，丁欲長而點欲小，須欲堅，萼欲偏，枝
不可獨發，花不可亂生，多而不繁，少而不疏。枝槁則欲意潤，枝曲則欲
意老。花必須相向，枝必須相依。其心欲緩，手欲速，墨欲淡，筆欲潤。
蕊欲圓而不類古，枝欲瘦而不類桃，似竹之清，如松之秀而成梅。

口訣傳梅口訣，性本天然。筆有石力，去莫遲延，蘸墨淡薄，不許再填，
起筆放逸，曲怪如顛，仰如新月，曲如弓彎，轉如曲肘，而縱似箭，連老
若龍，角嫩似釣，竿枯似丁，折條似直弦，枝如鐵戟，花無十全，弓梢鹿
角，助條忌繁，勢體自在，花大如錢，鬧處莫鬧，閒處莫閒，嫩如鼠尾，
分新舊年，氣條無萼，助條指天，枯無重眼，一刺一連，枝無重犯，須分
後先，花心錢眼，須似龍髯，花有六六，反側正偏，傾仰覆謝，獨春朝元
，大放小放，吐雨含煙，小偏大偏，傲雪愁煙，羞窩背發，先春狀元，如
愁似語，吸露啼煙，骷髏帶露，左偏右偏，離披雙背，帶雪愁嵐，弄晴蘸
水，橫暖江寒，椒包蓓蕾，蕊綴珠圓，正萼五點，背蕊一圈，若作其蒂，
如蠶吐綿，正須挑七，一須爭先，吐三背四，過則為愆，適無畫意，筆法
精妍，須擇智者，輕不可傳。

論梅之病碎枝繁雜，起筆大顛，交枝無意，嫩梢十字，弓勢不成，梢無鹿
角，陰陽不分，嫩梢多刺，枝無條理，則花無次序，貫枝重疊，老嫩有花
，節如蒼眼，刺無副筆，重枝過節，枝無重輕，氣條有花，挑心卷雜，正
背大小，雪雨花新，梢同一體，去筆再填，梢如死蛇，寫景無意。

續論梅之病三十六事起筆大顛，交枝無意，梢無鼠尾，枯有重眼，屈曲重
疊，不分陰陽，枝無變態，老處無所，當閒卻閒，從枝交雜，身無輕重，
枝老卻繁，氣條包椒，椒嫩梢多刺，花盛不落，繁無正背，梢重根輕，身
無神氣，丁勢不分，鹿角枯槁，起條英蕊繁勝，刺無副筆，花無肥瘦，枝
不抱體，後梢過前，梢條同體，花無四面，嫩梢雙花，枝嫩垂地，老嫩挑
心，繁卷停筆，竹節下筆再填，不量地步，寫景無景，枝梢十字。若能知
病，何患不造其域？

墨梅指論古今愛梅君子，與寫真為花，傳神自出一家，非入畫科，名曰戲
墨。發墨成形，動之於興，得之於心，應之於手，方成梅格。如在竹籬茅
舍間，江上溪橋畔，山巔水涯，只欠香耳。但要觀之，不足詠之，不足精
神，瀟灑出世塵俗，此梅之得意入神，非賢士大夫，孰能至此哉？後學知
此趣者不可輕洩，須欲得其人，則可令夫寫梅。為梅修史，為花傳神，當
先觀地勢，次擇中書紙墨，然後試墨濃淡，掃枝分干，緊捻三指，全憑小
指推移上下。筆法自大至小，頭不可塵，各分濃淡，老乾枯健，嫩梢瀟灑
。亦須氣象清致，梅干不老，便同桃李，老干帶濃，多枯節眼，就節分梢
，嫩枝帶淡，無十分妝點。老干苔蘚，枝無十字，若到十字交加處，便須
用花蕊遮藏。枝分女字，梢多向上生，少向下生，所謂：「嫩梢如發箭，
花心似虎須」。根無氣條，條無花丸，老干嫩條，濃淡精神，筆法不弱，
此寫梅之逼真也。夫梢有弓梢、鹿角、斗柄、鼠尾、鶴膝、海棠、鷹爪、
荊棘等梢勢。要摻先俱分左右，且如弓梢斜上，橫來一梢謂之弦梢，兩邊
小梢謂之箭，此弓梢也。鹿角，朝上多用梢干相朝是也。蜂腰，梢頭尾分
枝是也。鶴膝，梢一上一下是也，翹空而發是也。斗丙，梢象斗發，枝多
向左邊是也。鼠尾，斜上發枝，垂下帶直是也。鷹爪，梢乃短梢，就曲分
枝是也。海棠，無。荊刺，梢無萼。其余小梢，視一時之興，自有妙處，
不能備述也。花開五出，各以名興：萌芽、柳眼、麥眼、椒眼、蝦眼、蓓
蕾。正為古老，背為枯髏、髑髏、孩兒頭、女子面、丫頭、鹿唇、兔唇、
傀儡、蜂兒、蝴蝶、仙人捧鏡、狀元結巾、浥露、頂雪、吹香。正背偏則
向陽正半，半背正偏，陰陽臨風，側向照水，粉蕊弄香，攢三簇四，或上
或下，正開花蕊，各須分曉，繁而不亂，有前有後。此述梅之真趣盡矣，
後學君子當熟玩之，何患不成縱橫自然？故述此以助好事者雲。

掃梅十要一要得意下筆，二要水墨濃淡，三要枝分左右，四要橫斜上下，
五要老嫩相兼，六要下筆不填，七要有花無花，八要花分疏密，九要枝分
女字，十要十字藏花。




卷九

附錄



欽定四庫全書提要

臣等謹案：《竹齋集》三卷，《續集》一卷，明王冕撰。冕，字仲章，《
續高士傳》作字元肅，諸暨人。本農家子，家貧，依沙門以居，夜潛坐佛
膝上映火讀書，後受業於安陽韓性，遂傳其學。然行多詭激，頗近於狂。
著作郎李孝光、秘書卿泰哈布哈皆嘗薦於朝。知元室將亂，辭不就。明太
祖下婺州，聞其名，物色得之，授諮議參軍，未幾卒。宋濂為作傳，載《
潛溪集》，敘其始末甚備。《續高士傳》以為太祖欲授以參軍，一夕卒。
《浙江通志》據以列入「隱逸傳」。舊本亦題為元人，非其實矣。詩集三
卷，其子周所輯，劉基序之。續集詩及雜文一卷，又附錄呂升所為王周行
狀，則冕女孫之駱居敬所輯。冕天才縱逸，其詩多排憂遒性之氣，不可拘
以常格。然高視闊步，落落獨行，無楊維楨等詭俊纖仄之習，在元明之間
，要為作者。集中無絕句，惟畫梅乃以絕句題之。續集所收皆自題畫梅詩
也。乾隆四十六年正月恭校上。



竹齋集原序

予在杭時，聞會稽王元章善為詩，士大夫之工詩者多稱道之，恨不能識也
。至正甲午，盜起甌括間，予避地至會稽，始得盡觀元章所為詩。蓋直而
不絞，質而不俚，豪而不誕，奇而不怪，博而不濫，有忠君愛民之情、去
惡拔邪之志，懇懇悃悃見於詞意之表，非徒作也。因大敬焉。或語予曰：
「詩貴自適而好為論刺，無乃不可乎？」予應之曰：「詩何為而作邪？《
虞書》曰：詩言志。卜子夏曰：詩者，志之所之也。上以風化下，下以風
刺上，王文而譎諫，言之者罪，聞之者足以戒。詩果何為而作邪？周天子
五年之巡狩，命太師陳書以觀國風。使為詩者，俱為清虛浮靡，以吟鶯花
詠月露而無關於世事，王者當何所取以觀之哉？《詩三百篇，惟《頌》為
宗朝樂章，故有美而無刺，二《雅》為公卿大夫之言，而《國風》多出於
草茅閭巷賤夫怨女之口，鹹采錄而不遺也。變風變雅大抵多於論刺，至有
直舉其事，斥其人而明言之者，節《南山》、《十月之交》之類是也。使
其有訕上之嫌，仲尼不當存之。以為訓後世之論，去取乃不以聖人為軌範
，而自私以為好惡難可以言詩也已。」「《商書》曰：惟口起羞。昔蘇公
以謗詩速獄，播斥海外，不可以不戒也。」曰：「孔子曰：邦有道，危言
危行；邦無道，危行言孫。故堯有誹謗之木而秦有偶語之戮，亂世之所與
也。得言而不言，是土瓦木石之徒也。王子聖明之時，而敢違孔子之訓，
而自比於土瓦木石也耶？」括蒼劉基伯溫序。



竹齋集傳

王冕者，諸暨人。七八歲時，父命牧牛壟上，竊入學捨，聽諸生誦書，聽
已輒默記。暮歸，忘其牛，來責蹊田。父怒撻之，已而復如初。母曰：「
兒癡如此，曷不聽其所為？」冕因去，依僧寺以居，夜潛出，坐佛膝上，
執策映長明燈讀之，琅琅達旦。佛像多土偶，獰惡可怖，冕小兒恬蒼若不
見。安陽韓性聞而異之，錄為弟子。學，遂為通儒。性卒，門人事冕如事
性。時冕父已卒，即迎母入粵城就養。久之，母思還故里。冕買白牛駕母
車，自被古冠服隨車後。鄉里小兒競遮道訕笑，冕亦笑。著作郎李孝光數
薦之府吏。冕詈曰：「吾有田可耕，有書可讀，肯朝夕抱案立庭下，備奴
使哉？」每居小樓上，客至，僮入報，命之登乃登。部使者行郡，坐馬上
求見，拒之去。去不百步，冕倚樓長嘯，使者聞之慚。冕屢應進士舉不中
，歎曰：「此童子羞為者，吾可溺是哉？」竟棄去，買舟下東吳，渡大江
入淮楚，歷覽名山川。或遇奇才俠客談古豪傑事，即呼酒共飲，慷慨悲吟
，人斥為狂奴。北遊大都，館秘書卿泰哈布哈家，薦以館職。冕曰：「公
誠愚人哉！不滿十年，此中狐兔游矣。何以祿仕為？」即日將南轅。會其
友武林盧生死灤陽，唯兩女一童留燕，悵悵無所依。冕知之，不千里走灤
陽，取生遺骨，且挈二女還生家。冕即歸粵，復大言天下將亂。時海內無
事，或斥冕為妄。冕曰「妄人非我，誰當為妄哉？」乃攜妻孥隱於九里山
，種豆頃畝，粟倍之，種梅花千樹，桃杏居其半，芋一區，薤韭各百本，
引水為池，種魚千餘頭，結茅廬三間，自題為梅花屋。嘗仿《周禮》著書
一卷，坐臥自隨，秘不使人觀。更深人寂，輒挑燈朗誦，既而撫卷曰：「
吾未即死，持此以遇明主，伊呂事業不難致也。」當風日佳時，操觚賦詩
，千百言不休，皆鵬騫海怒，讀者毛發為聳。人至不為賓主禮，清談竟日
不倦。食至輒食，都不必辭謝。善畫梅，不減楊補之，求者肩背相望，以
僧幅短長為得米之差。人譏之，冕曰：「吾藉是以養口體，豈好為人家作
畫師哉？」未幾而汝穎兵起，一如冕言。皇帝取婺州，將攻粵，物色得冕
，置幕府，授以諮議參軍，一夕以病死。冕狀貌魁偉，美鬚髯，磊落有大
志，不得少試以死，君子惜之。史官曰：「予見孟寀言：『粵有狂生，當
天大雪，赤足上潛岳峰，四顧大呼曰：「遍天地間，皆白玉合成，使人心
膽澄澈，便俗仙去。」及入城，戴大帽如簁，穿曳地■，翩翩行兩袂軒翥
，嘩笑溢市中。余甚疑其人，訪識者問之，即冕也。』」冕真狂士哉！馬
不覂駕，不足以見其奇才，冕亦類是夫？金華宋濂撰。

注：■——「衣」中加「回」



故山樵王先生行狀

山樵諱周，字師文。其先關西人，系出猛之後。十世祖德元仕宋，官至清
遠軍節度使。靖康播遷，留守建康，移鎮浙東。未幾，仍守建康，策勳追
贈太師威定公。威定之子諱琪，閬州觀察使，廟賜忠節偕武節大夫，第三
子也；第八子某諸軍統制教練使，居諸暨，敕葬長寧小溪山，是為諸暨初
遷之祖。孫文炳割田園山業頃畝，凡若干資之慈光梵剎香火焚修。族屬蕃
衍，世有聞人。曾大父來清白傳家，隱居善積。多聞考山農先生，性資豪
邁，馳聲區宇間。山樵幼穎悟，六歲通《論語》、《孝經》大義。少長，
過目即成誦。侍父山農先生經涉河山之美，迨乎文物之盛，充廣心志，造
詣益深。至正甲午來，元運日促，移家九里山中，種蒔梅竹從容。後先國
朝兵下衢婺，山農建長策，期至太平，天競奪其算。區宇再造，既述職，
方肇修先緒。占籍會稽，簞瓢陋巷，人不堪處。賡歌擊節，其樂也愉愉。
數奇借寡盤，達生自分，寫梅師法，家傳溪橋斷岸老干疏花。吟嘯盤礡，
顧瞻忘返，人目其迂，落筆伸紙，神領意會，不知生意自毫端出。迄今世
家蓄名畫，購之有不可得，殆若古今。治忽山川，經由辭藻，賡唱扣之，
若河決，若燭照，赫如前日事。論辨精剴，人無一辭可更學宮，鄉飲推讓
，賓席士類耆儒尊仰。郡守以下，風采景慕，禮遇接見，優加作作。尚平
淡，直而婉，簡而奧。稿藏於家，平生清淡，自將觀化之日，口占一絕云
：「清風明月今宵好，相伴逋仙老鶴閒。」瞑然而逝。其孤昭念塚上未有
石介，姻友駱氏則民行實為請。余家居連閭巷，山樵為執友，行次感舊懷
今。論次有自山樵，生於元至正乙亥秋七月二十二日，卒於永樂丁亥正月
十三日，以疾終於正寢，壽七十有三。配周氏，世家蕭邑，鄉曰昭鴻，有
賢行，先卒。子男即昭，孫男長璵任建寧府學訓導，次驥、騏、驎、驌。
孫女永貞，適諸暨駱大年孫曾繩。繩家學源源，習熟葬用，明年夏四月二
十一日，卜地鄉香爐山之原配周氏合祔。嗚呼！山樵君子儒也。厄窮而守
益，至持操而志益充。衣冠偉望，處鄉里恂恂然，遵養時，晦不伎不求人
，孰不為致重乎？立言君子揭銘摛光，導揚潛德，納諸玄堂，庶傳永久。
六大理左少卿致仕山陰呂升狀。



書竹齋先生詩集後

竹齋先生詩集者，諸暨駱稱大年之所彙萃者也。先生世諸暨人，名冕，字
元章，竹齋其別號，豪放不羈士也。其為人概具學士，宋公所撰《王冕傳
》謂：「馬不覂駕，不足以見其奇才。」冕亦類是。夫予又聞之先生善寫
梅，自成一家，其法則出入楊無咎。平生愛讀《周禮》，探其微，嘗著書
一卷曰：「吾不死持此遇明主，伊呂事業不難致也。」值元季，視時政不
綱，負氣懷憤，則出言無所顧忌，率多譏刺其任事之人，致人目之為狂。
豈真狂者哉？走四方，其足跡殆半天下，志無所遂。迨謁太祖，高皇帝於
金華與語，頗合，獲留餉午。具惟飯一盂，蔬一盤。先生且談且食盡，飽
乃已拜。上喜曰：「先生能首粗糲如是，可與共大事。」即授以諮議參軍
。未幾，遘疾遽亡。知之者，謂使天假之以年，其樹功烈當不在元勳之下
。是知其詩為先生余事耳，況其大篇短章，豪雄俊偉，汪洋浩翰，酷似其
為人。故誠意伯劉公嘗序其集曰：「其言有忠君愛民之情、去惡拔邪之志
，懇懇悃悃見於詞意之表。」誠得先生之心者也。其集甚富，借厄兵燹不
全。其今大年所集，僅能收拾於煨燼殘缺之餘，蓋千百而什一也。是則先
生之手澤尚存，亦可謂之不死矣。大年實先生之曾孫婿，端願謹愨，有文
有藝。子三人，居安、居敬、居恭，亦讀書尚禮。稱其家兒談者，謂其父
子所得皆出於尊人溪園先生之教。溪園今年幾九十，駕厚君子，博學能文
。嘗出粟助有司販恤貧困，奉璽書旌為義民。以彙萃是集，不沒先生之善
而觀，亦駱氏義舉之一端雲。溪園名象賢，字則民，故並識之。資善大夫
南京吏部尚書致仕蕭山魏驥書。



書竹齋先生詩集卷後

是集之傳， 實先生曾孫婿駱大年之所自也。大年端介願愨，儒 素自居，
雲棲乃別號。婦王，字永貞，從大父山樵翁，笄而命之，壺彝素率，配德
警誡無違。子三人，長居安，次居敬、居恭，閑習詩禮，雍雍氣誼之間，
居敬梅之墨妙亦精。其尊人溪園先生博學，擅古文辭，山樵為忘年交，遺
稿刊刻，深切於衷。溪園嘗輸粟貸貧民，奉旨以義民旌淑預光祿酒撰，采
輯《諸暨志》，工費毋溷於人，書成大家。費見具膻醴，悉拒絕之，狷介
若是，非義而何逮？若婦王保佑其家世，其竹齋遺稿，輔相克觀，厥成行
，無攸遂，賓敬有儀重，山樵十年乃字之得人。竹齋襟懷曠絕，矯時慢物
，嘗曰：「士生天地間，苟不以道德功名顯，亦當文翰傳後。何得生無益
而歿無聞焉？」諸孫武昭克能，佩服斯訓，凡諸述作，無不記憶叩之，朗
然成誦，慨古懷今，蕭然吟詠，自若明日，鐺無粟煮，不暇論事，殊世異
幾。及百年，雲棲相謂興起，休烈導揚，篇簡具載，刊置九原可作，平生
志願酬矣。懲勸風刺，措諸言辭之表，人得而見矣。詩凡三卷，弁諸首簡
，誠意伯青田劉公基出處詳悉，並載太史，金華宋公濂訓導，諸暨張公辰
傳中。予也與王氏居連里巷，山樵為執友，行侍席聽講常多，重以溪園文
學交好。斷金之誼，姻親之往來，詳於見聞，高山仰止，書成渙乎一新。
因不辭而書之詩曰：「心乎，愛矣，遐不謂矣，其斯之謂爭？」景泰七年
歲在丙子二月既望郡人白圭書。



竹齋集序（一）

乾隆壬寅之秋，予客杭，寓居姚園寺巷姚氏之雙清軒，與鮑子以文相往來
。一日，讀元人詩而鮑子適至，因語之曰：「吾鄉楊鐵崖、王山農二公，
詩文甲於元代而集鮮完本，君家饒秘笈，盍以其全者示我乎？」鮑子曰：
「具有之王一而楊七，皆足本也，子欲見之夫？何吝？」予躍然起曰：「
此事懷之久矣！君果以足本相假，當謀之邑中，合眾力為重梓焉。」鮑子
許諾且從而縱恿之。是夕酒酣，予濡筆作征刻啟稿一通，凡數百言，方欲
舉，行為友人牽率入閩，事遂寢。

越十有六年，為嘉慶丁巳，與王君柱公晤言及之。君大喜曰：「不才亦懷
之數年，鮑氏本近已借錄，藏筐中，正欲待先生為提唱耳？」即持啟稿去
，鍥而傳佈之，然同人應之者尚少。逾年自客所歸，有告者曰：「柱公刻
《竹齋集》將竣事。」予心喜之而末遽信也。今七月之二十有二日，既人
定矣，有叩門送書者自城中來。啟視之，則煥然《竹齋》新刻也，為之狂
喜。時秋暑方盛，簧燈而疾讀之，不自知蚊蠛之刺膚與沾汗之流足也。柱
公書來，屬於覆校。為考定偽謬數十字，題四詩於卷，以復之。近又力督
為序，予告以山農先生之為人與其詩，有劉文成公序，知之深論之當，予
何人，敢復贅為辭不獲命，姑追述其刻書之緣起如此。噫！是役也，雖
發端於予，而勞勞奔走，力與願違。今得山農後裔剞劂告備，誠為可幸矣
！然而萍蓬流轉之身無風竅唱和之實，斯幸也！適足以為愧也。柱公方切
切焉為鐵崖七集呼將伯，吾知自今以往，人皆感柱公之用心，慕表章前哲
之盛舉，山鳴而鐘應，磁引而鐵隨，必能刻期集事。予又將轉愧而為幸，
且得藉手以告成事於鮑子，其為幸更何如也！嘉慶四年己未八月中秋日同
裡後學郭毓書


竹齋集序（二）

嘗讀詩至元之季， 世得二人焉，一曰席帽山人王逢，一曰煮石 山農王冕
。是二人者，其姓氏同，其遭時不偶，遁跡山野，卒至播遷，淪落以死，
亦無不同。至其為詩，則又各抒性靈，感時紀事，以陶寫其磊落抑塞之氣
，而不為元時習尚所囿，皆豪傑之士也！余嘗客澄江，過逢之黃山故里，
訪其遺詩，得《梧溪集》而誦之。及歸，而求王冕所著《竹齋集》不可得
。後聞越中駱氏家有藏本，倩友人訪之，亦不見寄，竊歎古人著作或抑於
一時，必歷久而始傳，或傳矣而末廣，必更閱百餘年而始克廣其傳，此蓋
有數焉。今駱氏既有藏本，其精神意氣之所注，郁積而不可遏，則必有好
古之士，為之抉幽剔隱，出其書而傳播之。譬之金玉，沈埋土中雖干百年
而必發，又安見《竹齋》一集之終於淪沒乎？

諸暨王君柱公，好古者也，因購書僑居於杭。一日，過余抱山堂，手一編
請曰：「此予家遠祖《竹齋集》也，訪求數載，今得駱氏本於鮑氏知不足
齋，然中多魯魚亥豕之訛，幸為我勘校編次之，且乞一言棄其首，將付之
梓人，以傳世焉。」余欣然應命曰：「此吾二十年前所遍覓而不可得者，
不謂今始得之，且得之於元章之後裔。」噫，奇矣！以此見古今人雖不相
及，而詩文之傳每曠世相感。元章之歿，去今四五百年矣，其詩篇散佚，
初賴駱氏之收輯，後得顧俠君之選存，此皆相感於不自知者，況居其裡同
其族如王君者乎？宜其倦倦於心而必思表見於世也。余嘉王君好古不沒其
先世之遺文，而並望其覓《梧溪集》而刊之，合為元季王氏兩布衣詩，是
則余之願也夫。嘉慶三年歲次戊午十月朔日錢塘朱彭書於鐵崖之抱山堂。



煮石山農王冕

冕字元章，諸暨田家子也。父命牧牛，冕放牛隴上，潛入塾聽村童誦書。
暮亡其牛，父怒撻之。他日依僧寺，夜坐佛膝，映長明燈讀書。安陽韓性
異而教之，遂通《春秋》。嘗一試進士舉不第，即焚所為文，讀古兵法，
著高簷帽，衣綠蓑衣，攝長齒屐，擊木劍，或騎牛行市中，鄉里小兒皆詘
笑，冕弗顧也。嘗北遊燕都，泰不華薦以館職，冕曰：「不滿十年，此中
狐兔游矣，何以祿為？」冕工於畫梅，以胭脂作沒骨體。燕京貴人爭求畫
，乃以一幅張壁間，題詩其上曰：「疏花個個團冰玉，羌笛吹他不下來。
」或以為刺時，欲執之。冕覺後亟歸，隱會稽之九里山，自號「煮石山農
」。命其居曰「竹齋」，題其舟曰「浮萍軒」，自放鑒湖之曲。賦詩輒千
百言，鵬騫海怒，讀者毛發為聳。明太祖既取婺州，遣胡大海攻紹興，屯
兵九里山。大海延冕問策，冕曰：「越人秉義，不可以犯。若為義，誰敢
不服；若為非義，誰則非敵。」明日疾，遂不起。宋文憲公就濂作《王冕
傳》，言太祖取婺州，將攻越， 物色得冕， 置幕府，授以諮議參軍，一
夕以病死。秀水朱檢討彝尊曰：「冕為元季逸民，自宋文憲傳出，世皆以
參軍目之，冕亦何嘗一日參軍事哉？讀徐顯《裨史集傳》，冕蓋不降其志
以死者也。」向來選本，俱編元章入明詩，茲特援朱檢討之言以正之，使
後之君子得以考焉。顧嗣立《元詩選•二集•竹齋集》



明史•王冕傳

王冕，字元章，諸暨人。幼貧，父使牧牛，竊入學捨，聽諸生誦書，暮乃
返，亡其牛。父怒撻之，已而復然。母曰：「兒癡如此，曷不聽其所為？
」冕因去依僧寺，夜坐佛膝上，映長明燈讀書。會稽韓性聞而異之，錄為
弟子，遂稱通儒。性卒，門人事冕如事性。屢應舉不中，棄去，北遊燕都
，客秘書卿泰不花家。擬以館職薦，力辭不就。既歸，每大言天下將亂，
攜妻孥隱九里山，樹梅千株，桃杏半之，自號「梅花屋主」。善畫梅，求
者踵至，以幅長短為得米之差。嘗仿《周官》著書一卷，曰：「持此遇明
主，伊、呂事業不難致也。」太祖下婺州，物色得之，置幕府，授諮議參
軍，一夕病卒。